
Návrh uznesenia
Mestské zastupiteľstvo mesta Trnava po prerokovaní:

1. Berie na vedomie
Informatívnu správu o výsledkoch ukončených a stave rozpracovaných kontrol od 4.9.2024 do 15.10.2024.
Dôvodová správa

V súlade s § 18f  ods. 1 písm. d) zákona SNR č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu mesta Trnava informatívnu správu o výsledkoch ukončených a stave rozpracovaných kontrol od 4.9.2024 do 15.10.2024.
Plán kontrolnej činnosti útvaru hlavného kontrolóra na obdobie od 1.1.2024 do 30.6.2024 bol schválený uznesením č. 340/2023 na 7. riadnom zasadnutí Mestského zastupiteľstva mesta Trnava konanom dňa 12.12.2023 a plán kontrolnej činnosti útvaru hlavného kontrolóra na obdobie od 1.7.2024 do 31.12.2024 bol schválený uznesením č. 493/2024 na 10. riadnom zasadnutí Mestského zastupiteľstva mesta Trnava konanom dňa 25.6.2024.
Pri vyhotovení tejto správy vzhľadom na množstvo ako aj rozsah a zložitosť jednotlivých prípadov sú uvedené iba všeobecné a tie najnutnejšie údaje, ktoré charakterizujú kontrolný postup a výsledok kontroly.
Správa je písaná tak, aby bol dodržaný zákon č. 18/2018 Z.z. o ochrane osobných údajov a o zmene a doplnení niektorých zákonov v znení neskorších predpisov, ako aj ustanovenia § 27 zákona č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov.

Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov je kontrola skončená dňom zaslania správy z kontroly. Ak kontrola zistila nedostatky, je najskôr vypracovaný návrh správy z kontroly. V prípade, že povinná osoba nepodá námietky k zisteným nedostatkom, k navrhnutým odporúčaniam na nápravu zistených nedostatkov a na odstránenie príčin ich vzniku, k lehote na predloženie písomného zoznamu prijatých opatrení a k lehote na splnenie prijatých opatrení uvedených v návrhu správy z kontroly, je následne vyhotovená správa z kontroly. V prípade, ak povinná osoba podá námietky, kontrola preverí ich opodstatnenosť, opodstatnené námietky zohľadní v správe a pri neopodstatnených námietkach uvedie zdôvodnenie, ktoré oznámi povinnej osobe v správe. Správa z kontroly je vyhotovená aj v prípade, keď neboli zistené nedostatky.
Jednotlivé správy z kontrol sú v komplexnej forme založené a archivované na Útvare hlavného kontrolóra mesta Trnava.
Informatívna správa o výsledkoch ukončených

a stave rozpracovaných kontrol od 4.9.2024 do 15.10.2024.
Kontrola č. 7/2024

Kontrola zákonnosti, efektívnosti a účinnosti výdavkov vynaložených z rozpočtu mesta –inteligentné riadenie dopravy – smart Trnava. Cieľom kontroly bolo preveriť zákonnosť, efektívnosť a účinnosť výdavkov vynaložených z rozpočtu mesta na inteligentné riadenie dopravy – smart Trnava, overenie objektívneho stavu kontrolovaných skutočností a ich súlad so všeobecne záväznými právnymi predpismi a vnútornými aktmi riadenia, zhodnotenie procesu plánovania, nastavenia cieľov a ich vyhodnotenia. Povinnou osobou bol Mestský úrad v Trnave, Trhová 3, Trnava. Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 26.6.2024 do 17.9.2024, s prerušením podľa jednotlivých bodov kontrolného postupu:
1. Proces plánovania, základné strategické a plánovacie dokumenty

2. Verejné obstarávanie nadlimitnej zákazky na poskytnutie služby na predmet „SMART križovatky“.

3. Čerpanie rozpočtu mesta Trnava v roku 2023, výdavková časť rozpočtu, program 1 Doprava, podprogram 1.3 Projekty, 1.3.2 Kapitálové výdavky – Inteligentné riadenie dopravy – smart Trnava.
4. Použitie kapitálových výdavkov vynaložených z rozpočtu mesta na inteligentné riadenie dopravy – Smart Trnava, porovnanie zmluvne dohodnutých podmienok so skutočnosťou, fakturácia a podkladové materiály.
1. Proces plánovania, základné strategické a plánovacie dokumenty

Poskytovanie verejných služieb je jednou  zo samosprávnych pôsobností mesta, ktoré demonštratívne vymenúva zákon o obecnom zriadení. Ich fungovanie predstavuje aj určitú dôveru a zároveň očakávania obyvateľov mesta od jeho vedenia. Vo všeobecnosti, v súlade s celosvetovými trendmi súčasnosti, by malo byť v záujme vedenia mesta zamerať svoje úsilie na efektívnejšie poskytovanie služieb svojim občanom prostredníctvom postupnej zmeny zameranej napríklad stále viac na digitálne orientovaného občana. Tieto trendy by mali byť viditeľné  v rámci tvorby strategických materiálov mesta, ktoré by mali byť koncipované tak, aby boli ambiciózne, ale zároveň realistické, merateľné, komunikované, transparentné a tiež priebežne, podľa potreby, aktualizované.

Vypracovanie základných dokumentov podpory regionálneho rozvoja upravuje zákon č. 539/2008 Z.z. o podpore regionálneho rozvoja (ďalej len „zákon o podpore regionálneho rozvoja“). 

Podľa § 5 písm. c) zákona o podpore regionálneho rozvoja sa podpora regionálneho rozvoja vykonáva o. i. podľa „programu hospodárskeho rozvoja a sociálneho rozvoja obce (ďalej len "program rozvoja obce")“ 

Podľa § 8 ods. 1 zákona o podpore regionálneho rozvoja „program rozvoja obce je strednodobý rozvojový dokument, ktorý je vypracovaný v súlade s cieľmi a prioritami ustanovenými v národnej stratégii a zohľadňuje ciele a priority ustanovené v programe rozvoja vyššieho územného celku, na území ktorého sa obec nachádza, a je vypracovaný podľa záväznej časti územného plánu obce.“

Podľa § 8 ods. 6 zákona o podpore regionálneho rozvoja „schválenie programu rozvoja obce a príslušného územného plánu obce, ak jeho spracovanie vyžaduje osobitný predpis, je podmienkou na predloženie žiadosti obce o poskytnutie dotácie zo štátneho rozpočtu a z doplnkových zdrojov podľa § 4 ods. 2.“

Mesto Trnava má vypracovanú Internú metodiku „Tvorba, implementácia, monitorovanie a hodnotenie Programu hospodárskeho rozvoja a sociálneho rozvoja mesta Trnava“ (ďalej len „Interná metodika“), ktorá obsahuje vysvetlenie základných pojmov a ich vzájomné vzťahy, definovanie subjektov, ich úlohy a zodpovednosti, postup pri tvorbe, implementácii, monitorovaní a hodnotení PHSR a súčasne jeho prepojenie na rozpočet mesta Trnava. 

Podľa Čl. 6 ods. 1 Internej metodiky „Spojovacím prvkom medzi PHSR a rozpočtom samosprávy predstavuje akčný plán.“

Podľa Čl. 6 ods. 2 Internej metodiky „Aktivity uvedené v návrhu akčného plánu predstavujú plánované zámery prislúchajúce k tomu-ktorému opatreniu vyplývajúceho z PHSR. Môžu byť pomenované aj všeobecnejšie.“

Podľa Čl. 6 ods. 5 Internej metodiky „Pre úspešnú realizáciu a napĺňanie cieľov PHSR je potrebné výstupy PHSR vo forme akčných plánov zapracovať do návrhov nasledujúcich rozpočtov samosprávy.“ 

Podľa Čl. 6 ods. 8 Internej metodiky „Akčný plán pre daný rozpočtový rok („n“) sa spracováva s výhľadom na 2 ďalšie roky („n+2“). V záujme dobrého finančného riadenia by mal byť každoročne prehodnotený a aktualizovaný.“

Podľa Čl. 6 ods. 9 Internej metodiky „Pri vyhodnotení akčného plánu za uplynulé obdobie je vhodné všeobecne pomenované aktivity z návrhu akčného plánu podrobne špecifikovať, a to v zmysle zrealizovaných položiek rozpočtu mesta.“

Mestské zastupiteľstvo mesta Trnava schválilo uznesením č. 337/2023 zo dňa 12.12.2023 Program hospodárskeho rozvoja a sociálneho rozvoja mesta Trnavy na roky 2014 - 2023 s výhľadom do roku 2030, ktorý bol aktualizáciou Programu hospodárskeho rozvoja a sociálneho rozvoja mesta Trnava na roky 2014 – 2020 s výhľadom do roku 2030 (ďalej len „PHSR mesta Trnava“) a ktorý bol podkladom pre vypracovanie Rozpočtu mesta Trnava na rok 2023.

V PHSR mesta Trnava bol uvedený zámer priority v časti PRIORITNÁ OBLASŤ B: DOPRAVA A TECHNICKÁ INFRAŠTRUKTÚRA, PRIORITA B.5 - INTELIGENTNÉ MESTO / SMART CITY „Rozvoj možností pre rozvoj a riešenie environmentálnych, ekonomických, ale aj sociálnych zmien s využitím digitalizácie s cieľom zlepšiť kvalitu života občanov. Mesto so zámerom zrealizovať strategickú víziu v zmysle PHSR mesta Trnava sa zapojí do modernizácie mesta s využitím inteligentných/smart prvkov a riešení.“ V časti OPATRENIE B.5.1 - PODPORA BUDOVANIA INTELIGENTNÉHO MESTA / SMART CITY sú uvedené nasledovné body:

· Rozvoj mestskej infraštruktúry s využitím inteligentných prvkov a riešení. 

· Spracovanie východiskových, realizačných a dopadových štúdií na podporu Smart City. 

Mesto Trnava má ďalej vypracovaný strategický dokument Plán udržateľnej mobility krajského mesta Trnava a jeho funkčného územia (ďalej len „PUM“),  ktorý je spolufinancovaný z Európskeho fondu regionálneho rozvoja a štátneho rozpočtu SR v rámci Integrovaného regionálneho operačného programu 2014 – 2020 a ktorého cieľom je vytvoriť komplexný spoľahlivo prepojený dopravný systém, naplňujúci potreby obyvateľov a všetkých subjektov pôsobiacich na území mesta Trnava, s čo najmenším negatívnym dopadom na životné prostredie.

V textovej časti 1.1 Dopravné prieskumy PUM je v bode 4. PRIESKUM INTENZITY DOPRAVY ASD (AUTOMATICKÉ SČÍTANIE DOPRAVY) A SMEROVÝ DOPRAVNÝ PRIESKUM, 4.4 PROFILY PRIESKUMU, 4.4.4. Križovatkové prieskumy uvedené nasledovné: „na 19 vybraných križovatkách bolo vykonané sčítanie intenzít dopravy, pri ktorom boli rozlišované smery jazdy (križovatkové pohyby) a kategórie vozidiel. Prieskum bol vykonaný 17. 10. 2019 v rozsahu 5:00-21:00 hodín.“

V textovej časti 3. Analýzy PUM je v bode 2. ANALÝZA SÚČASNÉHO STAVU A TRENDU VÝVOJA, 2.1 PRIESKUMY, 2.1.5 Križovatkové prieskumy v riešenom území uvedené „celkovo bolo na 19 sledovaných križovatkách zistených 0,5 milióna prejazdov vozidiel. Najzaťaženejšia križovatka v meste je Sladovnícka × Kollárova, kde prejde za deň viac ako 41-tis. vozidiel. Pre každú križovatku bolo vytvorené detailné vyhodnotenie pre každý križovatkový pohyb a grafikon (pentlogram) križovatkových pohybov. Všetko je uvedené v samostatnom zväzku.“

Všetky časti strategického dokumentu PUM sú dostupné na webovej stránke mesta Trnava, v časti Samospráva – Strategické dokumenty - Plán udržateľnej mobility krajského mesta Trnava a jeho funkčného územia na odkaze https://www.trnava.sk/stranka/pum. 

V nadväznosti na PUM má mesto Trnava na svojej webovej stránke uverejnený strategický dokument Nízkouhlíková stratégia mesta Trnava na roky 2022 - 2027. Metodika Nízkouhlíkovej stratégie vychádza z odporúčaného rozsahu pre vypracovanie Nízkouhlíkových stratégií pre všetky typy území, najmä pre mestské oblasti a jej štruktúra zahŕňa okrem iného aj oblasť Doprava, či Smart City. V rámci  bodu SC 3 DOPRAVA, SC 3.3. SMART RIADENIE KRIŽOVATIEK boli navrhované nasledovné opatrenia: 

„Osadenie IoT
 prvkov, vrátane magnetodetektorov, ktoré slúžia na identifikáciu vozidiel prechádzajúcich križovatkami. Na základe reálnych dát, križovatky budú vytvárať signálne plány podľa aktuálnej dopravnej situácie. Inteligentné križovatky budú vzájomne prepojené a budú spolupracovať.

Senzory IoT doplnia monitorovacie a prehľadové dopravné kamery, ktoré budú v reálnom čase vyhodnocovať trajektórie vozidiel, cyklistov a chodcov vrátane čítania evidenčných čísel vozidiel. Takzvané sčítače sa postarajú o kategorizáciu a sčítanie vozidiel na vybraných vstupoch do mesta. 

Na vstupy do mesta budú osadené dopravné informačné tabule, ktoré umožnia vodičom zistiť dojazdové časy do jednotlivých destinácií mesta, ako sa aj vopred pripraviť na nebezpečenstvá na trase, nehody a obchádzkové trasy v prípade tvorby kolón. Všetky tieto dáta zastreší vo forme analýz, predikcií a smart scenárov nová integračno-analytická softvérová platforma vo forme webovej stránky a aplikácie.“

Kontrolnej skupine bol predložený dokument - Technická štúdia pre zavedenie  inteligentných dopravných systémov na území mesta Trnava (ďalej len „technická štúdia IDS“), ktorá pozostávala z troch častí – textová, prílohová, grafická a ktorá bola vypracovaná v roku 2010. Technická štúdia IDS slúžila ako podklad pre vypracovanie predprojektovej a projektovej dokumentácie a súčasne ako podklad pre vypracovanie ekonomickej štúdie uskutočniteľnosti a tiež žiadosti o nenávratný finančný príspevok z Európskeho fondu regionálneho rozvoja. 

V roku 2010 požiadalo mesto Trnava Slovenskú správu ciest o posúdenie technickej štúdie IDS a v roku 2011 bol vypracovaný posudok externého konzultanta pre danú problematiku, podľa ktorého majú navrhované riešenia uvedené v technickej štúdii IDS potenciál významne skvalitniť dopravnú obsluhu na území mesta Trnava.

Uvedená technická štúdia IDS bola spracovaná pre výhľadové obdobie 10 rokov a preto boli do návrhu zahnuté aj investície, ktoré budú v tomto výhľadovom období realizované. 

V roku 2020 bola vyhotovená štúdia uskutočniteľnosti pre navrhovaný projekt „Inteligentné riadenie dopravy – SMART Trnava“, ktorý  je podľa údajov uvedených v predmetnej štúdii v súlade s nasledovnými cieľmi a opatreniami strategických dokumentov:

· Národná koncepcia informatizácie verejnej správy Slovenskej republiky

· Strategický dokument pre oblasť rastu digitálnych služieb a oblasť infraštruktúry prístupovej siete novej generácie 2014-2020

· Platné štandardy vydané na základe zákona o informačných technológiách vo verejnej správe a o zmene a doplnení niektorých zákonov v znení neskorších právnych predpisov

· Kvalitná a bezpečná doprava 

· Opatrenie B.1.2 Odstraňovanie dopravných nedostatkov a riešenie kritických miest na pozemných komunikáciách

· Opatrenie B.2.2 Politika verejnej hromadnej dopravy - zavádzanie opatrení preferencie VHD (preferenčné pruhy, preferencia vozidiel v križovatkách)

· Program hospodárskeho a sociálneho rozvoja mesta Trnava

· Audit mesta Trnava pre oblasť Smart Cities a prioritami uvádzanými v predmetnom dokumente

· Plán udržateľnej mobility krajského mesta Trnava

V priebehu výkonu kontroly nebol kontrolnej skupine predložený strategický dokument „Audit mesta Trnava pre oblasť Smart Cities“.

Účelom kontroly bolo aj preskúmanie a zhodnotenie procesu plánovania, nastavenia cieľov a ich vyhodnotenia a existencie priestoru na zlepšenie. Výsledkom kontroly bolo zistenie,  PHRS obsahoval zámer mesta Trnava zapojiť sa do modernizácie mesta s využitím inteligentných/smart prvkov a riešení. Konkrétnejšie predstavu o tomto strategickom zámere mesta by mal dať akčný plán na rok 2021, prípadne aj ďalšie dva nasledujúce roky, ktoré by boli zapracované do rozpočtov mesta v záujme dobrého finančného riadenia, tak ako to uvádza Interná metodika. Akčný plán sa vypracováva aj z dôvodu prepojiť a realizovať výstupy PHSR. 

Akčný plán z roku 2021 nebol kontrolnej skupine predložený a v čase výkonu kontroly ani zverejnený na webstránke mesta. 

Mesto Trnava malo v čase výkonu kontroly na svojom webovom sídle zverejnený len Akčný plán na rok 2024 (2024 - 2026).  Zverejnený bol strategický dokument „Vyhodnotenie Akčného plánu na rok 2023 (2023-2025)“ schválený riadiacim a monitorovacím výborom dňa 24.5.2024, ktorého súčasťou bolo okrem iného vyhodnotenie údajov PHSR mesta Trnava z časti PRIORITNÁ OBLASŤ B: DOPRAVA A TECHNICKÁ INFRAŠTRUKTÚRA, PRIORITA B.5 – INTELIGENTNÉ MESTO / SMART CITY, B.5.1 – Podpora budovania inteligentného mesta, Názov projektu: Inteligentné riadenie dopravy – SMART Trnava. Ďalej bolo zverejnené Vyhodnotenie Akčného plánu na rok 2022 (2022 – 2024) a Vyhodnotenie Akčného plánu na rok 2021 (2021 - 2023), ktoré ale neobsahovali informáciu týkajúcu sa projektu Inteligentné riadenie dopravy – smart Trnava.

Už pri kontrole programového rozpočtovania v roku 2021 kontrolná skupina odporúčala z dôvodu vyššej transparentnosti a lepšej informovanosti všetkých zainteresovaných strán pri využívaní verejných zdrojov zverejňovať akčné plány mesta na webovom sídle. 

Vzhľadom na uvedené kontrolná skupina nevedela vyhodnotiť ako sa zámer mesta uvedený v PHSR zapojiť sa do modernizácie mesta s využitím inteligentných/smart prvkov a riešení zapracoval do akčného plánu na daný rozpočtový rok 2021, t. j. na obdobie, kedy mesto začalo daný projekt realizovať. Na tento proces nadväzuje ďalší a to, že výstupy vo forme akčných plánov je v zmysle Internej metodiky potom potrebné zohľadniť v rozpočte mesta.

Kontrolná skupina odporúča postupovať v zmysle Internej metodiky a zverejňovať aj akčné plány na daný rozpočtový rok s výhľadom na ďalšie dva roky. 

2. Verejné obstarávanie nadlimitnej zákazky na poskytnutie služby na predmet „SMART križovatky“.

Mesto Trnava je verejným obstarávateľom podľa § 7 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o VO“). 

Na obstaranie predmetu zákazky „SMART križovatky“ bol použitý postup súťažného dialógu podľa § 74 až § 77 v spojení s § 70 ods. 1 písm. b) zákona o VO. Predmetná zákazka bola vyhlásená zverejnením oznámenia o vyhlásení verejného obstarávania v Úradnom vestníku Európskej únie (ďalej len „Úradný vestník EÚ“) č. 2021/S 208 zo dňa 26. 10. 2021 pod zn. 544938 a vo Vestníku verejného obstarávania č. 243/2021 zo dňa 27. 10. 2021 pod zn. 49903 – MDS. 
Podľa predmetu zákazky a predpokladanej hodnoty zákazky (ďalej len „PHZ“) vo výške 3 300 300,00 eur bez DPH išlo o nadlimitnú zákazku na poskytnutie služby. 

V lehote na predkladanie žiadostí o účasť, t. j. do 17.12.2021 predložil žiadosť o účasť jeden záujemca. Úspešným uchádzačom sa na základe stanoveného kritéria, ktorým bol najlepší pomer ceny a kvality, stala spoločnosť ALAM s.r.o., Mlynské Luhy 88, 821 05 Bratislava – mestská časť Ružinov, IČO: 35 839 465 (ďalej len „spoločnosť ALAM, s.r.o.“). 

Mesto Trnava uzavrelo dňa 22.6.2022 so spoločnosťou ALAM s. r. o. Zmluvu o dodaní, podpore pri prevádzke, správe a servise „Inteligentného riadenia dopravy – Smart Trnava“ a Licenčnú zmluvu, centrálne číslo zmluvy 541/2022 (ďalej len „Zmluva“), v celkovej cene za plnenie Zmluvy vo výške 3 196 245,00 eur bez DPH, t. j. 3 835 494,00 eur s DPH. Zmluva bola zverejnená v súlade so zákonom v Centrálnom registri zmlúv dňa 30.6.2022.

a. Kontrola verejného obstarávania Úradom pre verejné obstarávanie

Verejné obstarávanie (ďalej len „VO“) s predmetom zákazky „SMART križovatky“ skontroloval Úrad pre verejné obstarávanie (ďalej len „ÚVO“), ako ústredný orgán štátnej správy pre VO. 

Kontrola bola ukončená vydaním rozhodnutia číslo 13452-6000/2022-OD dňa 27.2.2023 (ďalej len „rozhodnutie“), v ktorom „Úrad pre verejné obstarávanie podľa § 175 ods. 4 zákona o verejnom obstarávaní uvádza, že kontrolovaný svojím konaním pri zadávaní predmetnej zákazky porušil: 

1. § 24 ods. 1 v spojení s § 10 ods. 2 zákona o verejnom obstarávaní, a to princíp transparentnosti, keď v rámci vyhodnocovania jednotlivých kvalitatívnych kritérií na základe individuálneho odborného posúdenia členov komisie dostatočným spôsobom nezachytil mechanizmus prideľovania bodov za predložené riešenie v ponuke úspešného uchádzača ALAM s.r.o., Mlynské Luhy 88, 821 05 Bratislava – mestská časť Ružinov, IČO: 35839465, v dôsledku čoho nie je z predloženej dokumentácie možné proces vyhodnocovania jednotlivých kvalitatívnych kritérií preskúmateľným spôsobom overiť, pričom toto porušenie mohlo mať vplyv na výsledok verejného obstarávania, 

2. § 10 ods. 2 zákona o verejnom obstarávaní, a to princíp transparentnosti, keď oznámením o korigende zverejnil také upravené znenie predmetnej podmienky účasti týkajúcej sa technickej alebo odbornej spôsobilosti, z obsahu ktorého nemuselo byť relevantným subjektom na trhu zrejmé, že kontrolovaný bude napokon akceptovať aj realizáciu cestnej svetelnej signalizácie pre mesto nad 100 000 obyvateľov, čím zvýhodnil postavenie tých hospodárskych subjektov, ktoré sa o tejto priaznivejšej skutočnosti dozvedeli z vysvetlenia kontrolovaného v prostredí elektronického rozhrania IS JOSEPHINE, pričom toto porušenie mohlo mať vplyv na výsledok verejného obstarávania, za čo sa kontrolovanému ukladá pokuta v celkovej výške 5 000 EUR (slovom päťtisíc eur) podľa § 182 ods. 2 písm. f) zákona o verejnom obstarávaní.“ 

b. Kontrola verejného obstarávania Ministerstvom dopravy Slovenskej republiky
Ministerstvo dopravy Slovenskej republiky ako Riadiaci orgán pre Operačný program Integrovaná infraštruktúra 2014 – 2020 (ďalej len „RO OPII“) vykonal administratívnu finančnú kontrolu verejného obstarávania zákazky „SMART križovatky“. Závery z vykonanej štandardnej ex-post kontroly boli zaznamenané v Správe z kontroly.  

Cieľ kontroly bola podľa údajov uvedených v Správe z kontroly - Kontrola dodržiavania postupov verejného obstarávania v zmysle národnej a európskej legislatívy a súčasne:

a) dodržiavanie podmienok na poskytnutie a použitie verejných financií,

b) dodržanie hospodárnosti, efektívnosti, účinnosti a účelnosti pri hospodárení s verejnými financiami a realizácií finančnej operácie alebo jej časti,

c) správnosť a preukázateľnosť vykonávania finančnej operácie alebo jej časti, 

d) predchádzanie podvodom, nezrovnalostiam a korupcii.

Podľa Správy z kontroly „RO OPII vykonal štandardnú ex-post kontrolu procesu verejného obstarávania zákazky „SMART križovatky“, ktorú verejný obstarávateľ realizoval postupom súťažného dialógu, vyhlásenej zverejnením oznámenia o vyhlásení verejného obstarávania v Úradnom vestníku EÚ č. 2021/S 208 z 26.10.2021 pod zn. 544938 a vo Vestníku verejného obstarávania č. 243/2021 z 27.10.2021 pod zn. 49903 – MDS.“

RO OPII preberá závery rozhodnutia z kontroly ÚVO, ktorý identifikoval dva nedostatky s možným vplyvom na výsledok verejného obstarávania. Celkovo bolo identifikovaných 8 nedostatkov, ktoré bližšie popisuje Správa z kontroly. 

RO OPPII na základe zistených nedostatkov uplatňuje percentuálnu sadzbu v závislosti od závažnosti porušenia, čo pri zákazke „SMART križovatky“ predstavuje finančnú opravu vo výške 25% z oprávnených výdavkov viažucich sa k predmetnému VO.

Na základe vyššie uvedenej skutočnosti sa výška nenávratného finančného príspevku na „SMART križovatky“ znížila z pôvodných 935 565,00 eur na 701 673,00 eur.

3. Čerpanie rozpočtu mesta Trnava v roku 2023, výdavková časť rozpočtu, program 1 Doprava, podprogram 1.3 Projekty, 1.3.2 Kapitálové výdavky – Inteligentné riadenie dopravy – smart Trnava.
Projekt Inteligentné riadenie dopravy – Smart sa spomína už v rámci 2. aktualizácie rozpočtu mesta Trnavy na rok 2020,  ktorá bola schválená uznesením MZ č. 450/2020 zo dňa 30.6.2020. Výdavky na program 1 Doprava, podprogram 1.3 Projekty, Bežné výdavky z vlastných zdrojov - Inteligentné riadenie dopravy - Smart boli schválené vo výške 30 000,00 eur. Kapitálové výdavky z vlastných zdrojov boli schválené vo výške 50 000,00 eur. Podľa údajov uvedených v Záverečnom účte mesta Trnavy za rok 2020 a hodnotiacej správe za rok 2020 bol navrhnutý presun finančných prostriedkov vo výške 50 000,00 eur do rozpočtu mesta na rok 2021.

V rámci 2. aktualizácie rozpočtu mesta Trnavy na rok 2021, vyhodnotenie plnenia rozpočtu za 1. polrok a monitorovacia správa za 1. polrok, ktorou MZ uznesením č. 726/2021 zo dňa 21. septembra 2021 schválilo zmenu rozpočtu mesta v programe 1 Doprava, podprograme 1.3 Projekty, Kapitálové výdavky z vlastných zdrojov - Inteligentné riadenie dopravy – smart zo sumy 50 000,00 eur na sumu 63 440,00 eur. Zvýšenie o 13 440,00 eur bolo navrhované z dôvodu schválenia nenávratných finančných prostriedkov. Mesto Trnava predložilo žiadosť o nenávratný finančný príspevok na Sprostredkovateľský orgán pre Operačný program integrovaná infraštruktúra 2014-2020, ktorým je Ministerstvo investícií, regionálneho rozvoja a informatizácie SR, a ktorá bola v mesiaci jún 2021 schválená. V prvom polroku 2021 prebiehal proces prípravy VO, bližšie popísaný v bode č. 2 tejto Správy - Verejné obstarávanie nadlimitnej zákazky na poskytnutie služby na predmet „SMART križovatky“. Spoluúčasť mesta Trnava bola stanovená na 63 440,00 eur, ktoré museli byť hradené z vlastných zdrojov. V uvedenej  aktualizácii bol zmenený aj názov položky z „Inteligentné riadenie dopravy – Smart“ na „Inteligentné riadenie dopravy – smart Trnava“ v zmysle názvu schváleného projektu. Podľa údajov uvedených v Záverečnom účte mesta Trnavy za rok 2021 a hodnotiacej správe za rok 2021 finančné prostriedky vo výške 63 440,00 eur neboli čerpané.

Rozpočet mesta Trnava na rok 2023 (ďalej len „rozpočet“) bol schválený uznesením MZ č. 22/2022 zo dňa 13.12.2022. Výdavky na program 1 Doprava, podprogram 1.3 Projekty, 1.3.2 Kapitálové výdavky – Inteligentné riadenie dopravy – smart Trnava boli vo výške 984 806,00 eur z toho vlastné zdroje vo výške 49 241,00 eur a grantové zdroje vo výške 935 565,00 eur.
Podľa rozpočtu boli finančné prostriedky použité na zlepšenie prejazdnosti a zvýšenie bezpečnosti dopravy v meste umožnením lepšej regulácie dopravy zavedením systému inteligentného riadenia dopravy pomocou dopravných zariadení podľa najmodernejších európskych kritérií, sledovaním úrovne dopravy v meste, dopravných kolón, počítaním času dojazdu, sčítaním a klasifikáciou dopravného prúdu a pod. Zlepšenie, resp. udržanie dobrej kvality ovzdušia prostredníctvom integrácie siete meteostaníc, prijímaním opatrení na základe vyhodnocovania dát z týchto meteostaníc. Projekt bol spolufinancovaný z Operačného programu Integrovaná infraštruktúra. Zmluva o poskytnutí nenávratného finančného príspevku pre projekt bola podpísaná v auguste 2021. V roku 2022 prebiehalo verejné obstarávanie a kontrola verejného obstarávania poskytovateľom príspevku, po ktorej by nadobudla účinnosť zmluva s dodávateľom realizačných prác a začali by práce na projekte. Podľa údajov uvedených v rozpočte sa čerpanie grantových zdrojov očakávalo v roku 2023 po ukončení kontroly verejného obstarávania poskytovateľom príspevku a po schválení žiadostí o platbu za realizované práce, dodávky a služby. 

V rámci 1.aktualizácie rozpočtu, ktorou MZ uznesením č. 126/2023 zo dňa 25. apríla 2023 schválilo zmenu rozpočtu mesta v programe 1 Doprava, podprograme 1.3 Projekty, 1.3.2 Kapitálové výdavky – Inteligentné riadenie dopravy – smart Trnava zo sumy 984 806,00 eur na sumu 2 600 000,00 eur, z toho sa vlastné zdroje navýšili zo sumy 49 241,00 eur na sumu 1 664 435,00 eur. Zvýšenie finančných prostriedkov bolo podľa 1. aktualizácie rozpočtu navrhnuté z dôvodu realizácie projektu inteligentného riadenia dopravy – smart Trnava, ktorý má slúžiť na zlepšenie prejazdnosti a zvýšenie bezpečnosti dopravy v meste, umožnením lepšej regulácie dopravy, zavedením systému inteligentného riadenia dopravy pomocou dopravných zariadení podľa najmodernejších európskych kritérií, sledovaním úrovne dopravy v meste, dopravných kolón, počítaním času dojazdu, sčítaním a klasifikáciou dopravného prúdu a pod. Zlepšenie, resp. udržanie dobrej kvality ovzdušia prostredníctvom integrácie siete meteostaníc, prijímaním opatrení na základe vyhodnocovania dát z týchto meteostaníc.

V rámci 2. aktualizácie rozpočtu, ktorou MZ uznesením č. 175/2023 zo dňa 27. júna 2023 schválilo zmenu rozpočtu mesta v programe 1 Doprava, podprograme 1.3 Projekty, 1.3.2 Kapitálové výdavky – Inteligentné riadenie dopravy – smart Trnava dochádza k zmene pomeru vlastných a grantových zdrojov predmetného projektu z dôvodu zvýšených neoprávnených výdavkov. Vlastné zdroje sa navýšili zo sumy 1 664 435,00 eur na sumu 1 898 327,00 eur a v rámci grantových zdrojov došlo k zmene zo sumy 935 565,00 eur na sumu 701 673,00 eur. Mestu Trnava bol schválený nenávratný finančných príspevok znížený po ukončení kontroly  verejného obstarávania o 233 892,00 eur. 

V rámci 3. aktualizácie rozpočtu, ktorou MZ uznesením č. 229/2023 zo dňa 19. septembra 2023 schválilo zmenu rozpočtu mesta v programe 1 Doprava, podprograme 1.3 Projekty, 1.3.2 Kapitálové výdavky – Inteligentné riadenie dopravy – smart Trnava zo sumy 2 600 000,00 eur na sumu 2 712 000,00 eur, z toho sa vlastné zdroje navýšili zo sumy 1 898 327,00 eur na sumu 2 010 327,00 eur. V rámci 3. aktualizácie bolo navrhnuté navýšiť finančné prostriedky vlastných zdrojov na rok 2023 o 112 000 eur. Podľa údajov z 3. aktualizácie rozpočtu mesta Trnava budú prostriedky použité na realizáciu projektu inteligentného riadenia dopravy – smart Trnava. Projekt je spolufinancovaný v rámci Operačného programu Integrovaná infraštruktúra 2014 – 2020. V I. polroku neboli použité grantové výdavky. Čerpanie grantových zdrojov sa plánuje v II. polroku 2023 po schválení žiadostí o platbu za dodané práce. 

Prehľad o schválenom, upravenom rozpočte v časti 1.3.2 Kapitálové výdavky – Inteligentné riadenie dopravy – smart Trnava v kontrolovanom období roku 2023 uvádza nasledovná tabuľka:

	 
	schválený rozpočet 2023
	1. aktualizácia
	2. aktualizácia
	3. aktualizácia

	vlastné zdroje
	49 241,00
	1 664 435,00
	1 898 327,00
	2 010 327,00

	grantové zdroje
	935 565,00
	935 565,00
	701 673,00
	701 673,00

	SPOLU
	984 806,00
	2 600 000,00
	2 600 000,00
	2 712 000,00


Rozpočtovým opatrením č. 273 zo dňa 5.12.2023 schváleným primátorom mesta Trnava (s predchádzajúcim súhlasným odporúčaním Mestskej rady mesta Trnava) boli presunuté rozpočtové prostriedky z Programu 5 Verejné osvetlenie, z Položky 5.1.2 Verejné osvetlenie - kapitálové výdavky do Programu 1 Doprava na Položku 1.3.2 Kapitálové výdavky - Smart Trnava vo výške 149 327,00 eur.

Vo všeobecnosti by sa diskusia o rozpočte mala viesť nielen o samotných finančných výdavkoch, ale aj o výsledkoch, ktoré chce samospráva prostredníctvom nich dosiahnuť. Aj to je jeden z princípov programového rozpočtovania, resp. je to nástroj na takéto hodnotenie. Umožňuje sledovať výdavky podľa účelu a stanoviť k nim merateľné ukazovatele. Tvorcov rozpočtov tak môže tento systém informovať kam efektívne alokovať finančné prostriedky a na druhej strane občanov zasa, aké služby za tieto peniaze dostávajú. Sledovanie výsledkov, ktoré sa za vynakladané výdavky dosahujú, je zároveň jedným zo základných princípov hodnoty za peniaze. 

Kontrolou bolo zistené, že v roku 2021 obsahoval programový rozpočet mesta v programe Doprava, podprogram Miestne komunikácie aj cieľ: Zlepšiť plynulosť a priechodnosť dopravných prieťahov budovaním okružných križovatiek, pričom jeden z merateľných ukazovateľov, ktoré sú nástrojom na hodnotenie plnenia stanoveného cieľa, bol počet okružných križovatiek (pre rok 2021 s plánovaným počtom 1). V rozpočte na rok 2022 boli tieto údaje identické ako pre rok 2021 a rovnako to bolo aj v rozpočte na rok 2023. Pre rok 2024 sa menila programová štruktúra rozpočtu mesta, ale cieľ ostal rovnaký, merateľný ukazovateľ počet okružných križovatiek sa už v programovom rozpočte nenachádzal. Ani v jednom rokov v sledovanom období nebol stanovený  v programe Doprava, podprogram Miestne komunikácie cieľ, ktorý by sa týkal zavedenia inteligentných/smart riešení v doprave a následne teda nebol stanovený ani žiadny merateľný ukazovateľ, pretože z logiky veci vyplýva, že by sa javil ako zbytočný vzhľadom k absencii takéhoto cieľa.

Vzhľadom k tomu, že  projekt zameraný na inteligentné/smart riešenia by mal v budúcnosti pokračovať a rozširovať svoje aktivity, resp. ak bude mesto plánovať rozširovať smart riešenia do ďalších oblastí a bude to považovať za jednu zo svojich priorít, kontrolná skupina odporúča zvážiť doplnenie takého cieľa do programového rozpočtu mesta, ktorý by sa týkal tejto problematiky aj so stanovením merateľného ukazovateľa k nemu, aby bolo možné na základe neho vyhodnotiť plnenie cieľa. 

4. Použitie kapitálových výdavkov vynaložených z rozpočtu mesta na inteligentné riadenie dopravy – Smart Trnava, porovnanie zmluvne dohodnutých podmienok so skutočnosťou, fakturácia a podkladové materiály.
Podľa Zmluvy so spoločnosťou ALAM s. r. o. malo mesto Trnava záujem o obstaranie diela s názvom „Inteligentné riadenie dopravy – Smart Trnava“ a jeho prevádzkovanie na území mesta Trnavy (ďalej len „Projekt Smart Trnava“). K predmetnej zmluve je vypracovaný aj Dodatok č. 1 Zmluvy o dodaní, podpore pri prevádzke, správe a servise „Inteligentného riadenia dopravy – Smart Trnava“ a Licenčnej zmluvy, centrálne č. zmluvy: 541/2022 zo dňa 22.6.2022. 

Podľa bodu 2 Preambuly Zmluvy je cieľom Projektu Smart Trnava zlepšenie prejazdnosti a zvýšenie bezpečnosti dopravy v meste Trnava umožnením lepšej regulácie dopravy zavedením systému inteligentného riadenia dopravy pomocou dopravných zariadení podľa najmodernejších európskych kritérií, sledovaním úrovne dopravy v meste, dopravných kolón, počítaním času dojazdu, sčítaním a klasifikáciou dopravného prúdu, zlepšenie, resp. udržanie dobrej kvality ovzdušia prostredníctvom integrácie siete meteostaníc (existujúcich a jednej novej), prijímaním opatrení na základe vyhodnocovania dát z týchto meteostaníc, zvýšenie využívania dát v procesoch mesta a pri tvorbe mestských politík.

Podľa bodu 3 Preambuly Zmluvy sú predmetom navrhovaného Projektu Smart Trnava 3 prioritné oblasti pre implementáciu moderných prvkov, t.j. regulácia dopravy - prvky upokojenia dopravy, smerovanie dopravy, pohyb osôb a dopravných prostriedkov, lokálne environmentálne ukazovatele (hlučnosť, prašnosť, emisie znečisťujúcich látok a prvkov, teplota, vibrácie a pod.) a zvýšenie využívania dát v procesoch mesta a pri tvorbe mestských politík.

Podľa bodu  1.2 Zmluvy „Zmluva bude zložená z nasledovných ucelených častí plnenia Projektu:

a) Smart platforma Projektu

b) Projektová dokumentácia

c) Inžinierska činnosť

d) Realizácia obnovy CSS
 - časť križovatky

e) Realizácia obnovy CSS - časť SMART prvky

f) Podpora pri správe a prevádzke Projektu a servis“

Podľa bodu 7.1 Zmluvy bola celková cena plnenia stanovená dohodou zmluvných strán vo výške 3 835 494,00 eur s DPH, t. j. 3 196 245,00 eur bez DPH.

Tabuľka č. 1. - Špecifikácia ceny podľa bodu 7.2 Zmluvy (ďalej len „Tabuľka č. 1“)

	časti plnenia Projektu podľa bodu 1.2 Zmluvy
	Špecifikácia ceny 
	Cena bez DPH v eur
	Cena s DPH v eur 

	a)
	Cena za Smart platformu Projektu
	210 000,00
	252 000,00

	b)
	Cena za Projektovú dokumentáciu
	79 300,00
	95 160,00

	c)
	Cena za Inžiniersku činnosť 
	21 200,00
	25 440,00

	d)
	Cena za Realizáciu obnovy CSS - časť Križovatky
	1 033 681,00
	1 240 417,20

	e)
	Cena za Realizáciu obnovy CSS - časť Smart prvky
	912 486,50
	1 094 983,80

	f)
	Cena za podporu pri správe a prevádzke Projektu podľa bodu 6.1 písm. a) Zmluvy
	939 577,50
	1 127 493,00

	 
	Cena za 1 človekohodinu programátorských prác podľa bodu 6.1 písm. a) ods. 6 Zmluvy
	65,00
	78,00

	 
	Celková dohodnutá cena plnenia Zmluvy 
	3 196 245,00
	3 835 494,00


Tabuľka č. 2. - Cenník úkonov a služieb dodávateľa v zmysle bodu 6.1 písm. a) ods. 1 až 5 Zmluvy - Podpora pri správe a prevádzke Projektu a servis (ďalej len „Tabuľka č. 2“)

	PODPORA PRI S PRÁVE A PREVÁDZKE PROJEKTU A SERVIS

	P.č.
	Poskytovať služby súvisiace s podporou a správou Projektu
	cena v eur bez DPH 
na 1 rok
	cena v eur bez DPH na 7 rokov

	1
	výkon bežnej prevádzky a správy Systému riadenia dopravy TT na zariadeniach Dodávateľa
	8 330,00
	58 310,00

	2
	výkon bežných odborných prehliadok vybraných zariadení Systému riadenia dopravy TT
	29 952,50
	209 667,50

	3
	výkon pohotovostnej služby (dispečingu) pri správe a riadení Systému riadenia dopravy TT
	34 400,00
	240 800,00

	4
	zabezpečenie dátovej komunikácie medzi zariadeniami Systému riadenia dopravy TT (najmä IoT technológia, GSM
 komunikácia a i.)
	12 900,00
	90 300,00

	5
	výkon iných služieb a prác potrebných/vyžiadaných na zabezpečenie riadnej funkčnosti a bežnej prevádzkyschopnosti Systému riadenia dopravy TT, a to aj v prípade, pokiaľ nie sú explicitne uvedené v tejto Zmluve, ale sú potrebné pre plnenie Zmluvy
	44 000,00
	308 000,00

	 
	Celkovo SPOLU
	129 582,50
	907 077,50

	 
	Mesačná platba 
	10 798,54
	10 798,54


Podľa bodu 6.1 písm. a) ods. 6 Zmluvy sa spoločnosť ALAM, s.r.o. zaväzuje po dobu trvania Zmluvy poskytovať služby súvisiace s podporou a správou Projektu Smart Trnava, najmä/nie výlučne na „výkon programátorských prác v Systéme riadenia dopravy TT v rámcovom rozsahu 500 človekohodín po dobu trvania Zmluvy, ktoré Objednávateľ môže/nemusí vyčerpať počas doby trvania Zmluvy na základe individuálnych požiadaviek (objednávok). Uvedené programátorské práce sú prioritne alokované a budú prednostne využité pre potreby zabezpečenia prevádzky, správy, rozvoja Systému riadenia dopravy TT a prípadnej plánovanej kompatibility a integrácie systému Objednávateľa v inom funkčnom prostredí.“
Rozdiel medzi cenou za podporu pri správe a prevádzke Projektu  Smart Trnava 939 577,50 eur bez DPH uvedenej v Tabuľke č. 1 a celkovou cenou 907 077,50 eur bez DPH na 7 rokov uvedenej v Tabuľke č. 2 predstavuje sumu 32 500,00 eur. Predmetná suma predstavuje 500 človekohodín programátorských prác podľa bodu 6.1 písm. a) ods. 6 Zmluvy.

Podľa údajov uvedených v Záverečnom účte mesta Trnava za rok 2023 (ďalej len „Záverečný účet“) boli výdavky z programu 1 Doprava, podprogramu 1.3 Projekty, 1.3.2 Kapitálové výdavky – Inteligentné riadenie dopravy – Smart Trnava čerpané v celkovej výške 2 708 456,94 eur, z ktorej boli vlastné zdroje vo výške 2 138 494,28 eur a grantové zdroje vo výške 569 962,66 eur.

Kontrolná skupina si vyžiadala od povinnej osoby všetky doklady, ktoré boli zahrnuté do sumy 2 708 456,94 eur uvedenej v Záverečnom účte.

Na základe vyššie uvedeného povinná osoba predložila kontrolnej skupine pre účely vykonania kontroly spisovú dokumentáciu, súvisiacu so zaradením jednotlivých častí Projektu Smart Trnava do majetku mesta.  Spisová dokumentácia jednotlivých častí obsahovala doklady:

· žiadosť o zaradenie do účtovnej evidencie majetku mesta,

· protokol o ukončení testovania, 

· zápis o odovzdaní a prebratí,

· faktúry a platobné poukazy,

· súpis zrealizovaných prác,

· prehľad ročného odpisového plánu, 

· protokol o zaradení majetku.

Kontrolou bolo zistené, že Projekt Smart Trnava zaradený v účtovnej evidencii je vo výške 2 823 382,04 eur. Obrat zachytený na účte 042 – Obstaranie dlhodobého hmotného majetku bol v celkovej sume 2 708 456,94 eur, čo predstavovalo rozdiel rozdiel 114 925,1 eur. 

Podľa vyjadrenia povinnej osoby „Projekt  SMART Trnava bol zaradený do majetku v roku 2023. Bol zaraďovaný postupne tak, ako boli odovzdávané jednotlivé časti diela. V účtovnej evidencii majetku je zaradený v celkovej sume 2 823 382,04 eur. Na účte 042 analytické členenie 1547 je v roku 2023 zachytený obrat vo výške 2 708 456,95 eur. Rozdiel medzi hodnotou majetku v evidencii a finančným čerpaním je v sume 114 925,09 eur.  Uvedené tvorí časť investície, ktorú dodávateľ fakturoval vo výške 3 x 1,2 eur, ale do majetku v zmysle postupov účtovania bol majetok zaradený v reálnej hodnote. Vidieť to na prílohe „1547 - rozdelenie zdrojov financovania“ kde na poslednej strane v sumáre zdrojov financovania, kde pri obstarávacej cene je uvedené, že majetok bol v čiastke 114 925,09 eur financovaný z cudzích zdrojov – OS  (t.j. ostatné externé zdroje). Konkrétne ide o tri časti systému: Križovatka Hlboká - Kollárova + Hlboká - Halenárska, Križovatka T. Vansovej - Štefana Moyzesa a CCTV
 Sladovnícka-Bernolákova.“

Odbor dopravy MsÚ v Trnave predložil kontrolnej skupine kompletnú spisovú dokumentáciu súvisiacu s predmetným Projektom Smart Trnava, podľa ktorej bolo zrejmé, že sa jedná o nasledovných 12 križovatiek: 

K1 – Nitrianska x Priemyselná a SAD

K2 – Hlboká x Kollárova + Hlboká x Halenárska

K3 – Hlboká x Starohájska

K4 – Bučianska x Rybníková + Jerichová x Rybníková

K5 – PPCH
 Špačinská

K6 – Terézie Vansovej x Štefana Moyzesa

K7 – Hospodárska x Šrobárová (MERKUR)

K8 – Hospodárska x Rybníková (Zelený Kríčok)

K9 – Hospodárska x Študentská x Radlinského 

K10 – Hospodárska x Kollárova + PPCH Hospodárska 

K11 – PPCH Dohnányho x Stromová

K12 – Sladovnícka x Bernolákova 

V súvislosti s obsahom podnetu, na základe ktorého bola kontrola vykonaná, bolo zistené nasledovné:

Mesto Trnava ako verejný obstarávateľ použilo na obstaranie predmetu zákazky „SMART križovatky“ postup súťažného dialógu podľa zákona o VO. Verejný obstarávateľ vyzval na účasť v dialógu o predložených riešeniach len tých záujemcov, ktorí spĺňali podmienky účasti. Podľa predmetu zákazky a PHZ vo výške 3 300 300,00 eur bez DPH išlo o nadlimitnú zákazku na poskytnutie služby. V súťažnom dialógu splnila podmienky na predmet zákazky spoločnosť ALAM, s.r.o., ktorá bola vyhodnotená ako úspešný uchádzač na základe najlepšieho pomeru kvality a ceny.

Podrobné informácie o VO, podmienky súťaže, podklady, ostatné dokumenty a informácie k predmetnej zákazke sú k dispozícii v informačnom systéme Josephine, na nasledovnom linku: https://josephine.proebiz.com/sk/tender/15246/summary. 

Bližšie informácie o VO a o kontrole VO zo strany štátnych orgánov sú popísané aj v bode č. 1 tejto Správy– „Verejné obstarávanie nadlimitnej zákazky na poskytnutie služby na predmet „SMART križovatky“.
Predmetom zákazky „SMART križovatky“ bola implementácia SMART riešenia dopravy, najmä cestnej svetelnej signalizácie a ďalších IoT prvkov v meste Trnava. Povinná osoba požadovala vypracovanie projektovej dokumentácie, poskytovanie služieb inžinieringu, samotnej realizácie obnovy križovatiek a následného servisu. Predmetom zákazky bola aj dodávka súvisiacich IoT prvkov v zmysle požiadaviek mesta Trnava, súvisiacich s riešením SMART city. 

Rekonštrukciou križovatiek bola realizovaná implementácia systému inteligentných križovatiek a smart technológií, v rámci ktorých boli inštalované prvky ako radiče, detekcia vozidiel, bezdotykové tlačidlá pre chodcov a cyklistov v kombinácii so zariadením pre slabozrakých a nevidiacich, monitorovacie a prehľadové kamery, automatické sčítače dopravy, dopravné informačné tabule. 

Inteligentné riadenie križovatiek umožňuje dynamické riadenie dopravy reflektujúce okamžitú záťaž jednotlivých smerov križovatiek vďaka dopravným detektorom. To prináša lepšiu priepustnosť križovatiek. Zároveň sú konkrétne križovatky medzi sebou koordinované, čo prináša plynulejší prejazd mestom a tým aj skrátenie prejazdových časov. Bluetooth detektory zabezpečujú informácie o dojazdových časoch medzi jednotlivými bodmi, vďaka čomu sa informácia o čase prejazdu mestom zobrazuje vodičom na tabuliach premenlivého dopravného značenia pri vjazde do mesta. Touto komunikáciou s vodičmi je možné usmerňovať dopravný tok. 

Na vstupných informačných tabuliach pri vstupoch do mesta (nie všetkých vstupoch) sa ukazujú informácie pre občanov o najrýchlejšej možnej ceste do predmetného cieľa cesty. Ako príklad uvádzame:

· z Trnava – Sever na Trnava – Juh po Vl. Clementisa X minút, po Hlbokej Y minút, po Hospodárskej Z minút. 

Tieto informácie sa priebežne aktualizujú podľa počtu vozidiel, ktoré prešli po danej trase. 

Na uvedené informačné tabule je možné zverejniť aj rôzne iné informácie pre vodičov, napríklad:

· ulica Kollárová uzavretá, 

· ulica Hlboká uzavretá. 

Tieto scenáre sa môžu použiť v prípade konania futbalového zápasu a uzavretia ulice Kollárová alebo cyklistických pretekov a pod.

Pri vstupoch do mesta (nie všetkých) sú taktiež detektory, respektíve video analytika, na základe ktorej sú k dispozícii informácie ohľadom vozidiel, ktoré prešli daným úsekom aj na základe kategórie vozidiel, čiže napríklad osobné automobily, dodávky, nákladné, autobusy atď. Takúto možnosť poskytuje systém aj na 4 križovatkách, a to konkrétne križovatka pri železničnej stanici Hospodárska x Kollárova + PPCH Hospodárska, križovatka Hospodárska x Študentská x Radlinského, križovatka Hospodárska x Rybníková (Zelený Kríčok) a križovatka Hospodárska x Šrobárová (MERKUR). Uvedené križovatky počítajú nie len vozidlá, ale aj chodcov a bicykle na priechodoch pre chodcov. 

Všetkých 12 križovatiek poskytuje dáta, pričom vyššie spomenuté 4 križovatky poskytujú aj segregované dáta podľa jednotlivých typov vozidiel, ostatné vyhodnocujú skôr zaťaženia v jednotlivých pruhoch križovatky. 


V integračnej platforme sa nachádza cestná meteorologická stanica, ktorá monitoruje stav povrchu vozovky a ktorá vie z pohľadu počasia vyhodnotiť, či sa jedná o suchú alebo mokrú vozovku, sneh, ľad a pod. Na základe týchto informácii po potvrdení zodpovedného pracovníka spoločnosti ALAM, s.r.o. je možné zobraziť výstražné informácie na tabuliach na vstupoch do mesta,  napríklad:

· nebezpečenstvo šmyku, klzká vozovka a pod. 

Všetky dáta z pripojených technológií zbiera a spracováva integračná platforma, ktorá zároveň na základe vzájomnej integrácie dokáže technológie aj automaticky riadiť. 

Ďalšími príkladmi ako funguje SMART systém sú: 

· priechod pre cyklistov na Hospodárskej ulici, ktorý funguje tak, že v smere od stanice majú vozidlá zelenú, aby sa vyprázdnila križovatka, ale v smere na stanicu je červená kým sa nespustí zelená na križovatke, lebo by mohlo dôjsť k situácii, že by vozidlá stáli na priechode pre chodcov a cyklistov,

· optimalizácia signálneho plánu na križovatke Hlboká – Starohájska, napr. od Starohájskej nie je detekované žiadne vozidlo a zároveň nie je požiadavka na priechod pre chodcov cez Hlbokú – v tomto prípade je možné skrátiť čas zelenej od Starohájskej (pre prípad, že by sa tam nachádzalo vozidlo, ktoré nebolo detekované) a predĺži sa čas zelenej na Hlbokej (v podobnom princípe fungujú všetky križovatky, ale na každý smer vplývajú rôzne faktory), 

· nočný režim SMART križovatiek, t. j. SMART križovatky boli nastavené do nočného režimu, pričom v nočnom režime sú skrátené intervaly pre jednotlivé smery v signálnom pláne, aby vozidlá zbytočne v noci nečakali ako počas dennej prevádzky. Križovatka navyše vďaka detektorom vyhodnotí v ktorom pruhu sa nachádza vozidlo a uprednostní ho. Dané nastavenie zvyšuje bezpečnosť v nočných hodinách, keďže vozidlá pred danou križovatkou musia zastaviť.

V nadväznosti na vyššie uvedené, Ministerstvo dopravy Slovenskej republiky vydalo Technické podmienky č. TP 117 - Spoločné zásady používania dopravných značiek a dopravných zariadení (ďalej len „technické podmienky“). Podľa bodu 2 Všeobecné zásady, 2.5 Križovatky s riadenou premávkou, 2.5.4 Zásady riadenia premávky v križovatkách, 2.5.4.3 Nočná prevádzka a vypínanie signalizácie technických podmienok „ak sa zriadi na križovatke svetelná signalizácia, má byť premávka na križovatka riadená svetelnými signálmi permanentne, a to aj v nočných hodinách. V čase nízkych intenzít cestnej premávky sa má naďalej na hlavných ťahoch udržiavať líniovú koordinácia, aby sa predchádzalo nadmerným rýchlostiam vozidiel na prázdnych cestách.“ 

Podľa vyjadrenia povinnej osoby po inštalovaní presného detekčného systému pre vozidlá a využitia z množstva ponúkaných funkcií logiky riadenia moderného radiča SSZ
  sa zlepšil nie len stupeň saturácie na križovatkách, ale aj stupeň úrovne kvality dopravy. Dôsledkom vybudovania SMART systému je aj to, že križovatky teraz prepustia viac vozidiel počas špičkovej hodiny. Niektoré až o 20% viac. Cieľom riadenia je pružne reagovať na skokové zmeny dopravy počas dňa.  V špičkových hodinách, kedy sú križovatky preťažené a mimo svojej kapacity   je snaha minimalizovať dobu tohto problémového úseku dňa. Zriadenie plošného koordinovaného riadenia prinieslo zlepšenie plynulosti dopravy. Zrýchlenie dopravy je citeľné počas dňa napríklad na Hospodárskej ulici, kde od križovatky Hospodárska - Šrobárova je zriadená líniová koordinácia až po prechod pre chodcov na Dohnányho. Tento hlavný úsek mestom sa v súčasnosti v mimo špičkových hodinách štandardne prechádza  o cca 240 sekúnd rýchlejšie ako tomu bolo pôvodne.

Povinná osoba ďalej predložila kontrolnej skupine dokument „SMART TRNAVA - VYHODNOTENIE ZLEPŠENIA DOPRAVY V MESTE“, ktorý bol realizovaný spoločnosťou ALAM, s.r.o. v máji 2022 a následne aj po spustení signalizácie v septembri 2023. Ďalej boli kontrolnej skupine poskytnuté aj tabuľky, z ktorých spoločnosť ALAM, s.r.o. vychádzala pri stanovovaní príkladov zlepšenia priepustnosti dopravy na jednotlivých križovatkách v predmetnom dokumente. 

Spoločnosť ALAM, s.r.o. má ako dodávateľ servisnú zmluvu na 7 rokov kde je garantovaný servis, technická a softvérová podpora po celú dobu v cene ktorá bola súčasťou ponuky a je teda garantovaná po celú dobu servisu. Záruka na celé dielo je 7 rokov s opciou na ďalších 5 rokov a s vecnou opciou na realizáciu ďalších križovatiek. Jej súčasťou je záruka na HW
, dohľad nad prevádzkou celého systému, opravy ktoré súvisia s poškodením tretej strany (napríklad vandalizmus, dopravné nehody, prírodné katastrofy atď.). V zmluve má mesto zabezpečené SW
 úpravy v hodnote približne 35 000,00 eur. V cene nie je zahrnutá modernizácia a obnova.

Ako je uvedené v bode č. 6 Zmluvy, opravy súvisiace napríklad s vandalizmom, nehodami a podobnými udalosťami nie sú zahrnuté v cene zákazky. Avšak, podľa bodu 6.1 písm. a) ods. 5 Zmluvy, sa dodávateľ zaväzuje počas trvania zmluvy poskytovať objednávateľovi služby súvisiace s podporou a správou projektu a to vrátane služieb potrebných na riadnu funkčnosť a bežnú prevádzkyschopnosť systému. Z toho vyplýva, že podľa zmluvy, respektíve podľa záruky je mesto oprávnené požiadať dodávateľa o vykonanie týchto opráv. Náklady na tieto opravy budú hradené z vlastných zdrojov objednávateľa. 

Výpočtový výkon potrebný pre fungovanie riadenia dopravy nie je na serverovej infraštruktúre mesta Trnava, ale podľa zadania súťaže je riešený formou „cloud hostingu“. Zodpovedné osoby mesta Trnava majú k dátam prístup prostredníctvom integračnej platformy, ktorá je jednotiacim prostredím systému. Prístup do nej majú mestom špecifikovaní, konkrétni pracovníci, zodpovední za jednotlivé oblasti technológií. Prístup je realizovaný cez webovú aplikáciu zabezpečenú personalizovaným heslom kontom. Získavanie informácií a prístup do systému tak nie je limitovaný konkrétnym miestom. Výpočtový výkon potrebný pre fungovanie je riešený formou „cloud hostingu“. 

Vo všeobecnosti čelí samospráva v súčasnosti významným zmenám , ktoré sú spojené so snahou zabezpečiť udržateľný rast založený na nízkouhlíkovej ekonomike. Páve inteligentné/SMART technológie  vytvárajú pre samosprávu veľa možností pre jej rozvoj a riešenie environmentálnych, sociálnych a ekonomických zmien. 

Viaceré mestá a obce na Slovensku postupne zavádzajú SMART riešenia. Okrem iných aj tie, ktoré sú uvedené ako príklad realizácie inteligentných križovatiek v podnete, na základe ktorého bola kontrola vykonaná. Konkrétne ide o krajské mestá Banská Bystrica a Prešov.

Jednou z metód, na základe ktorej je možné hodnotiť údaje je aj benchmarking alebo inými slovami systematické porovnávanie.  Ide o proces porovnávania metód, procesov, výrobkov, služieb jedného subjektu s iným subjektom. Hlavným problémom benchmarkingu je skutočnosť, že niekedy je veľmi obtiažne nájsť vhodné subjekty, s ktorými možno porovnávať výkonnosť iného subjektu. Tieto subjekty by totiž mali byť dostatočne podobné vo všetkých ohľadoch, aby bola zabezpečená ich porovnateľnosť.

V súvislosti s obsahom podnetu kontrolná skupina konštatuje, že projekt SMART križovatiek v Trnave sa nedá porovnať s projektami v Banskej Bystrici a Prešove. Napríklad v Prešove bola hlavným cieľom projektu preferencia MHD a jeho súčasťou bolo 10 križovatiek. V Banskej Bystrici to bolo 5 križovatiek. V Trnave bolo rámci tohto projektu rekonštruovaných 12 križovatiek, z toho na 2 došlo ku kompletnej rekonštrukcii (kompletná výmena kabeláže, stožiarov a technológii a pod.). Na všetkých križovatkách boli doplnené kamery, radiče, návestidlá, bezdotykové tlačidlá na priechodoch pre chodcov, detektory a pod. Na vybraných vstupoch do mesta boli vybudované automatické sčítače dopravy slúžiace k automatickému zisťovaniu profilového sčítania dopravy na pozemných komunikáciách a klasifikácii vozidiel zaznamenaných v sčítacom profile. Rovnako boli na vybraných vstupoch do mesta vybudované dopravné informačné tabule s premenným dopravným značením pre sprostredkovanie informácii o doprave (napríklad informácie o uzávierkach počas akcii, výstraha pri poľadovici a pod.) Projekt inteligentného riadenia dopravy v Trnave je zatiaľ najväčší ITS (Intelligent Transportation Systems) projekt, ktorý spoločnosť ALAM, s.r.o. realizovala, je technologicky náročnejší čo sa týka rozsahu prác, výmeny stožiarov aj technológie, preto ho nie je možné porovnať s projektami v Banskej Bystrici, alebo Prešove. 

Všetky informácie o stave dopravy v meste Trnava sú k dispozícii na portáli https://smart.trnava.sk/, ktorý združuje viacero informácii. Okrem spomenutých informácií týkajúcich sa SMART križovatiek, informuje občanov a obyvateľov mesta Trnava napríklad aj o obsadenostiach zberných nádob na odpad. V budúcnosti je možné do nej zapracovať aj informácie o aktuálnej polohe vozidiel mestskej autobusovej dopravy a prípadnom meškaní.

Podľa vyjadrenia povinnej osoby by mohlo byť do budúcnosti medzi ďalšie vylepšenia zaradené rozšírenie video analytiky aj na ostatné križovatky, poprípade osadenie aj na ostatné vstupy do mesta. Taktiež sa plánuje spustiť preferencia vozidiel MHD Trnava v prípade, keď budú vozidlá vybavené potrebným vybavením.

Odporúčania:

1. Postupovať v zmysle Internej metodiky a zverejňovať aj akčné plány na daný rozpočtový rok s výhľadom na ďalšie dva roky. 

2. Vzhľadom k tomu, že projekt zameraný na inteligentné/smart riešenia by mal v budúcnosti pokračovať a rozširovať svoje aktivity, resp. ak bude mesto plánovať rozširovať smart riešenia do ďalších oblastí a bude to považovať za jednu zo svojich priorít, zvážiť doplnenie takého cieľa do programového rozpočtu mesta, ktorý by sa týkal tejto problematiky aj so stanovením merateľného ukazovateľa k nemu, aby bolo možné na základe neho vyhodnotiť plnenie cieľa. 
Správa z kontroly bola vyhotovená dňa 17.9.2024 a kontrola bola ukončená v súlade so zákonom o finančnej kontrole dňom odovzdania správy povinnej osobe dňa 14.10.2024. 
Kontrola č. 11/2024

Kontrola vybraných uznesení 3. Mestského zastupiteľstva mesta Trnava z 25.4.2023. Cieľom kontroly je preveriť plnenie uznesení Mestského zastupiteľstva mesta Trnava, overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia Povinnou osobou je Mestský úrad v Trnave, Trhová 3, 917 01 Trnava.

Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Prijímanie a evidencia uznesení Mestského zastupiteľstva mesta Trnava.

2. Prijaté uznesenia 3. Mestského zastupiteľstva mesta Trnava z 25.4.2023.

3. Kontrola vybraných uznesení Mestského zastupiteľstva mesta Trnava.

V súčasnosti je kontrola v štádiu rozpracovanosti.

Kontrola č. 12/2024

Kontrola plnenia vybraných uznesení zo zasadnutia Mestského zastupiteľstva mesta Trnava dňa 25.4.2023 v STEFE Trnava s.r.o., Františkánska 16, 917 32 Trnava. Cieľom kontroly bolo preveriť plnenie uznesení Mestského zastupiteľstva mesta Trnava (ďalej len „MZ“), overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia. 

Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 6.8.2024 do 6.9.2024 podľa jednotlivých bodov kontrolného postupu:
1. Prijímanie a evidencia uznesení Mestského zastupiteľstva mesta Trnava.

2. Kontrola vybraných uznesení Mestského zastupiteľstva mesta Trnava.

1. Prijímanie a evidencia uznesení MZ
Podľa  § 12 ods. 7 zákona č. 369/1990 Zb. o obecnom zriadení v z.n.p. (ďalej len „zákon o obecnom zriadení“) „Obecné zastupiteľstvo rokuje vždy v zbore. Spôsobilé rokovať a uznášať sa je vtedy, ak je prítomná nadpolovičná väčšina všetkých poslancov. Na prijatie uznesenia obecného zastupiteľstva je potrebný súhlas nadpolovičnej väčšiny prítomných poslancov, ak časť vety za bodkočiarkou, odsek 5, § 13 ods. 8, § 18a ods. 3 a 10, § 20a ods. 4 a § 20b ods. 5 alebo osobitný zákon neustanovuje inak; na prijatie nariadenia je potrebný súhlas trojpätinovej väčšiny prítomných poslancov.“

Podľa § 12 ods. 10 zákona o obecnom zriadení „Nariadenie a uznesenie obecného zastupiteľstva podpisuje starosta najneskôr do 10 dní od ich schválenia obecným zastupiteľstvom.“

V súlade s § 16 ods. 2 písm. d) zákona o obecnom zriadení „Obecný úrad najmä vykonáva nariadenia, uznesenia obecného zastupiteľstva a rozhodnutia obce“. 

Odbor organizačný a vnútornej správy, referát organizačný MsÚ Trnava, vedie evidenciu úloh a predkladá na zasadnutia MZ návrhy na úpravu schválených uznesení a správy o plnení uznesení. Plnenie úloh sa uskutočňuje na príslušných odboroch MsÚ Trnava, resp. na iných organizáciách mesta.  

Na základe § 12 ods. 11 zákona o obecnom zriadení „Podrobné pravidlá o rokovaní obecného zastupiteľstva upraví rokovací poriadok obecného zastupiteľstva“ má mesto Trnava schválený „Rokovací poriadok Mestského zastupiteľstva mesta Trnava“ zo dňa 25.6.2019, účinný od 26.6.2019 (ďalej len „RP MZ“). 

Článok 8 RP MZ nazvaný „Postup prijímania uznesení, pozmeňujúcich návrhov a nariadení mestského zastupiteľstva“ stanovuje spôsob uznášania sa a prijímania uznesení poslancami MZ.

Podľa čl. 10 ods. 3 RP MZ „uznesenia Mestského zastupiteľstva podpisuje primátor najneskôr do 10 dní od ich schválenia, predtým ich formálnu správnosť overí podpisom prednosta mestského úradu“ a podľa ods. 5 tohto článku „zápisnice s menovitým prehľadom o hlasovaní poslancov, uznesenia, všeobecne záväzné nariadenia a ostatné dokumenty sa zverejňujú na webovej stránke mesta v súlade s platnou legislatívou“.  

Podľa čl.11 ods. 1 RP MZ „za plnenie úloh vyplývajúcich z uznesení MZ sú zodpovední riešitelia úloh“. Podkladom na vyhodnotenie plnenia úloh je informačný systém samosprávy, modul ÚLOHY od spoločnosti CORA GEO, s. r. o., v ktorom sa priebežne dopĺňajú údaje o plnení úloh k uzneseniam za príslušný odbor a termíny ich plnenia. 

Podľa čl. 11 ods. 2 RP MZ „o plnení uznesení Mestského zastupiteľstva predkladá mestský úrad správu mestskému zastupiteľstvu na každom zasadnutí mestského zastupiteľstva“. 
Kontrolná skupina konštatovala, že kontrolované uznesenia boli podpísané prednostkou MsÚ Trnava a primátorom mesta Trnava s uvedením dátumu podpisu v súlade s § 12 ods. 10 zákona o obecnom zriadení a čl. 10 ods. 3 RP MZ. 

Uznesenia MZ sú verejne dostupné na webovej stránke mesta Trnava v súlade s čl. 10 ods. 5 RP MZ ako aj § 5 ods. 2 a § 5 ods. 8 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v z.n.p. 

2. Kontrola vybraných uznesení MZ

Na základe náhodného výberu podľa úsudku kontrolóra boli ku kontrole vybrané uznesenia z tretieho riadneho zasadnutia MZ konaného dňa 25.4.2023. Kontrolná skupina sa zamerala na kontrolu plnenia konkrétnych uznesení č. 150, 151 a 152, uložených spoločnosti STEFE Trnava, s.r.o., v nadväznosti na evidenciu uznesení MZ v informačnom systéme samosprávy, modul ÚLOHY.
Uznesenie MZ č. 150/2023, číslo úlohy 226/2023

Uznesením bola schválená výpožička nebytových priestorov v objekte na ul. Limbová 11 v Trnave pre Centrum voľného času nasledovne:

Mestské zastupiteľstvo mesta Trnava po prerokovaní

1. Schvaľuje
výpožičku nebytových priestorov v objekte súpisné číslo 6910, parc. č. 8399/135, na ulici Limbová 11 v Trnave, na 1. poschodí o výmere 316,21 m2, vypožičiavateľovi - Centrum voľného času, V jame 3, 917 01 Trnava, IČO: 00 350 052 za účelom prevádzky mládežníckej klubovne ako prípad hodný osobitného zreteľa z dôvodu, že Centrum voľného času zabezpečuje výchovno-vzdelávaciu, záujmovú a rekreačnú činnosť detí. Usmerňuje rozvoj ich záujmu, vytvára podmienky na rozvíjanie a zdokonaľovanie praktických zručností a podieľa sa na formovaní návykov a užitočného využívania voľného času, pričom vypožičiavateľ bude platiť za služby spojené s užívaním týchto priestorov: 

miestnosti - mládežnícke klubovne 


256,53 m²

chodby a sociálne zariadenia 



  59,68 m²

Spolu 







 316,21 m²

na dobu neurčitú odo dňa protokolárneho prevzatia nebytových priestorov

s výpovednou lehotou

a) 1 mesiac:

- ak vypožičiavateľ mešká viac ako 1 mesiac s úhradami za služby

  spojenými s užívaním priestorov,

- ak vypožičiavateľ vykoná stavebné úpravy bez súhlasu požičiavateľa,

- ak vypožičiavateľ užíva priestory v rozpore so zmluvou,

b) 3 mesiace bez udania dôvodu zo strany vypožičiavateľa alebo požičiavateľa s možnosťou prenechania predmetu výpožičky do užívania tretej osobe so súhlasom mesta

2. Ukladá
spoločnosti STEFE Trnava, s.r.o. uzatvoriť zmluvu o výpožičke v zmysle schvaľovacej časti uznesenia.

Termín: do 31.5.2023

Na základe vykonanej kontroly plnenia úlohy  č. 226/2023, uloženej v uznesení č. 150/2023 bolo konštatované, že povinná osoba uzatvorila dňa 22.5.2023 Zmluvu o výpožičke nebytových priestorov s vypožičiavateľom - Centrum voľného času, čím bola úloha splnená a termín na uzatvorenie zmluvy bol dodržaný. 

Zmluva bola zverejnená v Centrálnom registri zmlúv dňa 24.5.2023, evidenčné číslo zmluvy 127/2023. Podmienky uvedené v schvaľovacej časti uznesenia č. 150/2023 boli zapracované do textu Zmluvy o výpožičke nebytových priestorov. 

Uznesenie MZ č. 151/2023, číslo úlohy 227/2023 a 228/2023

Uznesením bola odsúhlasená skutočná výška vynaložených nákladov na stavebné úpravy nebytových priestorov v objekte na Ulici Limbová 3 pre spoločnosť BESST, s.r.o. nasledovne:

Mestské zastupiteľstvo mesta Trnava po prerokovaní

1. Schvaľuje
započítanie preinvestovaných nákladov na stavebné úpravy nebytových priestorov v objekte na ulici Limbová 3 v Trnave nájomcovi - spoločnosti BESST, s.r.o., Limbová 6051/3, 917 02 Trnava, IČO: 44 867 379 vo výške: 6 785,36 eur s DPH

2. Ukladá
spoločnosti STEFE Trnava, s. r. o.

a) uzatvoriť dodatok k zmluve o nájme a k zmluve o výpožičke nebytových priestorov v zmysle schvaľovacej časti uznesenia.

Termín: do 31.05.2023

b) započítať preinvestované náklady vynaložené na stavebné úpravy nebytových priestorov vo výške 6 785,36 eur s DPH s nájomným za prenájom nebytových priestorov vo výške 80% ročného nájmu s tým, že v prípade ukončenia nájmu zo strany nájomcu pred ukončením započítania nákladov sa nezapočítané náklady nájomcovi nevrátia.

Termín: do započítania preinvestovaných nákladov 

Na základe vykonanej kontroly plnenia úlohy č. 227, uloženej v uznesení č. 151, bod 2 písm. a) bolo konštatované, že povinná osoba uzatvorila dňa 17.5.2023 s nájomcom BESST, s.r.o., Limbová 6051/3, 917 02 Trnava, Dodatok č. 24 k Zmluve o nájme a zmluve o výpožičke zo dňa 7.8.2009, v ktorej sa v článku IV. „Nájomné“ dopĺňa odsek č. 9, ktorý znie: „Uznesením 151 bolo nájomcovi schválené započítanie preinvestovaných nákladov vynaložených na stavebné úpravy nebytových priestorov vo výške 6 785,36 eur s DPH s nájomným za prenájom nebytových priestorov vo výške 80% ročného nájmu s tým, že  v prípade ukončenia nájmu zo strany nájomcu pred ukončením započítania nákladov sa nezapočítané náklady nájomcovi nevrátia.“ Uzatvorením dodatku k zmluve o nájme a k zmluve o výpožičke nebytových priestorov bola úloha splnená a termín na uzatvorenie dodatku bol dodržaný.

Dodatok č. 24 bol zverejnený v Centrálnom registri zmlúv dňa 17.5.2023, evidenčné číslo 119/2023. Schvaľovacia časť uznesenia č. 151/2023 bola zapracovaná do textu Dodatku č. 24 k Zmluve o nájme a výpožičke. 

Na základe vykonanej kontroly plnenia úlohy č. 228, uloženej v uznesení č. 151, bod 2 písm. b) bolo konštatované, že povinná osoba uzatvorila dňa 20.12.2023 s nájomcom BESST, s.r.o. Dohodu o započítaní vzájomných pohľadávok, v ktorej boli navzájom započítané preinvestované náklady na úpravu nebytových priestorov s pohľadávkou spoločnosti STEFE Trnava s.r.o. za rok 2023 vo výške 80% ročného nájomného. Uzatvorením dohody bola úloha splnená a termín na uzatvorenie dohody „do započítania preinvestovaných nákladov“ bol dodržaný. 

Dohoda o započítaní bola zverejnená v Centrálnom registri zmlúv dňa 15.1.2024, číslo zmluvy 42/2024.

Kontrolná skupina si vyžiadala celkový prehľad vzájomných pohľadávok prenajímateľa a nájomcu a ich započítanie v roku 2023, v ktorom je uvedené:

· k 1.1.2023 bola pohľadávka spoločnosti BESST, s.r.o. voči mestu Trnava ako zápočet za preinvestované náklady na stavebné úpravy nebytových priestorov vo výške











138 641,81 eur

· v roku 2023 pribudla k zápočtu spoločnosti BESST, s.r.o. pohľadávka voči mestu Trnava na základe uznesenia MZ č. 151 vo výške



    6 785,36 eur

· k 31.12.2023 bola pohľadávka mesta Trnava voči spoločnosti BESST, s.r.o. vo výške 80% z nájomného za rok 2023 v čiastke 




  83 081,93 eur

· po započítaní vzájomných pohľadávok bol zostatok pohľadávky spoločnosti BESST, s.r.o. voči mestu Trnava ku dňu podpisu dohody



  62 345,24 eur.

V Dohode o započítaní vzájomných pohľadávok zo dňa 20.12.2023 medzi STEFE Trnava, s.r.o. a BESST, s.r.o. sa v článku III. - Špecifikácia zápočtu, uvádza:

1. Mesto Trnava zastúpené správcom STEFE Trnava, s.r.o. eviduje voči spoločnosti BESST, s.r.o. pohľadávku vo výške 83 081,93 eur, ktorá predstavuje pomernú časť neuhradeného nájomného za obdobie od 01.01.2023 do 31.12.2023 vo výške 80% ročného nájomného za nebytové priestory nachádzajúce sa v Trnave, na ul. Limbová 3, súpisné č.6051, v zmysle splátkových kalendárov úhrady nájomného za nebytový priestor.

2. Spoločnosť BESST, s.r.o. eviduje voči mestu Trnava pohľadávku vo výške 62 345,24 eur vrátane DPH, za preinvestované náklady na úpravu nebytových priestorov nachádzajúcich sa v objekte na ul. Limbová 3, v Trnave.

V článku IV. Dohody o započítaní vzájomných pohľadávok sa uvádza:

Mesto Trnava v zastúpení správcom STEFE Trnava, s.r.o. a spoločnosť BESST, s.r.o. sa dohodli na vzájomnom započítaní pohľadávok vo výške 83 081,93 eur.
Kontrolná skupina konštatovala, že ustanovenia Dohody o započítaní vzájomných pohľadávok nekorešpondujú s údajmi uvedenými v prehľade vzájomných pohľadávok v roku 2023, sú zmätočné a neobsahujú jednoznačnú informáciu:

· o výške pohľadávok obidvoch zmluvných strán ku dňu podpisu dohody

· o výške vzájomného zápočtu pohľadávok ku dňu podpisu dohody

· o výške zostatku pohľadávky, ktorú bude možné započítať v ďalšom období.

Kontrolná skupina odporučila vypracovať nový text Dohody o započítaní vzájomných pohľadávok, v ktorom budú jednoznačné informácie o vzájomných pohľadávkach zmluvných strán a bude sa používať pri ďalšom započítavaní vzájomných pohľadávok. 

Uznesenie MZ č. 152/2023, číslo úlohy 229/2023

Uznesením MZ bol schválený prenájom nebytových priestorov a súťažné podmienky obchodnej verejnej súťaže o najvhodnejší návrh nájomnej zmluvy nebytových priestorov na Limbovej ulici 11 v Trnave a na Hlavnej ulici 1 v Trnave nasledovne: 

V prvej časti uznesenia Mestské zastupiteľstvo mesta Trnava po prerokovaní

A/

1. Schvaľuje prenájom nebytových priestorov na prízemí, v objekte súpisné číslo 6910, na pozemku parcelné číslo 8399/135 v k.ú. mesta Trnava, zapísaných na LV č. 5000 na ul. Limbová 11 v Trnave, spolu o výmere 46,80 m2 formou obchodnej verejnej súťaže.

2. Schvaľuje podmienky obchodnej verejnej súťaže o najvhodnejší návrh nájomnej zmluvy na prenájom nebytových priestorov:


A)
Predmet prenájmu

· prenájom nebytových priestorov o výmere 46,80 m2, na prízemí v nehnuteľnosti na ul. Limbová 11 v Trnave, súp. č. 6910, zapísanej na LV č. 5000, parcela č. 8399/135

· účel využitia – obchod, služby

· prípadné stavebné úpravy musia byť vopred odsúhlasené príslušným orgánom mesta Trnava

· drobné stavebné opravy, napr. opravy sanitárnych zariadení, elektrických zariadení, údržba dverí, kovaní, zámkov, žalúzií, podláh, bielenie stien a obnova náterov a pod. si nájomca zabezpečí na vlastné náklady

· minimálna východisková cena 2 020,11 eur/rok.

B)
Zásady obsahu nájomnej zmluvy, na ktorých STEFE Trnava, s.r.o. trvá (podľa priloženého vzoru zmluvy)

C)
Spôsob podávania súťažných návrhov

D)
Lehota na podávanie súťažných návrhov

E)
Termín vyhodnotenia súťažných návrhov

F)
Lehota na vyhlásenie výsledkov súťaže

G) 
Záloha

H)
Obhliadka nebytových priestorov

I)
Ďalšie podmienky obchodnej verejnej súťaže

3. Ukladá STEFE Trnava, s.r.o. realizovať obchodnú verejnú súťaž v spolupráci s majetkovou komisiou mestského zastupiteľstva.

Termín: 3.5.2023

Na základe vykonanej kontroly plnenia úlohy č. 229, uloženej v uznesení č. 152 v bode A/  bolo konštatované:

Verejná vyhláška o konaní obchodnej verejnej súťaže (ďalej len „OVS“) o najvhodnejší návrh na uzatvorenie zmluvy o nájme nebytových priestorov na ulici Limbová 11 v Trnave bola zverejnená povinnou osobou od 3.5.2023 do 25.5.2023. Vyhláška bola zverejnená na úradnej tabuli na webovom sídle mesta Trnava, na webovom sídle spoločnosti STEFE Trnava, s.r.o., v regionálnej tlači TRNAVSKO, na objekte na ul. Limbová 11, na úradnej tabuli mesta Trnava a na centrálnej úradnej elektronickej tabuli (CUET). Obsah zverejnenej vyhlášky bol v súlade s podmienkami OVS schválenými uznesením MZ č. 152 v bode A/. Lehota na podanie cenových ponúk bola stanovená na deň 25.05.2023 do 12,00 hod. Záloha od uchádzačov bola uhradená pred podaním súťažného návrhu v stanovenej výške. Súťažné návrhy boli doručené v písomnej forme osobne na recepciu spoločnosti STEFE Trnava, s.r.o. v stanovenom termíne od 2 uchádzačov: 

1.
PH Gastro, s.r.o.
nájomné 2 040,00 eur/rok

2.
KEITY s.r.o.

nájomné 3 060,00 eur/rok.

Súťažné návrhy boli vyhodnotené na majetkovej komisii MZ dňa 31.5.2023. Majetková komisia MZ schválila pokračovanie výberu medzi dvomi uchádzačmi elektronickou aukciou s východiskovou cenou 3060,00 eur, v súlade s podmienkami OVS. Elektronická aukcia bola vykonaná dňa 7.6.2023 od 10,00 do 11,00 hod. Výsledkom aukcie bola najvyššia ponuka za nájomné 4 200 eur za rok od uchádzača PH Gastro s.r.o.

V súlade so Zásadami hospodárenia a nakladania s majetkom mesta, § 7 bod 5. písm. e) Mestská rada mesta Trnava na zasadnutí dňa 20.6.2023 uznesením č. 89: 

· odporučila primátorovi mesta schváliť návrh nájomnej zmluvy predložený spoločnosťou PH Gastro s.r.o. vo výške nájomného 4 200,00 eur za rok, na účely prevádzkovania predajne so slovenskými potravinami, na dobu neurčitú, odo dňa predloženia notárskej zápisnice, najneskôr od 01.08.2023,

· uložila spoločnosti STEFE Trnava, s.r.o. uzatvoriť zmluvu o nájme na základe súhlasu primátora v termíne do 31.7.2023. 

Primátor mesta podpisom schvaľovacej doložky dňa 20.6.2023 dal súhlas s výberom najvhodnejšieho návrhu nájomnej zmluvy od spoločnosti PH Gastro s.r.o., vybratej v rámci OVS a uložil spoločnosti STEFE Trnava s.r.o. uzatvoriť zmluvu s úspešným uchádzačom. Dňa 12.7.2023 bola uzavretá Zmluva o nájme nebytových priestorov medzi spoločnosťou STEFE Trnava, s.r.o. a spoločnosťou PH Gastro s.r.o. Zmluva bola zverejnená v centrálnom registri zmlúv dňa 26.7.2023. Dňa 26.7.2023 bola spísaná notárska zápisnica, v ktorej povinná osoba - obchodná spoločnosť PH Gastro s.r.o., vyhlásila súhlas s exekúciou a vykonateľnosťou notárskej zápisnice na celý majetok povinnej osoby v prípade nesplnenia záväzkov vyplývajúcich zo Zmluvy o nájme nebytových priestorov a jej príloh a z platných právnych predpisov.

Kontrolná skupina konštatovala, že podmienky OVS schválené uznesením č. 152 v bode A/ boli dodržiavané v celom postupe prenajímania nebytového priestoru na ulici Limbová 11 v Trnave a podmienky OVS boli zapracované do nájomnej zmluvy. 

Pri kontrole plnenia uznesení MZ kontrolná skupina preverovala aj dodržanie schválených termínov k jednotlivým uzneseniam. Uznesením č. 152 bolo uložené STEFE Trnava s.r.o. „realizovať obchodnú verejnú súťaž v spolupráci s majetkovou komisiou MZ“ v termíne 3.5.2023.

Verejná vyhláška o konaní obchodnej verejnej súťaže (ďalej len „OVS“) o najvhodnejší návrh na uzatvorenie zmluvy o nájme nebytových priestorov na ulici Limbová 11 v Trnave bola zverejnená povinnou osobou od 3.5.2023 do 25.5.2023.

Na základe informácie od kontrolovanej osoby bolo zistené, že uznesenie v tvare „realizovať obchodnú verejnú súťaž v termíne do ...“ sa už dlhodobo považuje za termín na vyhlásenie (resp. zverejnenie) OVS. Pri takomto ponímaní obsahu uznesenia kontrolná skupina konštatovala, že OVS bola realizovaná v stanovenom termíne a úloha č. 229/2023 v časti A/ vyplývajúca z uznesenia MZ č. 152/2023 bola splnená.
Kontrolná skupina odporúča pri príprave materiálov na rokovanie MZ, v časti „návrh uznesenia“ navrhovať termín na splnenie uznesenia inou formuláciou, napríklad: „termín vyhlásenia súťažných podmienok“, resp. „termín vyhlásenia OVS“, resp. „termín zverejnenia výzvy na podávanie návrhov na uzavretie nájomnej zmluvy“. Kontrolná skupina neodporúča používať formuláciu „termín realizácie OVS“, nakoľko realizácia OVS môže mať širší význam ako vyhlásenie OVS. 

V druhej časti uznesenia Mestské zastupiteľstvo mesta Trnava po prerokovaní

B/ 
1. Schvaľuje prenájom nebytových priestorov na prízemí v objekte súpisné číslo 1, na pozemku parcelné číslo 757/3, 757/2 v k.ú. mesta Trnava, zapísaných na LV č. 5000 na ul. Hlavná 1 v Trnave, spolu o výmere 506,66 m2 formou obchodnej verejnej súťaže.

2. Schvaľuje podmienky obchodnej verejnej súťaže o najvhodnejší návrh nájomnej zmluvy na prenájom nebytových priestorov:


A)
Predmet nájmu

· prenájom nebytových priestorov o výmere 506,66 m2, na prízemí a v suteréne v nehnuteľnosti na ul. Hlavná 1 v Trnave, zapísanej na LV č. 5000, parcela č. 757/2, 757/3

· účel využitia – reštauračné zariadenie

· prípadné stavebné úpravy musia byť vopred odsúhlasené príslušným orgánom mesta Trnava

· drobné stavebné opravy, napr. opravy sanitárnych zariadení, elektrických zariadení, údržba dverí, kovaní, zámkov, žalúzií, podláh, bielenie stien a obnova náterov a pod. si nájomca zabezpečí na vlastné náklady

· minimálna východisková cena: 35 000,- eur/rok.

B)
Zásady obsahu nájomnej zmluvy, na ktorých STEFE Trnava, s.r.o. trvá (podľa priloženého vzoru zmluvy)

C)
Spôsob podávania súťažných návrhov

D)
Lehota na podávanie súťažných návrhov

E)
Termín vyhodnotenia súťažných návrhov

F)
Lehota na vyhlásenie výsledkov súťaže

G) 
Záloha

H)
Obhliadka nebytových priestorov

I)
Ďalšie podmienky obchodnej verejnej súťaže

3.  Ukladá STEFE Trnava, s.r.o. realizovať obchodnú verejnú súťaž v spolupráci s majetkovou komisiou mestského zastupiteľstva.

Termín: 03.05.2023

Na základe vykonanej kontroly plnenia úlohy č. 229, uloženej v uznesení č. 152 v bode B/  bolo konštatované:

Verejná vyhláška o konaní OVS o najvhodnejší návrh na uzatvorenie zmluvy o nájme nebytových priestorov na ulici Hlavná 1 v Trnave bola zverejnená povinnou osobou od 3.5.2023 do 25.5.2023. Vyhláška bola zverejnená na úradnej tabuli na webovom sídle mesta Trnava, na webovom sídle spoločnosti STEFE Trnava, s.r.o., v regionálnej tlači TRNAVSKO, na objekte na ul. Hlavná 1, na úradnej tabuli mesta Trnava a na centrálnej úradnej elektronickej tabuli (CUET). Obsah zverejnenej vyhlášky bol v súlade s podmienkami OVS schválenými uznesením MZ č. 152 bod B/. Lehota na podanie cenových ponúk bola stanovená na deň 25.05.2023 do 12,00 hod. Do uvedeného dátumu bola na adresu STEFE Trnava s.r.o. doručená osobne 1 cenová ponuka od záujemcu: 

1.
BERLANDO s.r.o., 

nájomné 68 000,00 eur/rok.

Súťažný návrh vyhodnotila majetková komisia MZ dňa 31.5.2023 ako najvhodnejší a odporučila uzatvoriť nájomnú zmluvu na prenájom nebytového priestoru so záujemcom BERLANDO s.r.o. 

V súlade so Zásadami hospodárenia a nakladania s majetkom mesta, § 7 bod 5. písm. e) Mestská rada mesta Trnava na zasadnutí dňa 19.6.2023 uznesením č. 88: 

· odporučila primátorovi mesta schváliť návrh nájomnej zmluvy predložený spoločnosťou BERLANDO s.r.o. vo výške nájomného 68 000,00 eur za rok, na účely prevádzkovania reštaurácie, na dobu neurčitú, odo dňa predloženia notárskej zápisnice, najneskôr od 01.08.2023,

· uložila spoločnosti STEFE Trnava, s.r.o. uzatvoriť zmluvu o nájme na základe súhlasu primátora v termíne do 31.7.2023. 

Primátor mesta podpisom schvaľovacej doložky dňa 20.6.2023 dal súhlas s výberom najvhodnejšieho návrhu nájomnej zmluvy od spoločnosti BERLANDO s.r.o., vybratej v rámci OVS a uložil spoločnosti STEFE Trnava s.r.o. uzatvoriť zmluvu s úspešným uchádzačom. Dňa 17.7.2023 bola uzavretá Zmluva o nájme nebytových priestorov medzi spoločnosťou STEFE Trnava, s.r.o. a spoločnosťou BERLANDO s.r.o. s tým, že ďalšou povinnosťou nájomcu je predloženie notárskej zápisnice prenajímateľovi do 14 dní odo dňa podpísania zmluvy. Dňa 3.8.2023 bolo na adresu STEFE Trnava, s.r.o. doručené oznámenie nájomcu o odstúpení od zmluvy o nájme nebytových priestorov. 

Kontrolná skupina konštatovala, že podmienky OVS schválené uznesením č. 152 v bode B/ boli dodržané v celom postupe prenajímania nebytového priestoru na ulici Hlavná 1 v Trnave a podmienky OVS boli zapracované do nájomnej zmluvy. 

Pri kontrole plnenia uznesení MZ kontrolná skupina preverovala aj dodržanie schválených termínov k jednotlivým uzneseniam. Uznesením č. 152 v bode B/ bolo uložené STEFE Trnava s.r.o. „realizovať obchodnú verejnú súťaž v spolupráci s majetkovou komisiou MZ“ v termíne 3.5.2023. 

Verejná vyhláška o konaní OVS o najvhodnejší návrh na uzatvorenie zmluvy o nájme nebytových priestorov na ulici Hlavná 1 v Trnave bola zverejnená povinnou osobou od 3.5.2023 do 25.5.2023. Kontrolná skupina konštatovala, že OVS bola realizovaná v stanovenom termíne a úloha č. 229/2023 v časti B/ vyplývajúca z uznesenia MZ č. 152/2023 bola splnená.

Nakoľko nájomca odstúpil od zmluvy o nájme nebytových priestorov, majetková komisia pri MZ na svojom zasadnutí dňa 22.8.2023 odporučila zopakovať OVS za rovnakých podmienok. Dňa 19.9.2023 MZ mesta Trnava prijalo uznesenie č. 232, v ktorom schválilo prenájom nebytových priestorov a súťažné podmienky OVS totožné so súťažnými podmienkami schválenými v uznesení č. 152 zo dňa 25.4.2023. Do stanoveného termínu 27.10.2023 nebola na adresu STEFE Trnava, s.r.o. predložená žiadna cenová ponuka. Majetková komisia na svojom zasadnutí dňa 14.11.2023 odporučila znova zopakovať OVS s tým, že východisková cena sa zníži na 30 000,00 eur/rok. MZ na zasadnutí dňa 12.12.2023 uznesením č. 333 schválilo prenájom nebytových priestorov a podmienky OVS, minimálna východisková cena bola určená na 30 000,00 eur/rok. Do stanoveného termínu 16.1.2024 bol do mestskej elektronickej schránky doručený jeden súťažný návrh od záujemcu Retail Trnava s.r.o., ktorý splnil podmienky súťaže a v predmetnom priestore chcel prevádzkovať reštauračné zariadenie za nájomné 30 012,00 eur/rok. Majetková komisia na svojom zasadnutí dňa 23.1.2024 vyhodnotila predložený návrh ako najvhodnejší a odporučila uzatvoriť nájomnú zmluvu na prenájom nebytového priestoru so záujemcom Retail Trnava s.r.o. Mestská rada mesta Trnava odporučila primátorovi mesta na svojom zasadnutí dňa 6.2.2024 odsúhlasiť návrh nájomnej zmluvy predložený spoločnosťou Retail Trnava s.r.o. za nájomné 30 012,00 eur/rok na účely prevádzkovania reštauračného zariadenia na dobu neurčitú odo dňa predloženia notárskej zápisnice. Zmluva o nájme nebytových priestorov bola uzatvorená dňa 4.3.2024 a zverejnená bola v centrálnom registri zmlúv dňa 7.3.2024, čím nadobudla účinnosť dňa 8.3.2024. Prenajímateľ prevzal notársku zápisnicu dňa 7.3.2024.

Odporúčania:

1. Kontrolná skupina odporučila vypracovať nový text Dohody o započítaní vzájomných pohľadávok, v ktorom budú jednoznačné informácie o vzájomných pohľadávkach zmluvných strán pred započítaním a po započítaní a bude sa používať pri ďalšom započítavaní vzájomných pohľadávok. 

2. Kontrolná skupina odporučila povinnej osobe pri príprave materiálov na rokovanie MZ, v časti „návrh uznesenia“ navrhovať termín na splnenie uznesenia inou formuláciou, napríklad „termín vyhlásenia súťažných podmienok“, resp. „termín vyhlásenia OVS“, resp. „termín zverejnenia výzvy na podávanie návrhov na uzavretie nájomnej zmluvy“. Kontrolná skupina neodporúča používať formuláciu „termín realizácie VOS“, nakoľko „realizácia VOS“ môže mať širší význam ako vyhlásenie VOS. 

Správa z kontroly bola vyhotovená dňa 6.9.2024. Povinná osoba správu prevzala dňa 24.9.2024, čím bola kontrola ukončená v súlade so zákonom o finančnej kontrole.

Kontrola č. 13/2024

Kontrola plnenia vybraných uznesení 3. riadneho zasadnutia Mestského zastupiteľstva mesta Trnava z 25.4.2023 na Správe majetku mesta Trnava, p.o., Spartakovská ulica 7239/1B, 917 01 Trnava (ďalej len „SMMT“). Cieľom kontroly bolo preveriť plnenie uznesení Mestského zastupiteľstva mesta Trnava, overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia. Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 7.8.2024 do 12.9.2024 s prerušením podľa jednotlivých bodov kontrolného postupu:
1. Prijímanie a evidencia uznesení Mestského zastupiteľstva mesta Trnava.

2. Kontrola vybraných uznesení Mestského zastupiteľstva mesta Trnava.

1.
Prijímanie a evidencia uznesení Mestského zastupiteľstva mesta Trnava
Podľa  § 12 ods. 7 zákona č. 369/1990 Zb. o obecnom zriadení v z.n.p. (ďalej len „zákon o obecnom zriadení“) „obecné zastupiteľstvo rokuje vždy v zbore. Spôsobilé rokovať a uznášať sa je vtedy, ak je prítomná nadpolovičná väčšina všetkých poslancov. Na prijatie uznesenia obecného zastupiteľstva je potrebný súhlas nadpolovičnej väčšiny prítomných poslancov, ak časť vety za bodkočiarkou, odsek 5, § 13 ods. 8, § 18a ods. 3 a 10, § 20a ods. 4 a § 20b ods. 5 alebo osobitný zákon neustanovuje inak; na prijatie nariadenia je potrebný súhlas trojpätinovej väčšiny prítomných poslancov.“

Podľa § 12 ods. 10 zákona o obecnom zriadení „nariadenie a uznesenie obecného zastupiteľstva podpisuje starosta najneskôr do 10 dní od ich schválenia obecným zastupiteľstvom.“

V súlade s § 16 ods. 2 písm. d) zákona o obecnom zriadení „obecný úrad najmä vykonáva nariadenia, uznesenia obecného zastupiteľstva a rozhodnutia obce“. 

Odbor organizačný a vnútornej správy, referát organizačný Mestského úradu v Trnave (ďalej „MsÚ Trnava”), vedie evidenciu úloh a predkladá na zasadnutia mestského zastupiteľstva návrhy na úpravu schválených uznesení a správy o plnení uznesení. Plnenie úloh sa uskutočňuje na príslušných odboroch MsÚ Trnava, resp. na iných organizáciách mesta.  

Na základe § 12 ods. 11 zákona o obecnom zriadení „podrobné pravidlá o rokovaní obecného zastupiteľstva upraví rokovací poriadok obecného zastupiteľstva“ má mesto Trnava schválený „Rokovací poriadok Mestského zastupiteľstva mesta Trnava“ zo dňa 25.6.2019, účinný od 26.6.2019 (ďalej len „RP MZ“). 

Článok 8 RP MZ nazvaný „Postup prijímania uznesení, pozmeňujúcich návrhov a nariadení mestského zastupiteľstva“ stanovuje spôsob uznášania sa a prijímania uznesení poslancami mestského zastupiteľstva.

Podľa čl. 10 ods. 3 RP MZ „uznesenia Mestského zastupiteľstva podpisuje primátor najneskôr do 10 dní od ich schválenia, predtým ich formálnu správnosť overí podpisom prednosta mestského úradu“ a podľa ods. 5 tohto článku „zápisnice s menovitým prehľadom o hlasovaní poslancov, uznesenia, všeobecne záväzné nariadenia a ostatné dokumenty sa zverejňujú na webovej stránke mesta v súlade s platnou legislatívou“.  

Podľa čl.11 ods. 1 RP MZ „za plnenie úloh vyplývajúcich z uznesení MZ sú zodpovední riešitelia úloh“. Podkladom na vyhodnotenie plnenia úloh je informačný systém samosprávy, modul ÚLOHY od spoločnosti CORA GEO, s.r.o., v ktorom sa priebežne dopĺňajú údaje o plnení úloh k uzneseniam za príslušných riešiteľov úloh a termíny ich plnenia. Kontrolou bolo zistené, že povinná osoba nemá zriadený prístup k modulu ÚLOHY.

Kontrolná skupina odporúča povinnej osobe písomne požiadať MsÚ Trnava o zabezpečenie vytvorenia prístupu k modulu ÚLOHY informačného systému samosprávy od spoločnosti CORA GEO, s.r.o., aby mohla priebežne sledovať a dopĺňať údaje o plnení úloh k uzneseniam.

Podľa čl. 11 ods. 2 RP MZ „o plnení uznesení Mestského zastupiteľstva predkladá mestský úrad správu mestskému zastupiteľstvu na každom zasadnutí mestského zastupiteľstva“. 

Kontrolná skupina konštatovala, že kontrolované uznesenia boli podpísané prednostkou MsÚ Trnava a primátorom mesta Trnava s uvedením dátumu podpisu v súlade s § 12 ods. 10 zákona o obecnom zriadení a čl. 10 ods. 3 RP MZ. 

Uznesenia Mestského zastupiteľstva mesta Trnava (ďalej len „MZ”) sú verejne dostupné na webovej stránke mesta Trnava v súlade s  čl. 10 ods. 5 RP MZ ako aj s § 5 ods. 2 a s § 5 ods. 8 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v z.n.p.

2. Kontrola vybraných uznesení Mestského zastupiteľstva mesta Trnava
Na základe náhodného výberu podľa úsudku kontrolóra boli ku kontrole vybrané uznesenia z tretieho zasadnutia MZ konaného dňa 25.4.2023. Kontrolná skupina sa zamerala na kontrolu konkrétnych uznesení č. 154 a č. 155 s ukladacím charakterom pre SMMT v nadväznosti na evidenciu uznesení MZ v informačnom systéme samosprávy modul ÚLOHY.

3.1 Uznesenie MZ č. 154/2023, číslo úlohy 231/2023

Týmto uznesením boli schválené podmienky obchodných verejných súťaží. 

Časť A – Priemyselný park v Trnave (nájom administratívnych priestorov)


Touto časťou uznesenia bolo schválené vyhlásenie a podmienky obchodnej verejnej súťaže (ďalej len „OVS“) o najvhodnejší návrh Zmluvy o nájme nebytových priestorov v objekte Priemyselný park Trnava, Priemyselná 5, nachádzajúcich sa v Mestskom priemyselnom a technologickom parku na Priemyselnej ulici v Trnave, v katastrálnom území Trnava, zapísaných na liste vlastníctva č. 13598, označených ako stavba so súpisným číslom 8411 – pavilón výrobných buniek, nachádzajúca sa na pozemkoch parcely registra „C“ č. 6511/227 – zastavaná plocha a nádvorie s výmerou 508 m2, č. 6511/248 - zastavaná plocha a nádvorie s výmerou 68 m2, a č. 6511/249 – zastavaná plocha a nádvorie o výmere 130 m2, ktorých vlastníkom je mesto Trnava, s podlahovou plochou spolu 51,27 m2 (administratívne priestory – 36,17 m2, spoločné priestory – 15,10 m2), kde účelom predmetu nájmu je vykonávanie administratívnych činností s minimálnym nájomným vo výške 2 669,98 eur/rok bez DPH, na dobu neurčitú, s trojmesačnou výpovednou lehotou, bez udania dôvodu. 

Podmienky OVS Priemyselný park v Trnave (nájom administratívnych priestorov) boli schválené nasledovne: 

A. Základné ustanovenia: 

-
vyhlasovateľ OVS

-
predmet súťaže a nájmu a účel predmetu nájmu (viď uznesenie)

- 
hlavné parametre súťaže (minimálna výška nájomného 2 669,98 eur/rok bez DPH, t.j. 222,50 eur/mesiac bez DPH, finančná záloha vo výške 667,50 eur, predkladanie súťažných návrhov do 11.5.2023 do 9,00 h, kritériom výberu je najvyššia suma za prenájom ponúknutá v súťaži)

- 
kontaktná osoba

-
oprávnenia vyhlasovateľa

-
náhrada nákladov (navrhovatelia nemajú nárok na náhradu nákladov) 

B.
Súťažný návrh na uzavretie nájomnej zmluvy (náležitosti) 

C.
Zloženie finančnej zálohy (vrátenie finančnej zálohy)

D.
Výber najvhodnejšej ponuky (elektronická aukcia)

E.
Schválenie najvhodnejšieho súťažného návrhu a oznámenie o výsledku súťaže. Súčasťou podmienok OVS bol priložený návrh nájomnej zmluvy.

SMMT bolo uložené realizovať OVS v zmysle časti A daného uznesenia. Zodpovedným riešiteľom bola riaditeľka SMMT a termín splnenia bol 30.4.2023.


Pri kontrole plnenia časti A daného uznesenia bolo zistené, že verejná vyhláška o konaní OVS o najvhodnejší návrh Zmluvy o nájme nebytových priestorov v objekte Priemyselný park Trnava (nájom administratívnych priestorov) bola zverejnená povinnou osobou od 26.4.2023 do 11.5.2023. Vyhláška bola zverejnená na úradnej tabuli na webovom sídle mesta Trnava (eGOV.trnava.sk), na úradnej tabuli mesta Trnava, na centrálnej úradnej elektronickej tabuli (CUET) a v regionálnej tlači Pardon Trnava č. 16/2023. Obsah zverejnenej vyhlášky bol v súlade s podmienkami OVS schválenými uznesením MZ č. 154/2023 v časti A, minimálna výška nájomného 2 669,98 eur/rok bez DPH bola určená v súlade s čl. 9 ods. 2 VZN č. 514 o určovaní obvyklého nájomného za prenájom nebytových priestorov vo vlastníctve Mesta Trnava a s čl. 1 ods. 6.2  Príkazu primátora mesta č. 6/2022 k určovaniu výšky nájomného za prenájom nebytových priestorov vo vlastníctve mesta Trnava pre obdobie od 1.7.2022 do 30.6.2023.  Lehota na predkladanie  súťažných návrhov bola stanovená do 11.5.2023 do 9,00 h.

Na uvedenú OVS reagoval jeden uchádzač – spoločnosť PURITY of LIFE service s.r.o., Šándorova 8, 821 03 Bratislava. Jeho súťažný návrh bol doručený na adresu SMMT v stanovenom  termíne dňa 11.5.2023 o 8,42 h s ročným nájomným vo výške 2 669,98 eur bez DPH, ktoré bolo zhodné s minimálnou výškou nájomného určeného v schválenom uznesení časť A. Finančnú zálohu uchádzač uhradil pred podaním súťažného návrhu dňa 10.5.2023 v stanovenej výške 667,50 eur. 

Súťažný návrh bol vyhodnotený komisiou SMMT dňa 11.5.2023 o 12,00 h. Komisia skonštatovala, že predložený návrh spĺňa požadované podmienky vyhlásené OVS a odporučila predložiť primátorovi mesta, po predchádzajúcom odporučení Mestskou radou mesta Trnava (ďalej len „MR“), návrh na schválenie súťažného návrhu uvedeného uchádzača, s právom uzatvoriť s týmto uchádzačom Zmluvu o nájme časti nebytových priestorov v zmysle súťažou stanovených zásad nájomnej zmluvy.

V súlade s § 7 bod 5 písm. e) Zásad hospodárenia a nakladania s majetkom mesta a majetkom štátu, ktorý mesto užíva, platných v tom čase, MR hlasovaním per rollam  v  dňoch 18. až 21.5.2023 uznesením č. 84 v časti D odporučila primátorovi mesta schváliť najvhodnejší návrh nájomnej zmluvy OVS predložený spoločnosťou PURITY of LIFE service s.r.o. s ponúknutým nájomným vo výške 2 669,98 eur/rok bez DPH na účely vykonávania administratívnych činností, na dobu neurčitú s platnosťou odo dňa predloženia notárskej zápisnice, najneskôr od 1.7.2023, s trojmesačnou výpovednou lehotou, bez udania dôvodu a uložila SMMT uzatvoriť zmluvu o nájme časti nebytových priestorov.

Kontrolná skupina preverovala aj dodržanie termínu splnenia uznesenia MZ č. 154/2023 časť A - realizovať OVS v zmysle časti A schváleného uznesenia v termíne do 30.4.2023. Verejná vyhláška o konaní OVS o najvhodnejší návrh na uzatvorenie Zmluvy o nájme nebytových priestorov v objekte Priemyselný park Trnava (nájom administratívnych priestorov) bola zverejnená povinnou osobou od 26.4.2023 do 11.5.2023. Na základe informácie od povinnej osoby bolo zistené, že uznesenie v tvare „realizovať obchodnú verejnú súťaž v termíne do ...“ sa už dlhodobo považuje za termín na vyhlásenie (resp. zverejnenie) OVS. Pri takomto ponímaní obsahu uznesenia kontrolná skupina konštatovala, že OVS bola realizovaná v stanovenom termíne a uznesenie MZ  č. 154/2023 v časti A bolo splnené. 

Kontrolná skupina odporúča pri príprave materiálov na rokovanie MZ, v časti „návrh uznesenia“ navrhovať termín na splnenie uznesenia inou formuláciou, napríklad „termín vyhlásenia OVS“. Kontrolná skupina neodporúča používať formuláciu „termín realizácie OVS“, nakoľko realizácia OVS môže mať širší význam ako len samotné vyhlásenie OVS.

Časť B – Priemyselný park v Trnave (nájom skladových priestorov)

Danou časťou uznesenia bolo schválené vyhlásenie a podmienky OVS o najvhodnejší návrh Zmluvy o nájme nebytových priestorov v objekte Priemyselný park Trnava, Priemyselná 5, nachádzajúcich sa v Mestskom priemyselnom a technologickom parku na Priemyselnej ulici v Trnave, v katastrálnom území Trnava, zapísaných na liste vlastníctva č. 13598, označených ako stavba so súpisným číslom 5126, nachádzajúcich sa na pozemku parcely registra „C“ č. 6511/42 – zastavaná plocha a nádvorie s výmerou 899 m2, ktorej vlastníkom je mesto Trnava, s podlahovou plochou spolu 79,77 m2 (skladovo-logistické priestory), kde účelom predmetu nájmu je vykonávanie skladových činností v predmete nájmu, s minimálnym nájomným vo výške 3 877,62 eur/rok bez DPH, na dobu neurčitú, s trojmesačnou výpovednou lehotou, bez udania dôvodu.

Podmienky OVS Priemyselný park v Trnave (nájom skladových priestorov) boli schválené nasledovne: 

A. Základné ustanovenia: 

-
vyhlasovateľ OVS

-
predmet súťaže a nájmu a účel predmetu nájmu (viď uznesenie)

- 
hlavné parametre súťaže (minimálna výška nájomného 3 877,62 eur/rok bez DPH, t.j. 323,13 eur/mesiac bez DPH, finančná záloha vo výške 969,39 eur, predkladanie súťažných návrhov do 11.5.2023 do 9,00 h, kritériom výberu je najvyššia suma za prenájom ponúknutá v súťaži)

- 
kontaktná osoba

-
oprávnenia vyhlasovateľa

-
náhrada nákladov (navrhovatelia nemajú nárok na náhradu nákladov)

B.
Súťažný návrh na uzavretie nájomnej zmluvy (náležitosti) 

C.
Zloženie finančnej zálohy (vrátenie finančnej zálohy)

D.
Výber najvhodnejšej ponuky (elektronická aukcia)

E.
Schválenie najvhodnejšieho súťažného návrhu a oznámenie o výsledku súťaže Súčasťou podmienok OVS bol priložený návrh nájomnej zmluvy.

SMMT bolo uložené realizovať OVS v zmysle časti B daného uznesenia. Zodpovedným riešiteľom bola riaditeľka SMMT a termín splnenia bol 30.4.2023.


Pri kontrole plnenia časti B daného uznesenia bolo zistené, že verejná vyhláška o konaní OVS o najvhodnejší návrh Zmluvy o nájme nebytových priestorov v objekte Priemyselný park Trnava (nájom skladových priestorov) bola zverejnená povinnou osobou od 26.4.2023 do 11.5.2023. Vyhláška bola zverejnená na úradnej tabuli na webovom sídle mesta Trnava (eGOV.trnava.sk), na úradnej tabuli mesta Trnava, na centrálnej úradnej elektronickej tabuli (CUET) a v regionálnej tlači Pardon Trnava č. 16/2023. Obsah zverejnenej vyhlášky bol v súlade s podmienkami OVS schválenými uznesením MZ č. 154/2023 v časti B, minimálna výška nájomného 3 877,62 eur/rok bez DPH bola určená v súlade s čl. 9 ods. 1 VZN č. 514 o určovaní obvyklého nájomného za prenájom nebytových priestorov vo vlastníctve Mesta Trnava a s čl. 1 ods. 6.1  Príkazu primátora mesta č. 6/2022 k určovaniu výšky nájomného za prenájom nebytových priestorov vo vlastníctve mesta Trnava pre obdobie od 1.7.2022 do 30.6.2023.  Lehota na predkladanie  súťažných návrhov bola stanovená do 11.5.2023 do 9,00 h.

Na túto OVS reagoval jeden uchádzač – spoločnosť FCC Trnava, s.r.o., Priemyselná 5, 917 01 Trnava. Jeho súťažný návrh bol doručený na adresu SMMT v stanovenom  termíne dňa 11.5.2023 o 8,42 h s ročným nájomným vo výške 3 877,62 eur bez DPH, ktoré bolo zhodné s minimálnou výškou nájomného určeného v schválenom uznesení časť B. Finančnú zálohu uchádzač uhradil pred podaním súťažného návrhu dňa 10.5.2023 v stanovenej výške 969,39 eur. 

Súťažný návrh bol vyhodnotený komisiou SMMT dňa 11.5.2023 o 12,10 h. Komisia skonštatovala, že predložený návrh spĺňa požadované podmienky vyhlásené OVS a odporučila predložiť primátorovi mesta, po predchádzajúcom odporučení MR, návrh na schválenie súťažného návrhu uvedeného uchádzača, s právom uzatvoriť s týmto uchádzačom Zmluvu o nájme časti nebytových priestorov v zmysle súťažou stanovených zásad nájomnej zmluvy.

V súlade s § 7 bod 5 písm. e) Zásad hospodárenia a nakladania s majetkom mesta a majetkom štátu, ktorý mesto užíva, platných v tom čase, MR hlasovaním per rollam  v  dňoch 18. až 21.5.2023 uznesením č. 84 v časti E odporučila primátorovi mesta schváliť najvhodnejší návrh nájomnej zmluvy OVS predložený spoločnosťou FCC Trnava, s.r.o. s ponúknutým nájomným vo výške 3 877,62 eur/rok bez DPH na účely vykonávania skladových činností, na dobu neurčitú s platnosťou odo dňa predloženia notárskej zápisnice, najneskôr od 1.7.2023, s trojmesačnou výpovednou lehotou, bez udania dôvodu a uložila SMMT uzatvoriť zmluvu o nájme časti nebytových priestorov. 

Kontrolná skupina preverovala aj dodržanie termínu splnenia uznesenia MZ č. 154/2023 časť B - realizovať OVS v zmysle časti B schváleného  uznesenia v termíne do 30.4.2023. Verejná vyhláška o konaní OVS o najvhodnejší návrh na uzatvorenie Zmluvy o nájme nebytových priestorov v objekte Priemyselný park Trnava (nájom skladových priestorov) bola zverejnená povinnou osobou od 26.4.2023 do 11.5.2023. Kontrolná skupina konštatovala, že OVS bola realizovaná v stanovenom termíne a  uznesenie MZ č. 154/2023 v časti B bolo splnené.

Časť C – kúpalisko Kamenný mlyn Trnava (nájom časti pozemku)

Touto časťou uznesenia bolo schválené vyhlásenie a podmienky OVS o najvhodnejší návrh Zmluvy o nájme pozemku v objekte kúpaliska Kamenný mlyn, Kamenná cesta, Trnava, nachádzajúci sa v katastrálnom území Trnava, zapísaný na liste vlastníctva č. 13598, na pozemku C-KN parc. č. 10182/1 - ostatná plocha o výmere 37640 m², ktorých vlastníkom je mesto Trnava, s plochou 300 m2 (sektor A), 100 m2 (sektor B), 200 m2 (sektor C) a 200 m2 (sektor D), kde účelom predmetu nájmu je zabezpečenie predaja občerstvenia vo vlastnom predajnom stánku na kúpalisku, s minimálnym nájomným vo výške 1 350,00 eur/mesiac bez DPH  pre sektor A, 650,00 eur/mesiac bez DPH pre sektor B, 850,00 eur/mesiac bez DPH pre sektor C a 850,00 eur/mesiac bez DPH pre sektor D na dobu určitú od 1.6.2023 do 31.08.2023.

Podmienky OVS kúpalisko Kamenný mlyn Trnava (nájom časti pozemku) boli schválené nasledovne: 

A. Základné ustanovenia: 

-
vyhlasovateľ OVS

-
predmet súťaže a nájmu a účel predmetu nájmu (viď uznesenie a podľa priloženého nákresu, ktorý bol prílohou tejto súťaže)

- 
hlavné parametre súťaže (minimálna výška nájomného 1 350,00 eur/mesiac bez DPH (sektor A), 650,00 eur/mesiac bez DPH (sektor B), 850,00 eur/mesiac bez DPH (sektor C), 850,00 eur/mesiac bez DPH (sektor D), finančná záloha vo výške mesačného nájomného určeného pri jednotlivých sektoroch A-D, predkladanie súťažných návrhov do 11.5.2023 do 9,00 h, kritériom výberu je najvyššia suma za nájom ponúknutá v súťaži)

- 
kontaktná osoba

-
oprávnenia vyhlasovateľa

-
náhrada nákladov (navrhovatelia nemajú nárok na náhradu nákladov)

B.
Súťažný návrh na uzavretie nájomnej zmluvy (náležitosti) 

C.
Zloženie finančnej zálohy (vrátenie finančnej zálohy)

D.
Výber najvhodnejšej ponuky (elektronická aukcia)

E.
Schválenie najvhodnejšieho súťažného návrhu a oznámenie o výsledku súťaže Súčasťou podmienok OVS bol priložený návrh nájomnej zmluvy.

SMMT bolo uložené realizovať OVS v zmysle časti C daného uznesenia. Zodpovedným riešiteľom bola riaditeľka SMMT. 


Pri kontrole plnenia časti C tohto uznesenia bolo zistené, že verejná vyhláška o konaní OVS o najvhodnejší návrh Zmluvy o nájme časti pozemku v objekte kúpalisko Kamenný mlyn (nájom časti pozemku) bola zverejnená povinnou osobou od 26.4.2023 do 11.5.2023. Vyhláška bola zverejnená na úradnej tabuli na webovom sídle mesta Trnava (eGOV.trnava.sk), na úradnej tabuli mesta Trnava, na centrálnej úradnej elektronickej tabuli (CUET) a v regionálnej tlači Pardon Trnava č. 16/2023. Obsah zverejnenej vyhlášky bol v súlade s podmienkami OVS schválenými uznesením MZ č. 154/2023 v časti C. Lehota na predkladanie  súťažných návrhov bola stanovená do 11.5.2023 do 9,00 h.

Sektor A (300 m2, z toho 50 m2 - pozemok určený na osadenie predajného stánku, 250 m2 – pozemok určený na umiestnenie sedenia pre návštevníkov, minimálna výška nájomného 1 350,00 eur/mesiac bez DPH)
Do určeného termínu OVS pre sektor A bol doručený jeden súťažný návrh od spoločnosti Hanu s.r.o., Vinohrady 11, 919 27 Brestovany. Súťažný návrh bol doručený na adresu SMMT dňa 3.5.2023 o 8,42 h s nájomným vo výške 1 350,00 eur/mesiac bez DPH, ktoré bolo zhodné s minimálnou výškou nájomného určeného v schválenom uznesení časti C pre sektor A. Finančnú zálohu uchádzač uhradil pred podaním súťažného návrhu dňa 2.5.2023 v stanovenej výške mesačného nájomného 1 350,00 eur. 

Súťažný návrh bol vyhodnotený komisiou SMMT dňa 11.5.2023 o 12,15 h. Komisia skonštatovala, že predložený návrh spĺňa požadované podmienky vyhlásené OVS a odporučila predložiť primátorovi mesta, po predchádzajúcom odporučení Mestskou radou mesta Trnava, návrh na schválenie súťažného návrhu uvedeného uchádzača, s právom uzatvoriť s týmto uchádzačom Zmluvu o nájme časti pozemku v zmysle súťažou stanovených zásad nájomnej zmluvy.

V súlade s § 7 bod 5 písm. e) Zásad hospodárenia a nakladania s majetkom mesta a majetkom štátu, ktorý mesto užíva, platných v tom čase, MR hlasovaním per rollam  v  dňoch 18. až 21.5.2023 uznesením č. 84 v časti A odporučila primátorovi mesta schváliť najvhodnejší návrh nájomnej zmluvy OVS predložený spoločnosťou Hanu s.r.o. s ponúknutým nájomným vo výške 1 350,00 eur/mesiac bez DPH na účely zabezpečenia predaja občerstvenia vo vlastnom predajnom stánku na kúpalisku Kamenný mlyn na dobu určitú od 1.6.2023 do 31.8.2023 a uložila SMMT uzatvoriť Zmluvu o nájme časti pozemku.

Sektor B (100 m2, z toho 25 m2 - pozemok určený na osadenie predajného stánku, 75 m2 – pozemok určený na umiestnenie sedenia pre návštevníkov, minimálna výška nájomného 650,00 eur/mesiac bez DPH)
Do určeného termínu OVS pre sektor B boli doručené dva súťažné návrhy:

1. Od spoločnosti NAJ TAXI s.r.o., Za poštou 17/A, 920 01 Hlohovec

Súťažný návrh bol doručený na adresu SMMT dňa 10.5.2023 o 13,34 h s nájomným vo výške 1 000,00 eur/mesiac bez DPH, ktoré bolo vyššie ako minimálna výška nájomného určeného v schválenom uznesení časti C pre sektor B. Finančnú zálohu uchádzač uhradil pred podaním súťažného návrhu dňa 10.5.2023 v stanovenej výške mesačného nájomného 650,00 eur (vrátená dňa 31.5.2023).

2. Od spoločnosti STA - STA s.r.o., Košolná 81, 919 01 Košolná

Súťažný návrh bol doručený na adresu SMMT dňa 10.5.2023 o 12,50 h s nájomným vo výške 650,00 eur/mesiac bez DPH, ktoré bolo zhodné s minimálnou výškou nájomného určeného v schválenom uznesení časti C pre sektor B. Finančnú zálohu uchádzač uhradil pred podaním súťažného návrhu dňa 9.5.2023 v stanovenej výške mesačného nájomného 650,00 eur.

Súťažné návrhy boli vyhodnotené komisiou SMMT dňa 11.5.2023 o 12,20 h. Komisia skonštatovala, že predložené návrhy spĺňajú požadované podmienky vyhlásené OVS a odporučila predložiť primátorovi mesta, po predchádzajúcom odporučení MR, návrh na schválenie súťažného návrhu uchádzača, ktorý predloží najvyššiu cenu v elektronickej aukcii, s právom uzatvoriť s týmto uchádzačom Zmluvu o nájme časti pozemku v zmysle súťažou stanovených zásad nájomnej zmluvy.

Na základe schválených podmienok OVS výber uchádzača pokračoval elektronickou aukciou. Elektronická aukcia bola realizovaná dňa 17.5.2023 od 9,00 do 9,30 h. Výsledkom aukcie bola najvyššia ponuka za nájomné 1 800,00 eur/mesiac bez DPH od uchádzača STA - STA s.r.o.
V súlade s § 7 bod 5 písm. e) Zásad hospodárenia a nakladania s majetkom mesta a majetkom štátu, ktorý mesto užíva, platných v tom čase, MR hlasovaním per rollam  v  dňoch 18. až 21.5.2023 uznesením č. 84 v časti B odporučila primátorovi mesta schváliť najvhodnejší návrh nájomnej zmluvy OVS predložený spoločnosťou STA - STA s.r.o. s ponúknutým nájomným vo výške 1 800,00 eur/mesiac bez DPH na účely zabezpečenia predaja občerstvenia vo vlastnom predajnom stánku na kúpalisku Kamenný mlyn na dobu určitú od 1.6.2023 do 31.8.2023 a uložila SMMT uzatvoriť Zmluvu o nájme časti pozemku.

Sektor C (200 m2, z toho 50 m2 - pozemok určený na osadenie predajného stánku, 150 m2 – pozemok určený na umiestnenie sedenia pre návštevníkov, minimálna výška nájomného 850,00 eur/mesiac bez DPH)

Do určeného termínu OVS pre sektor C nebol na SMMT doručený žiadny súťažný návrh. Vyhodnotenie OVS sa uskutočnilo dňa 11.5.2023 o 12,25 h. Komisia SMMT skonštatovala, že z dôvodu nedoručeného návrhu súťaž ukončuje bez výberu najvhodnejšej ponuky. Podľa vyjadrenia povinnej osoby SMMT OVS pre krátkosť času (začiatok nájmu od 1.6.2023) neopakovala.

Sektor D (200 m2, z toho 50 m2 - pozemok určený na osadenie predajného stánku, 150 m2 – pozemok určený na umiestnenie sedenia pre návštevníkov, minimálna výška nájomného 850,00 eur/mesiac bez DPH)
Do určeného termínu OVS pre sektor D boli na SMMT doručené dva súťažné návrhy:

1. Od spoločnosti NAJ TAXI s.r.o., Za poštou 17/A, 920 01 Hlohovec

Súťažný návrh bol doručený na adresu SMMT dňa 10.5.2023 o 13,34 h s nájomným vo výške 1 000,00 eur/mesiac bez DPH, ktoré bolo vyššie ako minimálna výška nájomného určeného v schválenom uznesení časti C pre sektor D. Finančnú zálohu uchádzač uhradil pred podaním súťažného návrhu dňa 10.5.2023 v stanovenej výške mesačného nájomného 850,00 eur.

2. Od spoločnosti KešKim s.r.o., Na hlinách 34, 917 01 Trnava

Súťažný návrh bol doručený na adresu SMMT dňa 11.5.2023 o 8,30 h s nájomným vo výške 850,00 eur/mesiac bez DPH, ktoré bolo zhodné s minimálnou výškou nájomného určeného v schválenom uznesení časti C pre sektor D. Finančnú zálohu uchádzač uhradil pred podaním súťažného návrhu dňa 10.5.2023 v stanovenej výške mesačného nájomného 850,00 eur (vrátená dňa 31.5.2023).

Súťažné návrhy boli vyhodnotené komisiou SMMT dňa 11.5.2023 o 12,30 h. Komisia skonštatovala, že predložené návrhy spĺňajú požadované podmienky vyhlásené OVS a odporučila predložiť primátorovi mesta, po predchádzajúcom odporučení MR, návrh na schválenie súťažného návrhu uchádzača, ktorý predloží najvyššiu cenu v elektronickej aukcii, s právom uzatvoriť s týmto uchádzačom Zmluvu o nájme časti pozemku v zmysle súťažou stanovených zásad nájomnej zmluvy.

Na základe schválených podmienok OVS výber uchádzača pokračoval elektronickou aukciou. Elektronická aukcia bola realizovaná dňa 17.5.2023 od 10,00 do 10,22 h. Výsledkom aukcie bola najvyššia ponuka za nájomné 1 050,00 eur/mesiac bez DPH od uchádzača NAJ TAXI s.r.o.

V súlade s § 7 bod 5 písm. e) Zásad hospodárenia a nakladania s majetkom mesta a majetkom štátu, ktorý mesto užíva, platných v tom čase, MR hlasovaním per rollam  v  dňoch 18. až 21.5.2023 uznesením č. 84 v časti C odporučila primátorovi mesta schváliť najvhodnejší návrh nájomnej zmluvy OVS predložený spoločnosťou NAJ TAXI s.r.o. s ponúknutým nájomným vo výške 1 050,00 eur/mesiac bez DPH na účely zabezpečenia predaja občerstvenia vo vlastnom predajnom stánku na kúpalisku Kamenný mlyn na dobu určitú od 1.6.2023 do 31.8.2023 a uložila SMMT uzatvoriť Zmluvu o nájme časti pozemku.

Termín splnenia uznesenia MZ č. 154/2023 časť C - realizovať OVS v zmysle časti C schváleného uznesenia nebol uvedený. Verejná vyhláška o konaní OVS o najvhodnejší návrh na uzatvorenie Zmluvy o nájme časti pozemku v objekte kúpalisko Kamenný mlyn bola zverejnená povinnou osobou od 26.4.2023 do 11.5.2023. Podľa vyhlásených podmienok OVS v tejto časti uznesenia bola lehota na predkladanie súťažných návrhov do 11.5.2023 do 9,00 h. Otvorenie a vyhodnotenie doručených návrhov sa uskutočnilo dňa 11.5.2023 o 12,15 h (sektor A), o 12,20 h (sektor B), o 12,25 h (sektor C) a o 12,30 h (sektor D). Kontrolná skupina konštatovala, že uznesenie MZ č. 154/2023 v časti C bolo splnené.

Kontrolná skupina odporúča predkladať pre lepšiu prehľadnosť na rokovanie MZ materiál ku každej OVS samostatne pod iným číslom uznesenia, nie pod jedným. 
3.2 Uznesenie MZ č. 155/2023, číslo úlohy 232/2023

Daným uznesením bolo schválené užívanie nebytových priestorov v objekte Mestského zimného štadióna v Trnave, Spartakovská 1B, 917 01 Trnava, vo vlastníctve mesta Trnava, na pozemku parcely registra „C“ č. 5671/211 – zastavaná plocha a nádvorie s výmerou 6 496 m2, v katastrálnom území Trnava, zapísaných na liste vlastníctva č.  13598, označených ako stavba bez súpisného čísla (ďalej len „Mestský zimný štadión“) pre Hokejový klub Trnava, so sídlom Ulica Spartakovská 7239/1B, 917 01 Trnava, zastúpený Mgr. Adrianou Hosťoveckou, prezidentkou klubu (ďalej len „HK Trnava“).

Časť A – Mestský zimný štadión v Trnave (nájom nebytových priestorov) 

V tejto časti uznesenia bol schválený nájom nebytových priestorov o výmere 45,48 m2 (z toho 2 kancelárske priestory o celkovej výmere 26,68 m2, priestory určené ako obchodné priestory (občerstvenie) o výmere 12,42 m2 a skladové priestory k obchodným priestorom (občerstvenie) o výmere 6,38 m2) nachádzajúcich sa v objekte Mestského zimného štadióna nájomcovi HK Trnava, za účelom využívania priestorov ako priestory určené pre činnosť klubu, na dobu neurčitú, s platnosťou odo dňa predloženia notárskej zápisnice najneskôr od 1.7.2023, za cenu 5 265,22 eur/rok bez DPH (26,68 m2 x 118,80 eur + 12,42 m2 x 118,80 eur za priestory určené ako kancelárske a obchodné priestory a 6,38 m2 x 97,20 eur za skladové priestory) za nebytové priestory, pričom výška nájomného bola určená v súlade s VZN č. 514 o určovaní obvyklého nájomného za prenájom nebytových priestorov vo vlastníctve Mesta Trnava v spojitosti s Príkazom primátora mesta č. 6/2022 k určovaniu výšky nájomného za prenájom nebytových priestorov vo vlastníctve mesta Trnava pre obdobie od 1.7.2022 do 30.6.2023 trojpätinovou väčšinou všetkých poslancov, z dôvodu hodného osobitného zreteľa v zmysle ustanovenia § 9a odsek 9, písm. c) zákona č. 138/1991 Zb. o majetku obcí v z.n.p. spočívajúceho v tom, že nájomca - HK Trnava je športový klub dlhodobo pôsobiaci v meste Trnava a zabezpečujúci východu detí a mládeže pre obyvateľov mesta Trnava. 

SMMT bolo uložené uzatvoriť Zmluvu o nájme nebytových priestorov v zmysle časti A daného uznesenia. Zodpovedným riešiteľom bola riaditeľka SMMT a termín splnenia bol 30.6.2023.

Táto časť uznesenia bola upravená uznesením MZ č. 211/2023 zo dňa 27.6.2023 tak, že bola schválená znížená výmera na nájom nebytových priestorov zo 45,8 m2 na 33,06 m2 (zníženie o priestory určené ako obchodné priestory o výmere o 12,42 m2) a tým bola znížená aj celková výška nájomného z 5 265,22 eur/rok bez DPH na 3 789,72 eur/rok bez DPH.

Pri kontrole plnenia časti A daného uznesenia bolo zistené, že povinná osoba uzatvorila Zmluvu o nájme nebytových priestorov s centrálnym číslom zmluvy 247/2023 (ďalej len „zmluva o nájme“) s HK Trnava dňa 27.6.2023. Zmluva o nájme bola uzatvorená v termíne podľa časti A schváleného uznesenia (30.6.2023) a bola zverejnená v Centrálnom registri zmlúv dňa 12.7.2023. Uvedená zmluva obsahovala všetky náležitosti uvedené v schválenom uznesení v časti A, výška nájomného bola určená v súlade s čl. 5 VZN č. 514 o určovaní obvyklého nájomného za prenájom nebytových priestorov vo vlastníctve Mesta Trnava a s čl. 1 ods. 2 Príkazu primátora mesta č. 6/2022 k určovaniu výšky nájomného za prenájom nebytových priestorov vo vlastníctve mesta Trnava pre obdobie od 1.7.2022 do 30.6.2023. Kontrolnej skupine bola predložená aj Notárska zápisnica č. 22121/2023 napísaná na Notárskom úrade v Trnave dňa 15.8.2023, ktorej súčasťou bola zmluva o nájme.

Podľa VZN č. 514 čl. 10 ods. 1 písm. d) „správcovia sú pri dohode o výške nájomného za užívanie nebytového priestoru povinní zaviazať nájomcu, že v prípade neuhradenia dlžnej čiastky na nájomnom a ukončenia nájmu, nájomca súhlasí s vykonaním exekúcie vyprataním z nebytových priestorov na jeho náklady. Vykonateľným titulom pre vykonanie exekúcie vyprataním bude notárska zápisnica, ktorú musí nájomca predložiť prenajímateľovi v termíne do 14 dní po podpísaní nájomnej zmluvy; to platí aj pri zmene nájomného vzťahu so zmenou predmetu nájmu a zmeny doby nájmu“.

Podľa zmluvy o nájme „je nájomca povinný na vlastné náklady zabezpečiť a do 14 dní od podpísania tejto zmluvy predložiť prenajímateľovi notársku zápisnicu podľa § 45 ods. 2 písm. c) v spojení s § 181 a nasl. zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, ktorej neoddeliteľnou súčasťou bude táto zmluva“.

Podľa VZN č. 514 a zmluvy o nájme je nájomca povinný predložiť prenajímateľovi notársku zápisnicu v termíne do 14 dní po podpísaní nájomnej zmluvy. Kontrolou bolo zistené, že zmluva o nájme bola podpísaná dňa 27.6.2023, notárska zápisnica bola napísaná 15.8.2023 t.j. 49 dní po podpísaní zmluvy. 

Podľa časti A tohto uznesenia MZ schválilo nájom nebytových priestorov pre HK Trnava „s platnosťou odo dňa predloženia notárskej zápisnice, najneskôr od 01.07.2023“. 

V tomto prípade obidve podmienky naraz síce neboli dodržané, ale nájomná zmluva bola uzatvorená do stanoveného termínu 1.7.2023. Na základe vyššie uvedených skutočností kontrolná skupina konštatovala, že uznesenie MZ č. 155/2023 v časti A bolo splnené.

K vyhotoveniu notárskej zápisnice nájomca potrebuje uzatvorenú zmluvu o nájme, na základe ktorej je notárska zápisnica vypracovaná a zmluva o nájme je jej neoddeliteľnou súčasťou. Povinnosť vypracovať notársku zápisnicu je uvedená vo VZN č. 514 a na základe toho aj v zmluve o nájme. V čl. XI. ods. 7 písm. a) zmluvy o nájme je dohodnuté, že prenajímateľ je oprávnený odstúpiť od zmluvy, ak nájomca nepredloží notársku zápisnicu v lehote 14 dní od podpísania tejto zmluvy.

Na základe poznatkov tejto kontroly, ale aj zo skúseností z predchádzajúcich kontrol, nie vždy bola lehota 14 dní na predloženie notárskej zápisnice po podpísaní zmluvy o nájme dodržaná. Kontrolná skupina preto odporúča povinnej osobe komunikovať so zriaďovateľom o reálnosti podmienky určenej vo VZN č. 514 a následne aj v zmluvách o nájme (povinnosť predložiť notársku zápisnicu v lehote 14 dní po podpísaní zmluvy o nájme) s cieľom vyriešiť nežiadúcu situáciu, ktorá v praxi často nastáva v súvislosti s touto podmienkou.

Časť B - Mestský zimný štadión v Trnave (výpožička nebytových priestorov)

V danom uznesení v časti B bola schválená výpožička časti nebytových priestorov o výmere 905,44 m2 (z toho skladové priestory (celkom 11 skladových priestorov) o celkovej výmere 222,33 m2 a ostatné nebytové priestory – šatne (celkom 6 šatní na prvom nadzemnom podlaží o výmere 452,15 m2 a 2 šatne na druhom nadzemnom podlaží o výmere 230,96 m2) o celkovej výmere 636,94 m2) v objekte Mestského zimného štadióna pre vypožičiavateľa HK Trnava na dobu neurčitú, s výpovednou dobou 3 mesiace bez udania dôvodu, za účelom využívania časti nebytových priestorov ako skladové priestory športového klubu a ostatné nebytové priestory športového klubu – šatne trojpätinovou väčšinou všetkých poslancov, z dôvodu hodného osobitného zreteľa v zmysle ustanovenia § 9a odsek 9, písm. c) zákona č. 138/1991 Zb. o majetku obcí v z.n.p. spočívajúceho v tom, že vypožičiavateľ HK Trnava je športový klub dlhodobo pôsobiaci v meste Trnava a zabezpečujúci východu detí a mládeže pre obyvateľov mesta Trnava.

SMMT bolo uložené uzatvoriť Zmluvu o výpožičke časti nebytových priestorov v zmysle časti B daného uznesenia. Zodpovedným riešiteľom bola riaditeľka SMMT a termín splnenia bol 30.6.2023.

Kontrolou bolo zistené, že Zmluva o výpožičke nebytových priestorov, centrálne číslo zmluvy 246/2023 (ďalej len „zmluva o výpožičke“) bola uzatvorená dňa 27.6.2023. Termín plnenia kontrolovaného uznesenia v časti B (30.6.2023) bol dodržaný. Zmluva o výpožičke obsahovala všetky náležitosti, ktoré sa nachádzali v časti B kontrolovaného uznesenia a bola  zverejnená v Centrálnom registri zmlúv dňa 12.7.2023. Na základe uvedeného kontrolná skupina konštatovala, že uznesenie MZ č. 155/2023 v časti B bolo splnené.

Odporúčania:

1. Písomne požiadať MsÚ Trnava o zabezpečenie vytvorenia prístupu pre SMMT k modulu ÚLOHY informačného systému samosprávy od spoločnosti CORA GEO, s.r.o., aby mohla priebežne sledovať a dopĺňať údaje o plnení úloh k uzneseniam.

2. Pri príprave materiálov na rokovanie MZ, v časti „návrh uznesenia“ navrhovať termín na splnenie uznesenia inou formuláciou, napríklad „termín vyhlásenia OVS“. Kontrolná skupina neodporúča používať formuláciu „termín realizácie OVS“, nakoľko realizácia OVS môže mať širší význam ako len samotné vyhlásenie OVS.

3. Pre lepšiu prehľadnosť predkladať na rokovanie MZ materiál ku každej OVS samostatne pod iným číslom uznesenia, nie pod jedným.

4. Komunikovať so zriaďovateľom o reálnosti  podmienky určenej vo VZN č. 514 a následne aj v zmluvách o nájme (povinnosť predložiť notársku zápisnicu v lehote 14 dní po podpísaní zmluvy o nájme) s cieľom vyriešiť nežiadúcu situáciu, ktorá v praxi často nastáva v súvislosti s touto podmienkou.

Správa z kontroly bola vyhotovená dňa 12.9.2024. Povinná osoba správu prevzala dňa 24.9.2024, čím bola kontrola ukončená v súlade so zákonom o finančnej kontrole.

Kontrola č. 14/2024

Kontrola plnenia opatrení prijatých na odstránenie nedostatkov zistených pri kontrole č. 14/2023 – kontrola bežných výdavkov v Programe 1. Doprava, Podprogram 1.1 Miestne komunikácie, 1.1.1 Bežné výdavky, 1.1.1.6 Príspevok pre Mestské služby mesta Trnava, Priemyselná 5, 917 01 Trnava (ďalej len „MSMT“). Cieľom kontroly bolo preveriť skutočný stav v plnení opatrení prijatých na odstránenie zistených nedostatkov z predchádzajúcej kontroly.

Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 26.8.2024 do 13.9.2024 podľa jednotlivých bodov kontrolného postupu:
5. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 14/2023.

6. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.

1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 14/2023
Kontrola č. 14/2023 bola zameraná na nasledovné okruhy:
1. Čerpanie rozpočtu mesta Trnava v roku 2022, výdavková časť rozpočtu, Program 1 Doprava, Podprogram 1.1 Miestne komunikácie, 1.1.1 Bežné výdavky, 1.1.1.6 Príspevok pre Mestské služby mesta Trnava. 
2. Použitie bežných výdavkov – príspevok pre Mestské služby mesta Trnava, dodržanie časového a účelového použitia rozpočtových prostriedkov, fakturácia a podkladové materiály, povinné zverejňovanie zmlúv, objednávok a faktúr, finančná kontrola. 
Kontrolné zistenia a odporúčania, ktoré vyplynuli z kontroly č. 14/2023:

Kontrolné zistenie č. 1:  Povinná osoba, ako príspevková organizácia, nepoužívala na úhradu výdavkov na prevádzku, opravy a údržbu hmotného majetku prednostne vlastné zdroje, čím nebolo dodržané ustanovenie § 24 ods. 7 zákona o rozpočtových pravidlách verejnej správy. 

Odporúčanie na nápravu zistených nedostatkov ku kontrolnému zisteniu č. 1:

Pri úhradách výdavkov na prevádzku, opravy a údržbu hmotného majetku, ako aj na obstaranie hmotného a nehmotného majetku, prednostne používať vlastné zdroje, v súlade s  § 24 ods. 7 zákona o rozpočtových pravidlách verejnej správy. 

Kontrolné zistenie č. 2:

Povinná osoba zaradila výdavky na nesprávnu podpoložku ekonomickej klasifikácie rozpočtovej klasifikácie, čím nebolo dodržané Opatrenie Ministerstva financií Slovenskej republiky číslo MF/010175/2004-42 z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie a Metodické usmernenie Ministerstva financií Slovenskej republiky k č. MF/010175/2004-42 a vysvetlivky k ekonomickej klasifikácii rozpočtovej klasifikácie.

Odporúčanie na nápravu zistených nedostatkov ku kontrolnému zisteniu č. 2:

Dôsledne dodržiavať členenie výdavkov podľa ekonomickej klasifikácie rozpočtovej klasifikácie v zmysle Opatrenia Ministerstva financií Slovenskej republiky číslo MF/010175/2004-42 z 8. decembra 2004, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie a Metodické usmernenie Ministerstva financií Slovenskej republiky k č. MF/010175/2004-42 a vysvetlivky k ekonomickej klasifikácii rozpočtovej klasifikácie.

Kontrolné zistenie č. 3 : Dve zmluvy uzatvorené v termíne od 31.3.2022 neboli zverejnené v registri, čo nebolo v súlade s § 5a ods. 6 infozákona v znení účinnom od 31.3.2022. 

Odporúčanie na nápravu zistených nedostatkov ku kontrolnému zisteniu č. 3:

Zverejňovať zmluvy v registri v súlade s v súlade s § 5a ods. 6 infozákona v znení účinnom od 31.3.2022.

Kontrolné zistenie č. 4: Zverejnené údaje o vyhotovených objednávkach tovarov, služieb a prác podľa infozákona boli v 20 prípadoch nekompletné, nakoľko nebol zverejnený údaj o fyzickej osobe, ktorá objednávku podpísala, čo nebolo v súlade s § 5b ods. 1 písm. a) bod 7 infozákona.

Odporúčanie na nápravu zistených nedostatkov ku kontrolnému zisteniu č. 4:

Zverejňovať údaje o vyhotovených objednávkach tovarov, služieb a prác v súlade s § 5b ods. 1 písm. a) bod 7 infozákona.

Kontrolné zistenie č. 5: Údaje o faktúrach za tovary, služby  a práce boli v štyroch prípadoch zverejnené v lehote dlhšej ako 30 dní odo dňa zaplatenia faktúry, čím nebolo dodržané ustanovenie § 5b ods. 2 infozákona. 

Odporúčanie na nápravu zistených nedostatkov ku kontrolnému zisteniu č. 5:

Zverejňovať údaje o faktúrach za tovary, služby  a práce v stanovenej lehote v súlade s § 5b ods. 2 infozákona. 

Kontrolné zistenie č. 6: Povinná osoba pri vykonávaní základnej finančnej kontroly podľa zákona o finančnej kontrole uviedla všetky tri možné vyjadrenia (v ich pozitívnom alebo negatívnom variante), pričom nevyškrtla tie, ktoré boli irelevantné vzhľadom na vykonané overenie, resp. vyznačovala dve možné vyjadrenia, čo nebolo v súlade s Metodickým usmernením sekcie auditu a kontroly Ministerstva financií SR č. MF/008005/2019-1411 platným od 5.4.2019 a Metodickým usmernením sekcie auditu a kontroly Ministerstva financií SR č. MF/006646/2022-1411 platným od 22.9.2022 k finančnej kontrole vykonávanej podľa zákona o finančnej kontrole.

Odporúčanie na nápravu zistených nedostatkov ku kontrolnému zisteniu č. 6:

Vykonávať základnú finančnú kontrolu v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 platným od 22.9.2022 k finančnej kontrole vykonávanej podľa zákona o finančnej kontrole.

2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.

Povinná osoba bola podľa § 21 ods. 3 písm. d) a e) zákona o finančnej kontrole povinná prijať opatrenia a predložiť písomný zoznam prijatých opatrení na nápravu zistených nedostatkov a na odstránenie príčin ich vzniku v lehote do 8.12.2023. Písomný zoznam opatrení prijatých na nápravu zistených nedostatkov a na odstránenie príčin ich vzniku predložila povinná osoba na útvar hlavného kontrolóra mesta Trnava listom riaditeľky MSMT zo dňa 5.12.2023,doručený dňa 5.12.2023, t. j. v stanovenej lehote. Súčasne bol predložený Príkaz riaditeľa MSMT č. 2/2023 o prijatí opatrení na odstránenie nedostatkov, účinný od 5.12.2023, ktorým riaditeľka MSMT uložila zodpovedným zamestnancom MSMT povinnosť zabezpečiť plnenie prijatých opatrení, uvedených v predmetnom príkaze.

V predloženom príkaze zo dňa 5.12.2023 bolo uvedené:

Opatrenie ku kontrolnému zisteniu č. 1: „Pri úhradách výdavkov na prevádzku, opravy a údržbu hmotného majetku, ako aj na obstaranie hmotného a nehmotného majetku, prednostne požívať vlastné zdroje, v súlade s § 24 ods. 7 zákona o rozpočtových pravidlách verejnej správy.“

Podľa § 24 ods. 7 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov (ďalej len „zákon o rozpočtových pravidlách verejnej správy“) „príspevková organizácia uhrádza výdavky na prevádzku, opravy a údržbu hmotného majetku, ako aj na obstaranie hmotného a nehmotného majetku z vlastných zdrojov a z príspevku od zriaďovateľa, pričom vlastné zdroje používa prednostne.“
Mestské zastupiteľstvo mesta Trnava (ďalej len „MZ“) schválilo uznesením č. 313/2023 zo dňa 12.12.2023 Rozpočet mesta Trnava na roky  2024 – 2026 (ďalej len „Rozpočet mesta na rok 2024“). Podľa Rozpočtu mesta na rok 2024 bežné výdavky na Program 1 Doprava, Podprogram 1.4 Ekomobilita bol príspevkovej organizácii MSMT schválený bežný transfer vo výške 150 900,00 eur. 

Podľa Rozpočtu mesta na rok 2024 „v rámci podprogramu Bikesharing sa výdavky používajú na mzdy, odvody a stravné zamestnancom, ktorí zabezpečujú Bikesharing. Odmeny zamestnancov na mimopracovný pomer. Prídel do sociálneho fondu. Ďalej na nákup náhradných dielov na elektro bicykle, čistiace prostriedky, ostatný drobný materiál, softvér. Výdavky na spotrebu elektrickej energie v opravárenskej dielni na Zimnom štadióne na nabíjanie batérií elektrických bicyklov, telefónne poplatky. Tuzemské a zahraničné pracovné cesty pracovníkov Bikesharingu. Opravy a servisy elektro bicyklov. Nájomné spojené s prenájmom priestorov na Zimnom štadióne pre opravárenskú dielňu a priestorov pre uskladnenie bicyklov. Servisy služobných motorových vozidiel, poistné, náhradné diely, pohonné hmoty a ostatné drobné výdavky súvisiace s dopravou.“
V časti Prílohy Rozpočtu mesta na rok 2024 – Rozpočty zriadených príspevkových organizácií mesta Trnava,  Príloha č. 10 Mestské služby mesta Trnava, p.o. (ďalej len „rozpočet MSMT“) sú rozpísané výdavky z bežného transferu (ďalej len „BT“) od zriaďovateľa vo výške 150 900,00 eur podľa ekonomickej klasifikácie rozpočtovej klasifikácie ( ďalej len „EKRK“ ) v zmysle  opatrenia Ministerstva financií Slovenskej republiky z 8. decembra 2004 č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie (ďalej len „Opatrenie MF SR“).

Mesto Trnava má vypracovaný Príkaz Primátora mesta č. 7/2024, ktorým sa určuje postup vykonávania vybraných ustanovení Zásad hospodárenia s finančnými prostriedkami mesta Trnava schválených uznesením MZ č. 312 dňa 12.12.2023 a ktorý nadobudol platnosť a účinnosť dňa 1.4.2024 (ďalej len „Príkaz primátora“).

Podľa Čl. 3 ods. 5 Príkazu primátora „gestor na základe žiadosti PO/RO zašle mesačne pomernú časť transferu na bežné výdavky, ktorá zodpovedá pomeru nevyčerpaného transferu po poslednej úprave rozpočtu a počtu mesiacov zostávajúcich do konca roka. PO/RO v žiadosti o transfer zdôvodní jeho použitie, a následne po každom čerpaní transferu preukáže jeho skutočné čerpanie predložením dokladov požadovaných gestorom. Gestor vopred oznámi PO/RO (písomne, mailom), aké doklady bude od PO/RO požadovať, pričom sú tieto považované ako záväzné a sú neoddeliteľnou súčasťou žiadosti o nasledujúci transfer.“

Podľa Čl. 3 ods. 9 Príkazu primátora „vedúci ekonomického odboru po predložení výkazu FIN1-12 (Finančný výkaz o príjmoch, výdavkoch a finančných operáciách) k 30.9. príslušného roka, posúdi čerpanie vlastných príjmov PO/RO a výšku schváleného ešte nevyčerpaného bežného transferu. Ak PO/RO neplní podmienku prednostného používania vlastných príjmov, so súhlasom gestora navrhne primátorovi mesta znížiť bežný transfer.“

Podľa Čl. 4 ods. 1 Príkazu primátora „Príspevková organizácia (ďalej len „PO“) rozpočtuje príspevok od zriaďovateľa a výdavky z neho hradené s kódom zdroja 41. Pre vlastné prostriedky používa kód zdroja 46, pre príjem z podnikania kód zdroja 42, pre prostriedky od ostatných subjektov používa kódy zdroja podľa príručky MF SR na zostavenie rozpočtu pre daný rozpočtový rok.“

Kontrolná skupina si od povinnej osoby vyžiadala informáciu o čerpaní BT od zriaďovateľa k 30.6.2024.Povinná osoba predložila evidenciu, podľa ktorej bolo čerpanie BT k 30.6.2024 vo výške 66 636,00 eur. Skutočné výdavky hradené z vlastných príjmov organizácie boli vo výške 26 581,00 eur. 

Prehľad o schválenom, upravenom rozpočte, jeho čerpaní k 30.6.2024 a o výške skutočných výdavkov v členení podľa zdroja je uvedený v nasledovnej tabuľke:

v eurách

	Podprogram 1.4 Ekomobilita
	Schválený rozpočet

MSMT
	Upravený rozpočet

MSMT
	Čerpanie

k 30.6.2024
	% plnenia
	Skutočné výdavky podľa zdroja

	
	
	
	
	
	Z príspevku zriaďovateľa (zdroj 41)
	Z vlastných príjmov 



	223
	63 000,00
	63 000,00
	26 581,00
	42
	 
	 

	Príjmy 1.4 
	63 000,00
	63 000,00
	26 581,00
	 
	 
	 

	700
	0,00
	0,00
	0,00
	0
	0,00
	0,00

	600
	213 900,00
	213 900,00
	93 217,00
	44
	66 636,00
	26 581,00

	z toho:
	 
	 
	 
	 
	 
	 

	610
	30 000,00
	30 000,00
	20 540,00
	68
	20 540,00
	0,00

	620
	10 500,00
	10 500,00
	7 302,00
	70
	7 302,00
	0,00

	630
	173 400,00
	173 400,00
	65 375,00
	38
	38 794,00
	26 581,00

	640
	0,00
	0,00
	0,00
	0
	0,00
	0,00

	Výdavky 1.4 
	213 900,00
	213 900,00
	93 217,00
	44
	66 636,00
	26 581,00


Údaje v tabuľke preukazujú, že povinná osoba k 30.6.2024 používala na úhradu výdavkov vlastné zdroje doplnené o príspevok zriaďovateľa, tak aby bol jej rozpočet v danom programe vyrovnaný. Keďže výkon kontroly prebiehal počas roka 2024, nebolo možné skontrolovať ako postupovala povinná osoba pri používaní vlastných príjmov a príspevku zriaďovateľa ku koncu roka. Z uvedeného dôvodu boli ku kontrole vyžiadané aj podkladové materiály k 31.12.2023, aby bolo možné preveriť plnenie predmetného opatrenia v roku 2023.

MZ schválilo uznesením č. 22/2022 zo dňa 13.12.2022 Rozpočet mesta Trnavy na rok 2023 a viacročný rozpočet na roky 2023 - 2025  (ďalej len „Rozpočet mesta na rok 2023“). Podľa Rozpočtu mesta na rok 2023 na Program 1 Doprava, Podprogram 1.1 Mestské komunikácie, 1.1.1 Bežné výdavky, 1.1.1.6 Príspevok pre Mestské služby mesta Trnava bol príspevkovej organizácii MSMT schválený BT vo výške 200 000,00 eur.

Bežné výdavky v Prílohe č. 2 Rozpočtu mesta na rok 2023 – Návrh rozpočtu Mestských služieb mesta Trnava na roky 2023 – 2025 boli rozpísané podľa EKRK ako prevádzkové výdavky na Program 1 Doprava, v celkovej výške 242 570,00 eur.

Rozpočtovým opatrením č. 277 zo dňa 5.12.2023 schváleným primátorom mesta Trnava boli presunuté rozpočtové prostriedky z Programu 1 Doprava, Podprogram 1.1 Mestské komunikácie, 1.1.1 Bežné výdavky, 1.1.1.6 Príspevok pre Mestské služby mesta Trnava na Program 7 Služby, Podprogram 7.2 Cintorínske služby, 7.2.1 Bežné výdavky - Príspevok pre MSMT v celkovej výške 20 800,00 eur, čím bola celková výška BT v Programe 1 Doprava znížená zo sumy 200 000,00 eur na sumu 179 200,00 eur.

Povinná osoba predložila kontrolnej skupine vyhodnotenie rozpočtu v Programe 1 Doprava – Bikesharing k 31.12.2023. Informácie z tohto vyhodnotenia uvádza nasledovná tabuľka:

v eurách

	schválený rozpočet MSMT 2023
	upravený rozpočet MSMT 2023 
	plnenie k 31.12.2023

	633 Spotreba materiálu
	60 000,00
	71 300,00
	52 978,00

	632 Spotreba energie
	6 000,00
	6 000,00
	2 430,00

	635 Opravy a udržiavanie
	66 000,00
	60 300,00
	46 888,00

	631 Cestovné 
	1 000,00
	1000,00
	368,00

	637 Ostatné služby 
	12 370,00
	21 970,00
	18 976,00

	611 - 614 Mzdové výdavky 
	60 000,00
	42 000,00
	41 422,00

	620 Zákonné sociálne poistenie
	23 000,00
	18 000,00
	16 569,00

	634 Dopravné
	9 500,00
	9 500,00
	9 209,00

	636 Nájomné za prenájom
	2 700,00
	2700,00
	440,00

	642 Bežný transfer jednotlivcovi
	2 000,00
	1 000,00
	126,00

	prevádzkové výdavky spolu
	242 570,00
	233 770,00
	189 406,00

	vlastné príjmy MSMT
	42 570,00
	54 570,00
	57 352,00

	BT od zriaďovateľa
	200 000,00
	179 200,00
	135 444,78

	rozdiel príjmov a výdavkov
	0,00
	0,00
	3 390,78


Podľa vyššie uvedených skutočností je zrejmé, že povinná osoba v porovnaní s kontrolovaným obdobím roku 2022 čerpala vlastné príjmy prednostne. 

Podľa Záverečného účtu mesta Trnava a hodnotiacej správy za rok 2023 (ďalej len „záverečný účet“), schváleného MZ uznesením č. 382/2024 zo dňa 30.4.2024, bolo plnenie k 31.12.2023 v Programe 1 Doprava, Podprograme 1.1 Miestne komunikácie, 1.1.1 Bežné výdavky, 1.1.1.6 príspevok pre Mestské služby mesta Trnava vo výške 135 444,78 eur. Nespotrebovaný BT od zriaďovateľa bol vo výške 43 755,22 eur. 

Povinná osoba predložila kontrolnej skupine list MSMT ev. č. 201-1/2024/1/1 zo dňa 2.1.2024, ktorým bolo mestu Trnava oznámené zaslanie nespotrebovaného BT na účet zriaďovateľa, spolu vo výške 148 972,09 eur za:

Program 1 Doprava 






  43 755,22 eur

Program 2 životné prostredie 




  15 329,40 eur

Program 6 Uličný mobiliár 




   9 984,92 eur

Program 7 Služby – Cintorínske služby 



  30 133,63 eur

Program 7 Služby – Čistenie miestnych komunikácií 

    1 388,01 eur

Program 7 Služby – Zimná údržba miestnych komunikácií 
    2 551,02 eur

Program 10 Mládež a šport 




  45 654,29 eur

Program 11 Kultúra 






       175,60 eur

SPOLU 







148 972,09 eur 
Podľa vyjadrenia povinnej osoby rozdiel príjmov a výdavkov z Tabuľky vyhodnotenia rozpočtu v Programe 1 Doprava – Bikesharing k 31.12.2024 vo výške 3 390,78 eur nebol zahrnutý do nespotrebovaného BT v Programe 1 Doprava vo výške 43 755,22 eur. Predmetná suma 3 390,78 eur nebola do konca roka 2023 spotrebovaná.

Obce a nimi zriadené rozpočtové a príspevkové organizácie používajú na zostatky nevyčerpaných účelovo určených finančných prostriedkov z predchádzajúcich rozpočtových rokov položku EKRK 453 - Prostriedky z predchádzajúcich rokov v prípadoch, ak majú zostatky finančných prostriedkov z minulých rokov a uvažujú ich použiť v nasledujúcom roku, potom zapojenie týchto prostriedkov sa klasifikuje na položke EKRK 453 - Prostriedky z predchádzajúcich rokov. 

Povinná osoba preniesla sumu 3 390,78 eur cez položku EKRK 453 - Prostriedky z predchádzajúcich rokov a zaradila ju do rozpočtu v roku 2024. V čase výkonu kontroly povinná osoba postupuje podľa nového Príkazu primátora, t. j. predkladá výkaz FIN1-12 k 30.9. príslušného roka, na základe ktorého zriaďovateľ posúdi čerpanie vlastných príjmov výšku schváleného ešte nevyčerpaného BT. 

Pri kontrole plnenia prijatého opatrenia č. 1 ku kontrolnému zisteniu č. 1 za kontrolované obdobie 2023 možno na základe vyššie uvedených skutočností konštatovať, že povinná osoba postupovala v súlade s ustanovením § 24 ods. 7 zákona o rozpočtových pravidlách verejnej správy.

Opatrenie ku kontrolnému zisteniu č. 1 bolo splnené. 

Opatrenie ku kontrolnému zisteniu č. 2: „Dôsledne dodržiavať členenie výdavkov podľa ekonomickej klasifikácie rozpočtovej klasifikácie v zmysle platných opatrení a metodických usmernení MF SR.“

Kontrolná skupina preverila plnenie tohto opatrenia na faktúrach a k ním vyhotovených platobných poukazoch za mesiace apríl a máj 2024,ktoré boli ku kontrole vybrané náhodným výberom na základe úsudku kontrolóra. Faktúry, ktoré boli predmetom kontroly boli uhradené z bežných výdavkov rozpočtu MSMT a bolo preverené aj ich správne zaradenie na položku EKRK.

Kontrolná skupina skonštatovala správne zaradenie fakturovaných výdavkov do položiek EKRK:

632 001 – Energie

632 005 – Telekomunikačné služby

633 006 – Všeobecný materiál 

633 011 – Potraviny

634 001 – Palivo, mazivá, oleje, špeciálne kvapaliny 

634 002 – Servis, údržba, opravy a výdavky s tým spojené

634 005 – Karty, známky, poplatky 

635 004 – Prevádzkových strojov, prístrojov, zariadení, techniky a náradia

637 004 – Všeobecné služby

637 014 – Stravovanie

637 017 – Provízia

Pri kontrole plnenia prijatého opatrenia č. 2 ku kontrolnému zisteniu č. 2 bolo na základe vyššie uvedených skutočností zistené, že kontrolované bežné výdavky boli z hľadiska ich vecného obsahu správne  zaradené podľa EKRK v súlade s Opatrením MF SR.

Opatrenie ku kontrolnému zisteniu č. 2 bolo splnené.

Opatrenie ku kontrolnému zisteniu č. 3: „Zabezpečiť zverejňovanie zmlúv v registri v súlade s príslušnými ustanoveniami infozákona ( §5a, ods. 6) v znení účinnom od 31.3.2023.“

Kontrolnej skupine bol predložený zoznam zmlúv uzatvorených povinnou osobou od 1.1.2024 do času výkonu kontroly. Pri kontrole plnenia prijatého opatrenia č. 3 ku kontrolnému zisteniu č. 3 bolo zistené, že povinná osoba zverejnila v centrálnom registri zmlúv všetky zmluvy (v počte 57) , ktoré boli uvedené v predloženom zozname zmlúv, čo bolo v súlade s § 5a ods. 6 infozákona v znení účinnom od 31.3.2022.
Opatrenie ku kontrolnému zisteniu č. 3 bolo splnené.

Opatrenie ku kontrolnému zisteniu č. 4: „Zabezpečiť zverejňovanie údajov o vyhotovených objednávkach tovarov, prác a služieb v súlade s príslušnými ustanoveniami infozákona ( § 5b ods. 1, písm. a), bod 7) .“

Kontrolná skupina skontrolovala zverejňovanie údajov o vyhotovených objednávkach týkajúcich sa bikesharingu za mesiace apríl a máj 2024 (v počte 5) a skonštatovala, že povinná osoba zverejnila všetky údaje o vyhotovených objednávkach tovarov, služieb a prác v súlade s § 5b ods. 1 písm. a) infozákona.

Opatrenie ku kontrolnému zisteniu č. 4 bolo splnené. 

Opatrenie ku kontrolnému zisteniu č. 5: „Zabezpečiť zverejňovanie údajov o faktúrach za tovary, práce a služby v stanovenej lehote v zmysle príslušných ustanovení infozákona (§5b, ods. 2).“

Kontrolná skupina skontrolovala zverejňovanie údajov o faktúrach za tovary, služby a práce týkajúce sa bikesharingu za mesiace apríl a máj 2024 (v počte 20) a skonštatovala, že povinná osoba zverejnila  údaje o faktúrach za tovary, služby a práce v zákonom stanovenej lehote, t.j. do 30 dní odo dňa zaplatenia faktúry, čím bolo dodržané ustanovenie § 5b ods. 2 infozákona. 

Opatrenie ku kontrolnému zisteniu č. 5 bolo splnené. 

Opatrenie ku kontrolnému zisteniu č. 6: „ Zabezpečiť vykonávanie základnej finančnej kontroly v súlade s príslušnými ustanoveniami zákona o finančnej kontrole a metodického usmernenia sekcie auditu a kontroly MF SR.“

Kontrolná skupina preverila vykonávanie základnej finančnej kontroly na platobných poukazoch vyhotovených k faktúram týkajúcich sa bikesharingu za mesiace apríl a máj 2024. Kontrolou bolo zistené, že na platobných poukazoch boli uvedené všetky tri možnosti: „finančnú operáciu alebo jej časť je možné/ nie je možné vykonať“, „vo finančnej operácii alebo jej časti je možné/nie je možné pokračovať“ a „poskytnuté plnenie je/nie je potrebné vymáhať.“ Povinná osoba vyznačovala vykonanie základnej finančnej kontroly spôsobom, že vyznačovala všetky tri možné vyjadrenia, čím  nebol dodržaný postup podľa Metodického usmernenia sekcie auditu a kontroly Ministerstva financií SR č. MF/006646/2022-1411 účinného od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. ( ďalej len „metodické usmernenie“). V zmysle uvedeného metodického usmernenia sa pri potvrdzovaní vykonania základnej finančnej kontroly uvedie jedno z vyjadrení (v jeho pozitívnom alebo negatívnom variante vzhľadom na zistený súlad/nesúlad overovanej finančnej operácie alebo jej časti so skutočnosťami podľa § 6 ods. 4), resp. v praxi sa môžu na krycom liste uviesť všetky vyjadrenia a vyškrtnú sa tie, ktoré sú irelevantné vzhľadom na vykonané overenie. 

Opatrenie ku kontrolnému zisteniu č. 6 nebolo splnené.

Povinná osoba pri vykonávaní základnej finančnej kontroly vyznačovala všetky tri možné vyjadrenia, čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinného od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. - KZ č. 1.
Zistené nedostatky:

Kontrolné zistenie č. 1: Povinná osoba pri vykonávaní základnej finančnej kontroly vyznačovala všetky tri možné vyjadrenia ( v ich pozitívnom alebo negatívnom variante ), čo nebolo v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinným od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p.

Odporúčania na nápravu zistených nedostatkov a na odstránenie príčin ich vzniku:

Ku kontrolnému zisteniu č. 1: Pri vykonávaní základnej finančnej kontroly postupovať v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 účinným od 22.9.2022 k finančnej kontrole vykonávanej podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. a zároveň zabezpečiť oboznámenie zamestnancov zodpovedných za vykonávanie základnej finančnej kontroly s vyššie uvedeným metodickým usmernením.

Návrh správy z kontroly bol prerokovaný a odovzdaný povinnej osobe dňa 24.9.2024. Povinná osoba v určenom termíne do 27.9.2024 nevzniesla námietky k zisteným nedostatkom, navrhnutým odporúčaniam, k lehote na predloženie písomného zoznamu prijatých opatrení a k lehote na splnenie prijatých opatrení. Správa z kontroly bola vyhotovená dňa 30.9.2024. Povinnej osobe bola uložená lehota na predloženie písomného zoznamu prijatých opatrení do 04.10.2024 a lehota na splnenie prijatých opatrení - trvale. Kontrola bola ukončená v súlade so zákonom o finančnej kontrole dňom odovzdania správy povinnej osobe dňa 30.9.2024. Povinná osoba predložila písomný zoznam prijatých opatrení v stanovenej lehote dňa 27.9.2024.

Kontrola č. 15/2024

Kontrola procesu verejného obstarávania – dodávka fotovoltických panelov na základe vybraných zmlúv o dielo. Cieľom kontroly je preveriť objektívny stav kontrolovaných skutočností a ich súlad so všeobecne záväznými právnymi predpismi a internými normami povinnej osoby so zameraním na proces verejného obstarávania. Povinnou osobou je Mestský úrad v Trnave, Trhová 3, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Stanovenie predpokladanej hodnoty zákazky

2. Postup pri zadávaní zákazky

3. Zahrnutie zákazky s nízkou hodnotou do súhrnnej správy
pri verejnom obstarávaní zákaziek:

1. dodanie a montáž fotovoltiky na budovách Poliklinika Družba, Starohájska 2, 917 01 Trnava a Stredisko sociálnej starostlivosti, Vladimíra Clementisa 6483, 917 01 Trnava

2. dodávka a montáž prvkov fotovoltických elektrární na budovách škôl v zriaďovateľskej pôsobnosti mesta Trnava

3. dodávka a montáž fotovoltickej elektrárne – Zariadenie pre seniorov, T. Vansovej, Trnava (vrátanie pripojenia a funkčnej skúšky systému).
V súčasnosti je kontrola v štádiu rozpracovanosti.
Kontroly č. 16, 17, 18, 18, 19, 20/2024

Kontroly dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií u vybraných osôb, ktorým boli v roku 2023 z rozpočtu mesta poskytnuté dotácie. Cieľom kontrol bolo preveriť dodržanie legislatívnych noriem a zmluvných podmienok pri použití a vyúčtovaní finančnej dotácie. Kontroly boli uskutočnené v súlade so zákonom č. 369/1990 Zb. o obecnom zriadení v znení neskorších predpisov v dňoch od 16.9.2024 do 11.10.2024 podľa jednotlivých bodov kontrolného postupu:

1. Legislatívna úprava poskytovania finančnej dotácie z rozpočtu mesta Trnava.

2. Zmluva o poskytnutí finančnej dotácie z rozpočtu mesta Trnava v roku 2023. 

3. Charakteristika povinnej osoby a kontrola súladu použitia a vyúčtovania poskytnutej finančnej dotácie z rozpočtu mesta Trnava so všeobecne záväznými právnymi predpismi a internými normami mesta.
Kontrolovaným obdobím bol rok 2023.

Počas kontrol boli zistené nasledovné skutočnosti: 

3. Legislatívna úprava poskytovania finančnej dotácie z rozpočtu mesta Trnava.
Poskytovanie dotácií z rozpočtu mesta upravuje zákon č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách územnej samosprávy“). V § 7 ods. 4 zákona o rozpočtových pravidlách územnej samosprávy sa ustanovuje, komu a na aký účel sa môžu dotácie poskytnúť a zároveň sa ustanovuje povinnosť mesta vydať všeobecne záväzné nariadenie: „Právnickej osobe neuvedenej v odseku 2 a fyzickej osobe - podnikateľovi, ktorí majú sídlo alebo trvalý pobyt na území obce alebo ktoré pôsobia, vykonávajú činnosť na území obce, alebo poskytujú služby obyvateľom obce, môže obec poskytovať dotácie za podmienok ustanovených všeobecne záväzným nariadením obce len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti. Mestské časti Bratislavy a Košíc môžu poskytnúť dotácie na celom území mesta.“

Podľa § 19 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v z.n.p. (ďalej len „zákon o rozpočtových pravidlách verejnej správy“) „verejné prostriedky rozpočtované na príslušný rozpočtový rok možno použiť do konca rozpočtového roka s výnimkou tých verejných prostriedkov, ktorých nevyčerpané zostatky v súlade s týmto alebo osobitným zákonom možno použiť v nasledujúcom rozpočtovom roku.“ Do plnenia rozpočtu mesta sa podľa § 13 ods. 1 zákona o rozpočtových pravidlách územnej samosprávy zahrňujú len tie príjmy, výdavky a finančné operácie, ktoré sa uskutočnili v príslušnom rozpočtovom roku a na zaradenie príjmu alebo výdavku do plnenia rozpočtu mesta v rozpočtovom roku je rozhodujúci deň pripísania alebo odpísania prostriedkov z príslušného účtu mesta. V zmysle uvedených ustanovení príslušných právnych noriem vyplýva pre príjemcov dotácií povinnosť použiť dotácie do konca rozpočtového roka, v ktorom im boli poskytnuté.

V meste Trnava bolo v roku 2023 platné Všeobecne záväzné nariadenie č. 540, ktorým sa určuje metodika poskytovania dotácií z rozpočtu mesta Trnava (ďalej len „VZN č. 540“), schválené uznesením mestského zastupiteľstva dňa 28.4.2020. VZN č. 540 stanovilo kto, v akých oblastiach, za akých podmienok môže získať finančnú dotáciu z rozpočtu mesta Trnava, čo má obsahovať žiadosť o dotáciu, aký je postup pri schvaľovaní dotácie a aké sú podmienky vyúčtovania dotácie.

Podľa čl. 2 ods. 3 VZN č. 540 oprávneným žiadateľom o dotáciu je právnická osoba alebo fyzická osoba – podnikateľ, ktorá: 

a) má sídlo alebo trvalý pobyt na území mesta Trnava, 

b) pôsobí, vykonáva činnosť na území mesta Trnava, alebo 

c) poskytuje služby podľa tohto VZN obyvateľom mesta Trnava. 

Podľa čl. 4 ods. 1 VZN č. 540 „dotácie v oblasti športových aktivít sa poskytujú s cieľom zabezpečiť rozvoj a efektívne fungovanie športu v podmienkach mesta Trnava prostredníctvom podpory smerujúcej ku skvalitneniu a rozvoju športovej činnosti, podpory podujatí významného charakteru a dôležitosti pre mesto a jeho obyvateľov, prípadne podpory podujatí, ktoré významne prispievajú k reprezentácii a propagácii mesta Trnava. Medzi významné podujatia patria medzinárodné podujatia (ME, MS, atď.), tradičné športové podujatia medzinárodného významu, športové podujatia medzinárodného a celoslovenského charakteru. V súlade s uvedeným, účelom poskytovania dotácií z rozpočtu mesta Trnava v oblasti športových aktivít je podpora:

a) športovej činnosti športových organizácií, 

b) organizácie športových podujatí, 

c) športu pre všetkých, 

d) malých investícií a opráv, 

e) pri úhrade prenájmov tréningových objektov.“
Podľa čl. 5 ods. 1 VZN č. 540 „účelom poskytovania dotácií z rozpočtu mesta Trnava v oblasti aktivít mládeže je vytvorenie podmienok na rozvoj práce s deťmi a mládežou zameranej na všestranný rozvoj osobnosti, pozitívnu hodnotovú orientáciu, rozvoj kľúčových zručností a kompetencií prostredníctvom neformálneho vzdelávania. Dotácie z rozpočtu mesta Trnava v oblasti aktivít mládeže sa neposkytujú na aktivity škôl počas výchovno-vzdelávacieho procesu. Na účely poskytovania dotácií v oblasti aktivít mládeže sa mládežou rozumejú deti a mládež do dovŕšenia veku najviac 30 rokov s trvalým pobytom v Trnave“.
Podľa Čl. 7 ods. 1 VZN č. 540 „účelom poskytovania dotácií z rozpočtu mesta Trnava v oblasti záujmovej umeleckej činnosti a kultúrnych aktivít je podpora jednorazových a celoročných kultúrnych aktivít v meste Trnava a udržanie a rozvoj umeleckej činnosti obyvateľov mesta Trnava.“ Ide o podporu a vytváranie podmienok pre rozvoj v oblastiach: divadelníctvo a tanec, hudba, audiovizuálna kultúra, fotografia, literatúra, folklór a tradičná ľudová kultúra, architektúra, úžitkové umenie a dizajn, výtvarné umenie a sochárstvo, multimediálne aktivity, kreatívny priemysel.

Podľa článku 13 ods. 1 VZN č. 540 „Príjemca dotácie zodpovedá za hospodárne, účelné a efektívne využitie dotácie.“
Podľa článku 13 ods. 2 VZN č. 540 „Príjemca dotácie je povinný použiť a vykonať zúčtovanie poskytnutých finančných prostriedkov najneskôr do konca kalendárneho roka, ak nie je udelená výnimka podľa osobitného predpisu.

Podľa čl. 13 ods. 3 VZN č. 540 „Zúčtovanie poskytnutých finančných prostriedkov sa vykoná na tlačive, ktoré zverejní mesto Trnava na svojom webovom sídle. Zúčtovanie dotácie sa predkladá Mestskému úradu v Trnave písomne spolu s kópiami dokladov preukazujúcimi použitie dotácie a stručným zhodnotením účelu jej použitia. Fotodokumentácia z realizácie projektu, ktorá je zverejnená na webovom sídle prijímateľa, je povinnou prílohou zúčtovania poskytnutých finančných prostriedkov, formou uvedenia linku v zúčtovaní. V prípade, ak fotodokumentácia z realizácie projektu nie je zverejnená na webovom sídle prijímateľa, prijímateľ ju predkladá k nahliadnutiu správcovi príslušnej oblasti dotácií, resp. zamestnancovi Útvaru hlavného kontrolóra mesta, ktorí vykonávajú kontrolu použitia dotácie, na základe výzvy.“

Podľa čl. 13 ods. 4 písm. a) VZN č. 540 „Ak prijímateľ dotácie použije finančné prostriedky z dotácie na ubytovanie a/alebo dopravu, k zúčtovaniu predloží zoznam účastníkov, ktorý obsahuje meno a priezvisko účastníkov a mesto, resp. obec, v ktorom má účastník trvalý pobyt.“

Podľa čl. 13 ods. 5 VZN č. 540 „V zúčtovaní finančných prostriedkov musí byť preukázané, že výška poskytnutých finančných prostriedkov z dotácie predstavovala max. 80 % z celkových finančných nákladov na zrealizovaný projekt.“

Mestské zastupiteľstvo mesta Trnava (ďalej len "MZ") schválilo dňa 13.12.2022 uznesením č. 22/2022 Rozpočet mesta Trnavy na rok 2023 a v rámci neho boli schválené dotácie pre oblasť športových aktivít ako celok vo výške 475 000,00 eur.

Skutočné čerpanie poskytnutých dotácií je uvedené v Záverečnom účte mesta Trnavy za rok 2023 (ďalej len „záverečný účet“) schválenom uznesením MZ č. 382/2024 zo dňa 30.4.2024 nasledovne:

v eurách

	
	rozpočet 2023
	skutočnosť

	
	schválený
	upravený
	

	18 Program MESTSKÝ GRANTOVÝ PROGRAM
	1 000 500,00
	989 110,00
	947 590,00

	18.1 Bežné výdavky
	700 500,00
	689 110,00
	647 590,00

	18.1.1 dotácie v zmysle VZN o dotáciách
	672 500,00
	664 050,00
	641 150,00

	oblasť športových aktivít
	475 000,00
	475 000,00
	472 700,00

	oblasť aktivít mládeže
	  23 000,00
	24 000,00
	  24 000,00

	oblasť záujmovej umeleckej činnosti a kultúrnych aktivít
	80 000,00
	80 000,00
	69 600,00


Podľa záverečného účtu „dotácie z rozpočtu mesta:

· v oblasti športových aktivít boli poskytnuté na zabezpečenie rozvoja športovej činnosti športových organizácií, na podporu organizácií športových podujatí významného charakteru tak miestneho ako aj medzinárodného charakteru. Bolo podporených 39 subjektov, ktoré predložili spolu 50 projektov.“
· „v oblasti aktivít mládeže boli poskytnuté 13 subjektom na 14 projektov na podporu systematickej práce s deťmi a mládežou počas celého roka 2023, ako aj na zabezpečenie pravidelných a príležitostných aktivít pre deti a mladých ľudí. Vzhľadom na zvýšený počet zaujímavých projektov, ktoré komisia mládeže a športu navrhla podporiť, bol rozpočet navýšený o 1 000€.“

· „v oblasti záujmovej umeleckej činnosti a kultúrnych aktivít boli poskytnuté na podporu jednorazových a celoročných kultúrnych aktivít v meste Trnava a udržanie a rozvoj umeleckej činnosti obyvateľov mesta. Podporených bolo 13 subjektov a 16 projektov.“

Záverečný účet obsahuje aj „Prehľad o poskytnutých dotáciách právnickým osobám – podnikateľom podľa § 7 ods. 4 zákona č. 583/2004 Z.z.“, podľa ktorého bola poskytnutá finančná dotácia aj:

· FK Lokomotíve Trnava v sume 15 000,00 eur (športové aktivity),

· Judo – Clubu AŠK Slávia Trnava v sume 15 000,00 eur (športové aktivity)

· Folklórnemu súboru Trnafčan v sume 5 000,00 eur (záujmová umelecká činnosť a kultúrne aktivity)

· Mestskej rade mládeže v Trnave v sume 6 000,00 eur (aktivity mládeže)

· Mládeži aktívne v sume 5 000,00 eur (športové aktivity),
2. Zmluva o poskytnutí finančnej dotácie z rozpočtu mesta Trnava v roku 2023.

Podľa čl. 12 ods. 7 VZN č. 540 „Dotácia je poskytnutá na základe uzatvorenia písomnej zmluvy o poskytnutí dotácie medzi úspešným žiadateľom a Mestom Trnava.“

Podľa čl. I. ods. 2 zmluvy „Dotácia poskytnutá podľa odseku 1 tohto článku bude použitá na náklady spojené s realizáciou projektu. Dotácia poskytnutá podľa odseku 1 tohto článku nemôže byť použitá na úhradu recepcií, peňažných darov, prestupov a hosťovaní športovcov z iných organizácií, mzdy športovcov, nákup nehnuteľného majetku, financovanie leasingu a podnikateľských aktivít a ani na náklady, ktoré nie sú uvedené v rozpočte žiadosti o dotáciu.“

Podľa článku III. ods. 3 zmluvy „Príjemca je povinný finančnú dotáciu vyčerpať do 31.12.2023.“

Podľa článku III. ods. 4 zmluvy „Príjemca je povinný bezodkladne predložiť doklady o účelovom čerpaní poskytnutej dotácie spolu so stručným zhodnotením účelu jej použitia, najneskôr však do 31.12.2023. V zúčtovaní finančných prostriedkov musí byť preukázané, že výška poskytnutých finančných prostriedkov z dotácie predstavovala max. 80 % z celkových finančných nákladov na zrealizovaný projekt.“
Podľa článku III. ods. 5 zmluvy „Príjemca, ktorý nepoužije dotáciu, resp. použije len časť z poskytnutej dotácie, je povinný nevyčerpanú časť dotácie vrátiť na účet Mesta Trnava, najneskôr do 31.12.2023.“
Podľa článku III. ods. 6 zmluvy „Príjemca, ktorý nepredloží zúčtovanie použitia dotácie v termíne podľa odseku 4. tohto článku, je povinný vrátiť dotáciu najneskôr do 31.1.2024.“
Podľa článku III. ods. 10 zmluvy „Príjemca sa zaväzuje, že na všetkých propagačných materiáloch a pri propagácii aktivít súvisiacich s realizáciou projektu opísaného v článku I. odseku 2 tejto zmluvy, na ktorý bola poskytnutá dotácia podľa tejto zmluvy, uvedie, že projekt bol realizovaný s finančným príspevkom mesta Trnava. Príjemca je zároveň povinný zverejniť logo mesta Trnava na internetovej stránke športovej organizácie, resp. na domácom športovisku s minimálnym rozmerom loga 100x100 cm za každých 5 000 eur dotácie.“ Pozn.: posledná veta sa týka dotácií poskytovaných z oblasti športových aktivít.

Kontrola č. 16/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Futbalový klub Lokomotíva Trnava, Ulica Juraja Slottu 6867/45, 917 01 Trnava, ktorému bola v roku 2023 poskytnutá účelová dotácia z rozpočtu mesta na projekt Zabezpečenie športovej činnosti.
Prvotné stanovy boli registrované na MV SR dňa 31.5.1994. V zmysle čl. III ods. 1 stanov z 5.12.2012 FK Lokomotíva Trnava je v zmysle zákona č. 83/1990 Zb. o združovaní občanov v znení neskorších predpisov dobrovoľným združením občanov, ktorí jej prostredníctvom vykonávajú záujmovú činnosť v oblasti telesnej výchovy, športu, turistike a v iných obdobných činnostiach a aktivitách.

Poslaním FK Lokomotíva Trnava je v zmysle čl. III ods. 2 stanov uspokojiť mnohostranné záujmy a záľuby občanov v oblasti telesnej kultúry, vytvárať podmienky na upevňovanie ich zdravia, zvažovať telesnú a duševnú zdatnosť a športovú výkonnosť s cieľom presadzovať a rozvíjať výchovné, kultúrne a ľudské hodnoty, najmä prostredníctvom mládežníckych programov rozvoja futbalu a ďalších rozvojových programov v oblasti telesnej výchovy a športu.

V čl. VII ods. 4 stanov je uvedené, že zdrojom majetku FK Lokomotíva Trnava sú príjmy z režijných a iných príspevkov, príjmy z telovýchovných, športových, reklamných, spoločenských a ostatných činností, z výnosov z vedľajšej hospodárskej činnosti a iných povolených podnikateľských činností, ďalej dary od fyzických osôb, príspevky a granty od právnických osôb, dotácie Mesta Trnava.

FK Lokomotíva Trnava predložil v súlade s čl. 3 ods. 2 VZN č. 540 „Žiadosť o dotáciu z rozpočtu mesta Trnava na rok 2023“ elektronicky. Názov projektu bol „Zabezpečenie športovej činnosti“. 

V anotácii (stručnej charakteristike) projektu bolo uvedené, že „FK Lokomotíva Trnava zabezpečuje komplet športovú činnosť pre našich mládežníkov (futbal): športový výstroj - tréningový výstroj, zápasové oblečenie, športové pomôcky, hracie plochy, dopravu na majstrovské, prípravné a turnajové stretnutia, pitný režim, zdravotná starostlivosť, usporiadateľská služba, video dokumentácia, ceny pri organizovaní turnajov, zabezpečenie a financovanie rozhodcov na turnaje. V rámci recipročných turnajov zabezpečujeme ubytovanie a stravovanie pre zahraničných účastníkov.“

V popise projektu bolo uvedené: „FK Lokomotíva Trnava združuje 170 detí (8 družstiev) od 7 rokov do 19 rokov. Naše dorastenecké družstvá U19 a U17 hrajú II. ligu riadenú slovenským futbalovým zväzom, takisto žiacke družstvá U15 a U13 hrajú II. ligu riadenú západoslovenským futbalovým zväzom, ďalšie štyri družstvá prípraviek podľa ročníkov 2012, 2013, 2014 a 2015 sa pripravujú turnajovým spôsobom. Naši mládežníci cestujú veľa po turnajoch na Slovensku ako i v rámci EÚ, kde máme veľmi veľa priateľských klubov.“

Požadovaná dotácia od mesta Trnavy bola v sume 30 000,00 eur.

Uznesením MZ č. 94/2023 zo dňa 14.2.2023 bola schválená finančná dotácia pre FK Lokomotíva Trnava vo výške 15 000,00 eur v súlade s čl. 12 ods. 5 písm. c) VZN č. 540. 

Mesto Trnava uzatvorilo dňa 20.2.2023 s FK Lokomotíva Trnava. „Zmluvu o poskytnutí finančnej dotácie z rozpočtu mesta Trnava v roku 2023“ (ďalej len „zmluva“), centrálne číslo zmluvy 114/2023. Zmluva bola uzatvorená podľa § 628 a nasl. zákona č. 40/1964 Zb. Občianskeho zákonníka v z.n.p. a VZN č. 540. 

Podľa čl. I. ods. 1 zmluvy „Mesto Trnava v zmysle VZN č. 540 poskytuje príjemcovi finančnú dotáciu vo výške 15 000,00 eur.“

Prehľad dotácií poskytnutých z rozpočtu mesta Trnavy za posledné 3 roky je uvedený v nasledujúcej tabuľke:

v eurách

	rok
	názov projektu 
	výška poskytnutej dotácie

	2023
	Zabezpečenie športovej činnosti
	15 000,00

	2022
	Zabezpečenie športovej činnosti klubu
	10 000,00

	2021
	Zabezpečenie športovej činnosti klubu
	10 000,00


Pri kontrole dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií FK Lokomotíva Trnava, ktorému bola v roku 2023 z rozpočtu mesta poskytnutá dotácia boli zistené nasledovné skutočnosti:

V zmysle čl. 13 ods. 2 VZN č. 540 bol príjemca finančných prostriedkov – FK Lokomotíva Trnava povinný doručiť mestu Trnava zúčtovanie dotácie na predpísanom tlačive „Zúčtovanie dotácie poskytnutej mestom Trnava v roku 2023“ v termíne do 31.12.2023. 

Pri kontrole bolo konštatované, že povinná osoba predložila zúčtovanie poskytnutých finančných prostriedkov mestu Trnava dňa 19.10.2023. Tým bola dodržaná lehota podľa čl. 13 ods. 2 VZN č. 540. 

Zúčtovanie bolo uskutočnené na tlačive, ktoré bolo zverejnené na webovom sídle mesta. Tlačivo obsahovalo údaje o príjemcovi dotácie, údaje o projekte a finančné vyhodnotenie projektu v eurách; odkaz na facebook prijímateľa dotácie, kde je zverejnená fotodokumentácia.

Zúčtovanie dotácie bolo overené administratívnou finančnou kontrolou 13.11.2023. Vykonanie administratívnej finančnej kontroly bolo spísané v správe z administratívnej finančnej kontroly podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov so záverom (finálnym výrokom): „bez nedostatkov“.

Podľa poučenia uvedeného na tlačive „Zúčtovanie dotácie poskytnutej mestom Trnava v roku 2023“ prílohou zúčtovania sú kópie dokladov preukazujúce
a) použitie dotácie -  max. 80 % z celkových finančných nákladov na zrealizovaný projekt

b) použitie spoluúčasti  - min. 20 % z celkových finančných nákladov na zrealizovaný projekt napr. vlastný vklad prijímateľa dotácie, príspevok z iných zdrojov, príspevok od sponzorov, výdavky, ktoré nie je možné financovať z dotácie mesta a pod.

Príjemcovi finančných prostriedkov FK Lokomotíve Trnava bola poskytnutá dotácia vo výške 15 000,00 eur, ktorá mala tvoriť max. 80 % z celkových finančných nákladov na zrealizovaný projekt. Pri spoluúčasti min. 20 % malo byť predložené vyúčtovanie vo výške min. 18 750,00 eur. Kontrolnej skupine bolo predložené vyúčtovanie poskytnutej dotácie vo výške 18 802,83 eur na realizáciu projektu „Zabezpečenie športovej činnosti“.

Finančné vyhodnotenie projektu je uvedené v nasledujúcej tabuľke:












   v eurách

	názov položky
	výdavky spolu
	z toho výdavky z rozpočtu mesta 

	doprava
	    18 802,83
	15 000,00

	s p o l u
	    18 802,83
	15 000,00


Jednotlivé výdavky za dopravu  na majstrovské stretnutia, prípravné stretnutia, domáce a zahraničné turnaje boli dokladované kópiami 32 faktúr za obdobie január až september 2023, ku ktorým boli priložené úhrady peňažného plnenia. 
K faktúram preukazujúcim použitie finančných prostriedkov z dotácie na dopravné služby bol priložený zoznam účastníkov obsahujúci meno, priezvisko, rok narodenia a mesto, resp. obec, v ktorom má účastník trvalý pobyt, čím povinná osoba postupovala v súlade s čl. 13 ods. 4 písm. a) VZN č. 540.
Pri kontrole bolo konštatované, že dotácia bola vyčerpaná v plnej výške 15 000,00 eur v súlade s účelom, na ktorý bola poskytnutá a bolo dokladované aj použitie finančných prostriedkov povinnou osobou vo výške min. 20% z celkovej realizácie projektu.

Povinná osoba pri vyúčtovaní finančných prostriedkov preukázala, že výška poskytnutých finančných prostriedkov z dotácie predstavovala maximálne 80% z celkových finančných nákladov na zrealizovaný projekt, čím postupovala v súlade s čl. 13 ods. 5 VZN č. 540.

Použitie a vyúčtovanie poskytnutého finančného príspevku v čiastke 15 000,00 eur z rozpočtu mesta v roku 2023 príjemcom dotácie FK Lokomotíva Trnava bolo vykonané v súlade so zmluvou č. 114/2023 a s VZN č. 540. 

Kontrolnou skupinou bola skontrolovaná aj propagácia mesta Trnava pri realizácii projektu „Zabezpečenie športovej činnosti“. 

Povinná osoba mala v čase výkonu kontroly na športovisku zverejnené 2 x logo mesta Trnava, prvé logo pri vstupe do areálu, druhé logo bolo umiestnené v areáli športoviska. Vzhľadom na skutočnosť, že Mesto Trnava s účinnosťou od 1.5.2022 zmenilo svoje logo, kontrolná skupina odporúča povinnej osobe v areáli športoviska aktualizovať logo mesta Trnava podľa aktuálneho vzhľadu.

Správa z kontroly bola vyhotovená dňa 26.9.2024, povinná osoba správu prevzala dňa 10.10.2024, čím bola kontrola ukončená v súlade so zákonom o finančnej kontrole.

Kontrola č. 17/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Judo - Clubu AŠK Slávia Trnava, Rybníková 14, 917 01 Trnava, ktorému bola v roku 2023 poskytnutá účelová dotácia z rozpočtu mesta na projekt: Činnosť športového klubu.

Prvotné stanovy boli registrované na MV SR dňa 16.10.1996. V zmysle čl. 1 ods. 2 stanov zo 4.11.2020 má Judo – Club AŠK Slávia Trnava právnu formu  občianskeho združenia založeného podľa zákona č. 83/1990 Zb. o združovaní občanov v znení neskorších predpisov. Poslaním a cieľom združenia v zmysle čl. 2 ods. 3 platných stanov je: 

a) zabezpečovanie prípravy a účasti športovej reprezentácie športového klubu zloženej 

1. z jednotlivcov – profesionálnych športovcov,

a) v slovenských športových súťažiach v džude

b) v medzinárodných športových súťažiach v džude

2. z jednotlivcov – talentovaných športovcov 

a) v slovenských športových súťažiach v džude

b) v medzinárodných športových súťažiach v džude

3. z družstiev 

a) v slovenských športových súťažiach v džude

b) v medzinárodných športových súťažiach v džude

Podľa čl. 3 ods. 1 stanov „hlavné činnosti združenia sú aktivity združenia vykonávané sústavne, samostatne v mene a na zodpovednosť združenia, ktorými sa dosahuje príjem, alebo možno dosiahnuť príjem a ktoré nie sú podnikaním a nie sú vykonávané za účelom dosiahnutia zisku. Majetok, výnosy a príjmy vytvorené hlavnými činnosťami združenia sa využívajú na napĺňanie poslania a cieľov združenia a na úhradu výdavkov (nákladov) s nimi spojených.“

Judo – club AŠK Slávia Trnava predložil v súlade s čl. 3 ods. 2 VZN č. 540 „Žiadosť o dotáciu z rozpočtu mesta Trnava na rok 2023“ elektronicky. Názov projektu bol „Činnosť športového klubu“. Podľa popisu projektu v žiadosti „Judo Club AŠK Slávia Trnava patrí medzi najúspešnejšie kluby v rámci Slovenska. Naši pretekári v celkovom počte 320 členov sa zúčastňujú významných medzinárodných a domácich podujatí. V našom klube máme veľa pretekárov, ktorí sú zaradení v reprezentácii SR. Na ich prípravu a dosiahnutie výkonnostných cieľov je potrebná konfrontácia s pretekármi z iných krajín, ktorí tvoria európsku a svetovú špičku v našom športe. Na zabezpečenie týchto cieľov je potrebný dostatočný finančný kapitál. Nakoľko klub nedostáva dotácie zo štátneho rozpočtu už viac ako 19 rokov, všetky prostriedky si musíme zabezpečovať po vlastnej línii a to formou sponzoringu alebo priamych dotácií od rodičov. Najväčšiu časť finančných prostriedkov tvoria náklady na zabezpečenie prípravy pretekárov ako aj samotné turnaje. Naši pretekári musia absolvovať povinné turnaje (európske a svetové poháre), na ktorých je možnosť kvalifikácie na Majstrovstvá Európy, Majstrovstvá sveta a letné európske hry mládeže 2023, ktoré sa budú konať v Slovinsku.“ 

Požadovaná dotácia od mesta Trnava bola v sume 25 000,- eur. 

Uznesením MZ č. 94/2023 zo dňa 14.2.2023 bola schválená finančná dotácia pre Judo – Club AŠK Slávia Trnava na projekt „Činnosť športového klubu“ vo výške 15 000,00 eur v súlade s čl. 12 ods. 5 písm. c) VZN č. 540. 

Mesto Trnava uzatvorilo dňa 27.2.2023 s Judo – club AŠK Slávia Trnava „Zmluvu o poskytnutí finančnej dotácie z rozpočtu mesta Trnava v roku 2023“ (ďalej len „zmluva“), centrálne číslo zmluvy 164/2023. Zmluva bola uzatvorená podľa § 628 a nasl. zákona č. 40/1964 Zb. Občianskeho zákonníka v z.n.p. a VZN č. 540. 

Podľa čl. I. ods. 1 zmluvy „Mesto Trnava v zmysle VZN č. 540 poskytuje príjemcovi finančnú dotáciu vo výške 15 000,00 eur.“

Prehľad dotácií poskytnutých z rozpočtu mesta Trnavy za posledné 3 roky je uvedený v nasledujúcej tabuľke:

v eurách

	rok
	názov projektu 
	výška poskytnutej dotácie

	2023
	Činnosť športového klubu
	15 000,00

	2022
	Činnosť športového klubu
	10 000,00

	2021
	Činnosť klubu
	10 000,00


Pri kontrole dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií Judo – club AŠK Slávia Trnava, ktorému bola v roku 2023 z rozpočtu mesta poskytnutá dotácia, boli zistené nasledovné skutočnosti:

V zmysle Čl. 13 ods. 2 VZN č. 540 bol príjemca finančných prostriedkov – Judo – club AŠK Slávia Trnava povinný doručiť mestu Trnava zúčtovanie dotácie na predpísanom tlačive „Zúčtovanie dotácie poskytnutej mestom Trnava v roku 2023“ v termíne do 31.12.2023. Pri kontrole bolo konštatované, že povinná osoba predložila zúčtovanie poskytnutých finančných prostriedkov mestu Trnava dňa 22.12.2023. Termín doručenia vyúčtovania finančných prostriedkov z dotácie povinnou osobou bol dodržaný podľa Čl. 13 ods. 2 VZN č. 540.
Tlačivo obsahovalo údaje o príjemcovi dotácie, údaje o projekte, link na webové sídlo príjemcu dotácie, kde je zverejnená fotodokumentácia a finančné vyhodnotenie projektu v eurách.

Podľa poučenia uvedeného na tlačive „Zúčtovanie dotácie poskytnutej mestom Trnava v roku 2023“ prílohou zúčtovania sú kópie dokladov preukazujúce:
a) použitie dotácie,

b) použitie spoluúčasti min. 20 % z celkových finančných nákladov na zrealizovaný projekt napr. vlastný vklad prijímateľa dotácie, príspevok z iných zdrojov, príspevok od sponzorov, výdavky, ktoré nie je možné financovať z dotácie mesta a pod.

Judo – clubu AŠK Slávia Trnava bola poskytnutá dotácia vo výške 15 000,00 eur, ktorá mala tvoriť max. 80% z celkových finančných nákladov na zrealizovaný projekt. Pri spoluúčasti min. 20 % malo byť predložené vyúčtovanie vo výške min. 18 750,00 eur. Kontrolnej skupine bolo predložené vyúčtovanie poskytnutej dotácie vo výške 30 287,44 eur na „Činnosť športového klubu.“
Zúčtovanie dotácie bolo overené administratívnou finančnou kontrolou zo dňa 12.1.2024. Vykonanie administratívnej finančnej kontroly bolo spísané v správe z administratívnej finančnej kontroly podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. so záverom „bez nedostatkov“.

Podľa zhodnotenia účelu použitia dotácie na tlačive „Zúčtovanie dotácie poskytnutej mestom Trnava v roku 2023“ použila povinná osoba dotáciu na pokrytie nákladov na činnosť Judo – Clubu AŠK Slávia Trnava nasledovne: „Finančné prostriedky z dotácií Mesta Trnava boli použité na skvalitnenie športovej činnosti, na prípravu a dosiahnutie výkonnosti pretekárov a účasť pretekárov Judo klubu AŠK Slávia Trnava na domácich a medzinárodných turnajoch. Úspešne nás reprezentovali na MS Európy a Sveta a  Olympijských hrách mládeže. Získali sme celkovo 5 medailí na svetových a európskych turnajoch. Na MS Slovenska naši pretekári získali 24 1. miest 16 2. miest a 12 3. miest v rôznych kategóriách. Za tieto úspechy náš klub získal ocenenie „Najlepší mládežnícky klub“ v rámci celého Slovenska. Dvaja naši judisti boli dekorovaní v rámci najlepších judistov za rok 2023.“
Finančné vyhodnotenie projektu za jednotlivé položky je uvedené v nasledujúcej tabuľke:

v eurách

	názov položky
	výdavky spolu
	z toho výdavky

z rozpočtu mesta

	Nákup a doprava IJF ID card
	252,78
	

	Pohár nadějí 2023 Olomouc 21.1.2023
	1283,63
	275,00

	Liga dorastencov Pezinok 11.2.2023
	300,00
	300,00

	TC Poreč, Croatia 23.2.-28.2.2023
	420,00
	420,00

	Grand Prix Banská Bystrica 4.3.-6.3.2023
	440,00
	440,00

	Súťaž prípraviek 11.3.2023
	200,00
	200,00

	Zagreb Cadet European Cup 2023 11.3.-15.3.2023
	3 105,00
	2 330,00

	Ostrava Judo open 2023 18.3.-19.3.2023
	149,94
	149,94

	Grand Prix Pezinok 25.3.2023
	790,00
	790,00

	Teplice Cadet European Cup 8.4 -12.4.2023
	500,00
	500,00

	Majstrovstvá SR juniorov a junioriek 1.4.2023
	90,00
	90,00

	Turnaj prípraviek Galanta 16.4.2023
	240,00
	240,00

	Budapest cup 22.4.-25.4.2023
	2 872,00
	

	Sokol Judo cup Bratislava 29.4.2023
	460,00
	

	Apolon Open 2023 6.-10.5.2023
	1 895,00
	

	Grand Prix Rimavská Sobota 6.5.2023
	410,00
	

	Kaunas Junior European Cup 2023 13.-17.5.2023
	395,00
	

	Majstrovstvá SR dorastencov 13.5.2023
	150,00
	

	Turnaj prípraviek 2023 Kolárovo, 20.5.2023
	220,00
	

	Bialsko-Biala Cadet European Cup 20.-24.5.2023
	3 980,00
	

	Kvalifikačný turnaj o postup do ČS ligy dorastencov, Pezinok 27.5.2023
	50,00
	

	Coimbra Cadet European Cup 2023  27.-31.5.2023
	526,38
	

	Majstrovstvá SR žiakov Poprad 3.6.2023
	1 510,50
	

	MVC Levice 10.6.2023
	330,00
	

	EJU Cadet Trining Camp Porec-Croatia 2023  12.-19.6.2023
	1 612,00
	1 612,00

	Judo Festival Porec-Croatia 10.-21.6.2023
	3 286,00
	3 286,00

	Slovenj Gradec Cup 1.-05.7.2023 
	160,00
	160,00

	Selce Crikvenica 2023  10.-17.8.2023
	4 4449,70
	

	Mizuno Brno cup  9.-10.9.2023
	3 027,00
	2 588,84

	Zagreb World championships cadets Croatia 2023 23.27.8.2023
	980,00
	

	Česko-slovenská liga dorastencov, Trnava 2023 23.9.2023
	150,00
	150,00

	Veľká cena Malaciek 23.9.2023
	272,00
	272,00

	Grand Prix Judo 30.9.2023
	240,00
	240,00

	Turnaj prípraviek Galanta, 7.10.2023
	440,00
	440,00

	Odivelas World Championships juniors 2023 4.-8.10.2023
	1 620,00
	

	Judo open Levice 21.10.2023
	280,00
	

	Koper Cadet Cup 2023 28.10.- 1.11.2023
	300,00
	

	MVC Kolárovo 28.10.2023
	405,00
	

	Galanta Judo Cup 2023 11.11.2023 
	720,00
	516,22

	Gyor Cadet Cup 2023 11.-15.11.2023
	910,00
	

	Medzinárodná veľká cena v Jude Martin 18.11.2023
	280,00
	

	Mikulášsky turnaj olympijských nádejí mládeže 09.12.2023
	250,00
	

	Finále ligy dorastencov 2.12.2023 Spišská Nová Ves 
	406,00
	

	SPOLU
	40 357,93
	15 000,00


Kópie predložených dokladov preukazujúcich použitie finančných prostriedkov z poskytnutej dotácie tvorili faktúry (označené ako prílohy) za sústredenia, dopravu, ubytovanie a nákup materiálu, ktoré sú uvedené vyššie v tabuľke. K jednotlivým dokladom boli priložené úhrady peňažného plnenia a k faktúram preukazujúcich použitie finančných prostriedkov z dotácie na ubytovanie a dopravu na sústredenie bol priložený menný zoznam účastníkov obsahujúci meno a  priezvisko účastníka a mesto, resp. obec, v ktorom má účastník trvalý pobyt.

Na základe vyššie popísanej skutočnosti kontrolná skupina konštatovala, že povinná osoba postupovala v súlade s Čl. 13 ods. 4 písm. a) VZN č. 540. 

Z predložených faktúr v sume 2 330,00 eur, 500,00 eur, 395,00 eur, 3 980,00 eur a 500,00 eur preukazujúcich použitie finančných prostriedkov z dotácie boli vyčlenené výdavky na stravu, ktoré nie je možné financovať z dotácie mesta, čo bolo v súlade s Čl. 13 ods. 9 písm. d) VZN č. 540.
Pri kontrole použitia účelovej dotácie poskytnutej mestom Trnava v roku 2023 v sume 15 000,00 eur bolo konštatované, že položky zúčtovanej dotácie boli v súlade s položkami rozpisu výdavkov na zabezpečenie projektu uvedenými v žiadosti o dotáciu z rozpočtu mesta Trnava na rok 2023. 

Na základe vyššie uvedenej skutočnosti bolo konštatované, že povinná osoba pri vyúčtovaní finančných prostriedkov preukázala, že výška poskytnutých finančných prostriedkov z dotácie predstavovala maximálne 80% z celkových finančných nákladov na činnosť športového klubu Judo – Club AŠK Slávia Trnava, čím postupovala v súlade s Čl. 13 ods. 5 VZN č. 540. 

Poskytnutá dotácia bola vyčerpaná v plnej výške 15 000,00 eur v súlade s účelom, na ktorý bola poskytnutá a bolo dokladované aj použitie finančných prostriedkov povinnou osobou vo výške min. 20% z celkovej realizácie projektu - činnosť športového klubu Judo – Club AŠK Slávia Trnava.

Kontrolnou skupinou bola skontrolovaná aj propagácia mesta Trnava pri realizácii projektu „činnosť športového klubu Judo – Club AŠK Slávia Trnava“. Povinná osoba mala v čase výkonu kontroly zverejnené logo mesta Trnava podľa aktuálneho vzhľadu, platného od 1.5.2022 na svojej internetovej stránke pod hlavičkou „Naši partneri“ na nasledovnom linku  http://www.judoclubtrnava.sk//, v súlade s Čl. III. ods. 10 zmluvy.
Kontrolná skupina konštatovala, že použitie a vyúčtovanie poskytnutej finančnej dotácie v čiastke 15 000,00 eur z rozpočtu mesta v roku 2023 Judo – Clubu AŠK Slávia Trnava bolo vykonané v súlade so zmluvou a s VZN č. 540.

Správa z kontroly bola vyhotovená dňa 27.9.2024, povinná osoba správu prevzala dňa 11.10.2024, čím bola kontrola ukončená v súlade so zákonom o finančnej kontrole.

Kontrola č. 18/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Folklórny súbor Trnafčan Trnava, Námestie Jozefa Herdu 577/2, 91701 Trnava, u vybraných osôb, ktorému bola v roku 2023 poskytnutá účelová dotácia z rozpočtu mesta na projekt Činnosť folklórneho súboru Trnafčan.

Občianske združenie Folklórny súbor Trnafčan Trnava, Námestie Jozefa Herdu 577/2, 91701 Trnava (ďalej len „Folklórny súbor Trnafčan“) je samostatná a nezávislá právnická osoba založená v zmysle zákona č. 83/1990 Zb. o združení občanov v z.n.p. Podľa výpisu z registra mimovládnych neziskových organizácií vedeného Ministerstvom vnútra Slovenskej republiky (ďalej len „MV SR“) vznikla organizácia 17.1.1995.
V zmysle Čl. III. ods. 3 stanov z 19.9.2012 „predmetom činnosti súboru je verejná prezentácia a zachovávanie slovenského kultúrneho dedičstva, najmä piesní, tancov a zvykoslovia a rozvoj speváckych, hudobných a tanečných interpretačných schopností členov súboru.“ 

V zmysle Čl. VIII. ods. 2 stanov „zdrojom majetku sú:  členské príspevky, príspevky a dotácie štátnych a samosprávnych orgánov a organizácií a iných právnických alebo fyzických osôb, dary, príjmy z vlastnej činnosti, príjmy z reklamných zmlúv, iné zákonné príjmy.“ 

Občianske združenie Folklórny súbor Trnafčan Trnava, Námestie Jozefa Herdu 577/2, 91701 Trnava predložilo v súlade s Čl. 3 ods. 2, VZN č. 540 „Žiadosť o dotáciu z rozpočtu mesta Trnava“ elektronicky, s názvom projektu „Činnosť folklórneho súboru Trnafčan“. Podľa popisu projektu v žiadosti o dotáciu „Hlavnou víziou projektu je vyzdvihnúť krásu a jedinečnosť Trnavského regiónu no samozrejme aj krásu celoslovenského folklóru. Repertoár súboru je potrebné obnoviť, a za týmto účelom bude potrebné osloviť súčasných tvorcov ľudovej kultúry v oblasti hudby, spevu a tanca na obnovenie tancov a iných čísel, ktoré sú zaradené do reprezentačného programu súboru. Za týmto účelom bude potrebné vykonať aj viacdňové sústredenia všetkých zložiek súboru, a to najmä s novoprijatými členmi súboru. Taktiež bude potrebné zadať aj novú objednávku na obnovu a doplnenie jednotlivých krojových súčastí. Cieľom nášho projektu je reprezentovanie Slovenskej republiky, Trnavského regiónu ako i mesta Trnava na rôznych podujatiach ako aj súťažiach choreografií ako na území Slovenskej republiky tak i v zahraničí, s čím súvisí aj prínos nášho projektu a to vo forme zviditeľňovania rozvoja kultúry v meste Trnava. Znovu zostavený reprezentačný program súboru bude okrem iného využitý aj v programe domáceho festivalu Trnavská brána, a tým by mal zaujať aj domáceho diváka z mesta Trnava a blízkeho okolia. Samozrejme segmenty reprezentačného programu budú využité aj na blížiace sa 40. výročie založenia súboru, ktoré bude v roku 2024 (výročný program súboru je potrebné zostavovať už v roku 2023).“

Uznesením MZ č. 94/2023 zo dňa 14.2.2023 bola schválená finančná dotácia na rok 2023 Folklórnemu súboru Trnafčan Trnava, Námestie Jozefa Herdu 577/2, 91701 Trnava vo výške 5 000,00 eur v súlade s Čl. 12 ods. 5 písm. c) VZN č. 540. 

Mesto Trnava uzatvorilo dňa 24.2.2023 s občianskym združením Folklórny súbor Trnafčan  „Zmluvu o poskytnutí finančnej dotácie z rozpočtu mesta Trnava v roku 2023“ (ďalej len „zmluva“), centrálne číslo zmluvy 145/2023. Zmluva bola uzatvorená v zmysle § 628 zákona č. 40/1964 Zb. Občianskeho zákonníka v z.n.p. a VZN č. 540. 

Podľa Čl. I. ods. 1 zmluvy „Mesto Trnava v zmysle VZN č. 540 poskytuje príjemcovi finančnú dotáciu vo výške 5 000,00 eur.“

Prehľad dotácií poskytnutých z rozpočtu mesta Trnavy za posledné 3 roky je uvedený v nasledujúcej tabuľke:

v eurách

	rok
	názov projektu 
	výška poskytnutej dotácie

	2023
	Činnosť folklórneho súboru Trnafčan
	5 000,00

	2022
	Činnosť folklórneho súboru Trnafčan
	5 000,00

	2021
	Činnosť folklórneho súboru Trnafčan
	1 500,00


Pri kontrole dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií Folklórny súbor Trnafčan, ktorému bola v roku 2023 z rozpočtu mesta poskytnutá dotácia, boli zistené nasledovné skutočnosti:

V zmysle Čl. 13 ods. 2 VZN č. 540 bol príjemca finančných prostriedkov – Folklórny súbor Trnafčan povinný doručiť mestu Trnava zúčtovanie dotácie na predpísanom tlačive „Zúčtovanie dotácie poskytnutej mestom Trnava v roku 2023“ v termíne do 31.12.2022. Pri kontrole bolo konštatované, že povinná osoba predložila zúčtovanie poskytnutých finančných prostriedkov mestu Trnava dňa 27.12.2023. Termín doručenia vyúčtovania finančných prostriedkov z dotácie povinnou osobou bol dodržaný podľa Čl. 13 ods. 2 VZN č. 540. 

Tlačivo obsahovalo údaje o príjemcovi dotácie, údaje o projekte, link na webové sídlo prijímateľa dotácie, kde je zverejnená fotodokumentácia a finančné vyhodnotenie projektu v eurách.

Podľa poučenia uvedeného na tlačive „Zúčtovanie dotácie poskytnutej mestom Trnava v roku 2023“ prílohou zúčtovania sú kópie dokladov preukazujúce:
a) použitie dotácie,

b) použitie spoluúčasti min. 20 % z celkových finančných nákladov na zrealizovaný projekt napr. vlastný vklad prijímateľa dotácie, príspevok z iných zdrojov, príspevok od sponzorov, výdavky, ktoré nie je možné financovať z dotácie mesta a pod.

Folklórnemu súboru Trnafčan bola poskytnutá dotácia vo výške 5 000,00 eur, ktorá mala tvoriť max. 80% z celkových finančných nákladov na zrealizovaný projekt. Pri spoluúčasti min. 20 % malo byť predložené vyúčtovanie vo výške min. 6 250,00 eur. Kontrolnej skupine bolo predložené vyúčtovanie poskytnutej dotácie vo výške 6 345,00 eur na „Činnosť folklórneho súboru Trnafčan“.

Zúčtovanie dotácie bolo overené administratívnou finančnou kontrolou zo dňa 22.01.2024. Vykonanie administratívnej finančnej kontroly bolo spísané v správe z administratívnej finančnej kontroly podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. so záverom „bez nedostatkov“.

Podľa zhodnotenia účelu použitia dotácie na tlačive „Zúčtovanie dotácie poskytnutej mestom Trnava v roku 2023“ použila povinná osoba dotáciu na pokrytie nákladov na činnosť folklórneho súboru Trnafčan nasledovne: „V mesiaci január roku 2023 zadal Folklórny súbor Trnafčan Trnava (ďalej len „súbor“) objednávky na vykonanie výjazdových sústredení na mesiac marec a december a spoločne s nimi aj objednávky na zabezpečenie dopravy. Sústredenia bolo potrebné vykonať vzhľadom k tomu, že prišlo k značnej obmene členskej základne, a taktiež na jeseň 2023 sme už počítali s novými členmi súboru. Taktiež bolo na prvom sústredení potrebné zostaviť a nacvičiť hudobné číslo v súvislosti s účinkovaním na súťaží hudieb „súťaž o cenu Sama Dudíka“ (ktorej sa zúčastnila ĽH Trnafčan dňa 17.06.2023 počas konania 63. ročníka MFF Myjava). Ďalším plánom bolo zostaviť a nacvičiť spevácke číslo za účelom jeho prezentácie na súťaži „Festival hudobného folklóru Vidiečanova Habovka“ (spevácka zložka súboru sa zúčastnila dňa 17.10.2023 krajského kola súťaže a po získaní zlatého pásma s návrhom na postup bola vybraná na celoslovenské kolo v obci Habovka, ktoré sa konalo dňa 17.11.2023). Prvé sústredenie súboru sa konalo v termíne od 17.03.2023 do 19.03.2023 za čo súbor zaplatil sumu 1 302,00 eur (príloha č. 1) a náklady na dopravu boli vo výške 468,00 eur (príloha č. 2). Následne na to súbor absolvoval viacero vystúpení, na ktoré bolo priebežne potrebné zabezpečiť dopravu. Zo všetkých akcií boli vybrané nasledovné vystúpenia: Vystúpenie na akcii „70. výročie vzniku Ústavu anorganickej chémie SAV“ v Smoleniciach – náklady na dopravu 144,00 eur (príloha č. 3), vystúpenie na akcii „Špačinský jarmok 2023“ – náklady na dopravu 156,00 eur (príloha č. 4), vystúpenie pri príležitosti životného jubilea p. E.B. v Križovanoch nad Dudváhom – náklady na dopravu 144,00 eur (príloha č. 5), vystúpenie na akcii „Krojované vinobrání v Bzenci“ – náklady na dopravu 390,00 eur (príloha č. 6), vystúpenie na akcii „Mošovský jarmok 2023“ v Mošovciach – náklady na dopravu 780,00 eur (príloha č. 7). Na vyššie uvedené vystúpenia bolo potrebné aspoň z časti obmeniť, resp. doplniť blúzky k Tekovským krojom na ktoré súbor v mesiaci jún zadal objednávku u výrobcu Lidové tradice a řemesla v Uhorskem Ostrohu. Uvedené krojové súčasti nám boli dodané začiatkom mesiaca august 2023 a náklady spojené s ich vyhotovením boli vo výške 225,00 eur (príloha č. 8). Okrem iného boli tieto použité aj na prezentovaní sa na domácom festivale Trnavská brána 2023. Ako je už vyššie uvedené spevácka zložka sa úspešne prezentovala na krajskom a následne na to aj celoslovenskom kole súťaže Vidiečanova Habovka. Časť nákladov, ktoré boli s touto aktivitou tvorili aj náklady na ubytovanie v obci Habovka a to vo výške 300,00 eur (príloha č. 9). Na jeseň 2023 v súbore prebehlo niekoľko kôl náboru do všetkých zložiek súboru, a s týmito bolo potrebné vykonať ďalšie sústredenie, aby súbor mohol ďalej korektne fungovať a pripravovať sa na výročný program, ktorý bude v novembri roku 2024. Náklady spojené so sústredením boli vo výške 1 998,00 eur (príloha č. 10) a doprava bola vo výške 438,00 eur (príloha č. 11). Vzhľadom k vyššie uvedenému môžeme uviesť, že naše ciele, ktoré sme si na daný kalendárny rok stanovili sme splnili a súbor aj vďaka dotácii z finančných prostriedkov mesta Trnava je schopný ďalej úspešne prezentovať svoju činnosť aj do budúcna“.

Finančné vyhodnotenie projektu za jednotlivé položky je uvedené v nasledujúcej tabuľke:

v eurách

	názov položky - prílohy
	výdavky
spolu
	z toho výdavky

z rozpočtu mesta

	Výjazdové sústredenie v mesiaci marec – príloha č. 1
	1 302,00
	943,00

	Doprava na sústredenie v mesiaci marec – príloha č. 2
	468,00
	368,00

	Doprava na vystúpenie v Smoleniciach – príloha č. 3
	144,00
	100,00

	Doprava na vystúpenie v Špačinciach  – príloha č. 4
	156,00
	156,00

	Nákup ženských blúzok na Tekov – príloha č. 8 
	225,00
	225,00

	Doprava na vystúpenie v Križovanoch – príloha č. 5
	144,00
	100,00

	Doprava na vystúpenie v Bzenci – príloha č. 6
	390,00
	390,00

	Doprava na vystúpenie v Mošovciach – príloha č. 7
	780,00
	780,00

	Ubytovanie Vidiečanova Habovka – príloha č. 9
	300,00
	0,00

	Výjazdové sústredenie v mesiaci december – príloha č. 10
	1 998,00
	1 600,00

	Doprava na sústredenie v mesiaci december – príloha č. 11
	438,00
	338,00

	SPOLU
	6 345,00
	5 000,00


Kópie predložených dokladov preukazujúcich použitie finančných prostriedkov z poskytnutej dotácie tvorili faktúry (označené ako prílohy) za sústredenia, dopravu, ubytovanie a nákup materiálu, ktoré sú uvedené vyššie v tabuľke. K jednotlivým dokladom boli priložené úhrady peňažného plnenia a k faktúram preukazujúcim použitie finančných prostriedkov z dotácie na ubytovanie a dopravu na sústredenie bol priložený menný zoznam účastníkov obsahujúci meno a  priezvisko účastníka a mesto, resp. obec, v ktorom má účastník trvalý pobyt.

Na základe vyššie popísanej skutočnosti kontrolná skupina konštatovala, že povinná osoba postupovala v súlade s Čl. 13 ods. 4 písm. a) VZN č. 540. 

Z predložených faktúr v sume 1 302,00 eur a 1 998,00 eur preukazujúcich použitie finančných prostriedkov z dotácie na ubytovanie boli vyčlenené výdavky na stravu, ktoré nie je možné financovať z dotácie mesta, čo bolo v súlade s Čl. 13 ods. 9 písm. d) VZN č. 540.

Pri kontrole použitia účelovej dotácie poskytnutej mestom Trnava v roku 2023 v sume 5 000,00 eur bolo konštatované, že položky vyúčtovanej dotácie boli v súlade s položkami rozpisu výdavkov na zabezpečenie projektu uvedenými v žiadosti o dotáciu z rozpočtu mesta Trnava na rok 2023. 

Na základe vyššie uvedenej skutočnosti bolo konštatované, že povinná osoba pri vyúčtovaní finančných prostriedkov preukázala, že výška poskytnutých finančných prostriedkov z dotácie predstavovala maximálne 80% z celkových finančných nákladov na činnosť folklórneho súboru Trnafčan, čím postupovala v súlade s Čl. 13 ods. 5 VZN č. 540. 

Poskytnutá dotácia bola vyčerpaná v plnej výške 5 000,00 eur v súlade s účelom, na ktorý bola poskytnutá a bolo dokladované aj použitie finančných prostriedkov povinnej osoby vo výške min. 20% z celkovej realizácie projektu - činnosť folklórneho súboru Trnafčan.

Kontrolnou skupinou bola skontrolovaná aj propagácia mesta Trnava pri realizácii projektu „Činnosť folklórneho súboru Trnafčan“. Povinná osoba mala v čase výkonu kontroly zverejnené logo mesta Trnava podľa aktuálneho vzhľadu, platného od 1.5.2022 na svojej internetovej stránke pod hlavičkou „GÁLÉRIA“ na nasledovnom linku https://www.trnafcan.sk/galeria/, v súlade s Čl. III. ods. 10 zmluvy.
Kontrolná skupina konštatovala, že použitie a vyúčtovanie poskytnutého finančného príspevku v čiastke 5 000,00 eur z rozpočtu mesta v roku 2023 Folklórnemu súboru Trnafčan bolo vykonané v súlade so zmluvou a s VZN č. 540.

Správa z kontroly bola vyhotovená dňa 25.9.2024, povinná osoba správu prevzala dňa 11.10.2024, čím bola kontrola ukončená v súlade so zákonom o finančnej kontrole.

Kontrola č. 19/2024
Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Mestská rada mládeže v Trnave, Ulica Ružindolská 3, 917 01 Trnava, ktorej bola v roku 2023 poskytnutá účelová dotácia z rozpočtu mesta na projekt Dobrovoľníci deťom 2023.

Na webovej stránke Ministerstva vnútra Slovenskej republiky (ďalej len „MV SR“) v registri mimovládnych neziskových organizácií boli vo výpise z registra organizácie Mestskej rady mládeže v Trnave (ďalej len „rady“) priložené elektronické dokumenty – 4 x stanovy. Prvotné stanovy boli registrované na MV SR dňa 10.3.1992 a k termínu kontroly boli trikrát zmenené.
V čase kontroly boli v platnosti stanovy, ktoré boli na MV SR registrované 9.2.2019. V zmysle čl. 1 Stanov „rada je združením detských a mládežníckych organizácií pôsobiacich na území mesta Trnava. Rada má nasledujúce hlavné úlohy:

a) snaha o koordináciu detských a mládežníckych aktivít v meste Trnava,

b) presadzovanie záujmov združení detí a mládeže na verejnosti, v orgánoch štátnej správy, orgánov miestnej samosprávy a ostatných inštitúciách,

c) aktívna pomoc pri osvete a morálnom zveľaďovaní mládeže.“

V čl. 2 Stanov je uvedené, že „v rade sa združujú detské a mládežnícke organizácie za účelom dobrovoľnej spolupráce, aby slúžili blahu mladej generácie a podporovali jej oprávnené záujmy a požiadavky.“
Rada predložila v súlade s čl. 3 ods. 2 VZN č. 540 „Žiadosť o dotáciu z rozpočtu mesta Trnava na rok 2023“ elektronicky. Názov projektu bol „Dobrovoľníci deťom 2023“. 

V anotácii (stručnej charakteristike) projektu bolo uvedené, že „dňa 1.6.2023 sa na Trojičnom námestí v Trnave uskutoční už dvadsiaty ročník najväčšieho podujatia detských a mládežníckych organizácií pod názvom: Dobrovoľníci deťom. Na podujatí participuje mesto Trnava, Mestská rada mládeže v Trnave, Mestská televízia Trnava a neziskové organizácie z Trnavy a okolia, pracujúcich s deťmi a mládežou (Domka, Laura, Koburgovo, Skauti 2.zbor, Hrubáci, Európsky skauti, Comunium basilika, Tulipánci, Hojdačka, Úsmev ako dar, Candy club, Centrum pre podporu rodiny, Hokejový klub Trnava, Mama klub Linčianska a florbalový klub). Každé zo združení bude prezentovať prostredníctvom pripravených hier, súťaží a propagačných materiálov svoje celoročné aktivity. Zároveň poinformujú o pripravovaných táboroch a výletoch, ktoré sa budú organizovať počas letných prázdnin s možnosťou zapojenia sa pre jednotlivé vekové kategórie detí. Deti a mládež budú mať možnosť zakúsiť kamarátsku atmosféru prijatia, zahrať sa rôzne hry a súťaže. Budú sa môcť prihlásiť do jednotlivých združení – či už ako členovia, účastníci programov, výletov a iných aktivít, ale aj ako dobrovoľníci. Z množstva disciplín, ktoré budú čakať deti a mládež vyberáme napr.: možnosť zahrať si kalčeto, stolný tenis, florbal, upliesť si náramok priateľstva, zahrať minigolf, otestovať si skautské zručnosti, vytvoriť si rôzne umelecké výrobky v tvorivých dielňach a mnohé iné.“

V popise projektu bolo uvedené: „celé podujatie sa začína o 9.00 hod. ráno a ukončí sa v podvečerných hodinách, bude sprevádzané programom na pódiu, kde vystúpia mladé talenty zo združení ako aj z centra voľného času v podobe rôznych tancov (hip-hop tance, e-Rko tance, moderné tance, folklórne tance), aerobicu, spevu či scénok. Nebudú chýbať ani atrakcie, akými sú nafukovací hrad, nafukovacia šmykľávka, mucha stena, detský kútik Mama klubu, či maľovanie na tvár. Starších žiakov určite zaujme i nafukovací futbal, či inline hokej. 

Cieľom akcie „Dobrovoľníci deťom“ je zviditeľnenie dobrovoľníckej práce mladých ľudí a oslovenie širokej verejnosti – najmä detí a ich rodičov k pozitívnemu tráveniu voľného času s využitím ponúk, ktoré sa pre nich otvárajú prostredníctvom existujúcich detských a mládežníckych združení v Trnave a okolí. Ponukami pozitívneho trávenia voľného času preventívne pôsobíme proti negatívnym vplyvom dnešnej doby, akými sú najmä alkohol, drogy, trestná či iná protispoločenská činnosť. Podujatie je v dopoludňajších hodinách ponúkané ako motivačný program pre deti z trnavských základných a materských škôl v rámci osláv MDD, popoludní sú tradičnou cieľovou skupinou predovšetkým rodičia so svojimi ratolesťami. Touto cestou chceme osloviť mesto Trnava ako nášho tradičného hlavného partnera o pomoc pri organizácii podujatia, ktoré bez nároku na odmenu pripravuje okolo 200 mladých dobrovoľníkov z rôznych organizácií, aby sme tak spoločne mohli zrealizovať úspešnú a najmä deti a mladých oslovujúcu akciu.“

Požadovaná dotácia od mesta Trnavy bola v sume 6 000,00 eur.

Uznesením MZ č. 94/2023 zo dňa 14.2.2023 bola schválená finančná dotácia pre Mestskú radu mládeže v Trnave na projekt Dobrovoľníci deťom 2023 vo výške 6 000,00 eur v súlade s čl. 12 ods. 5 písm. c) VZN č. 540. 

Mesto Trnava uzatvorilo dňa 31.3.2023 s Mestskou radou mládeže v Trnave „Zmluvu o poskytnutí finančnej dotácie z rozpočtu mesta Trnava v roku 2023“ (ďalej len „zmluva“), centrálne číslo zmluvy 11492023. Zmluva bola uzatvorená podľa § 628 a nasl. zákona č. 40/1964 Zb. Občianskeho zákonníka v z.n.p. a VZN č. 540. 

Podľa čl. I. ods. 1 zmluvy „Mesto Trnava v zmysle VZN č. 540 poskytuje príjemcovi finančnú dotáciu vo výške 6 000,00 eur.“

Prehľad dotácií poskytnutých z rozpočtu mesta Trnavy za posledné 3 roky je uvedený v nasledujúcej tabuľke:

v eurách

	rok
	názov projektu
	výška poskytnutej dotácie

	2023
	Dobrovoľníci deťom 2023
	6 000,00

	2022
	Dobrovoľníci deťom 2022
	6 000,00

	2021
	· 
	       0,00


Pri kontrole dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií Mestskou radou mládeže v Trnave, ktorej bola v roku 2023 z rozpočtu mesta poskytnutá dotácia, boli zistené nasledovné skutočnosti:

V zmysle čl. 13 ods. 2 VZN č. 540 bol príjemca finančných prostriedkov – Mestská rada mládeže v Trnave povinný doručiť mestu Trnava zúčtovanie dotácie na predpísanom tlačive „Zúčtovanie dotácie poskytnutej mestom Trnava v roku 2023“ v termíne do 31.12.2023. 

Pri kontrole bolo konštatované, že povinná osoba predložila zúčtovanie poskytnutých finančných prostriedkov mestu Trnava dňa 14.8.2023. Tým bola dodržaná lehota podľa čl. 13 ods. 2 VZN č. 540. 

Zúčtovanie bolo uskutočnené na tlačive, ktoré bolo zverejnené na webovom sídle mesta. Tlačivo obsahovalo údaje o príjemcovi dotácie, údaje o projekte, informáciu o fotodokumentácii z podujatia a finančné vyhodnotenie projektu v eurách.

Zúčtovanie dotácie bolo overené administratívnou finančnou kontrolou 5.10.2023. Vykonanie administratívnej finančnej kontroly bolo spísané v správe z administratívnej finančnej kontroly podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov so záverom (finálnym výrokom): „bez nedostatkov“.

Podľa poučenia uvedeného na tlačive „Zúčtovanie dotácie poskytnutej mestom Trnava v roku 2023“ prílohou zúčtovania sú kópie dokladov preukazujúce
a) použitie dotácie -  max. 80 % z celkových finančných nákladov na zrealizovaný projekt

b) použitie spoluúčasti  - min. 20 % z celkových finančných nákladov na zrealizovaný projekt napr. vlastný vklad prijímateľa dotácie, príspevok z iných zdrojov, príspevok od sponzorov, výdavky, ktoré nie je možné financovať z dotácie mesta a pod.

Príjemcovi finančných prostriedkov Mestskej rade mládeže v Trnave bola poskytnutá dotácia vo výške 6 000,00 eur, ktorá mala tvoriť max. 80 % z celkových finančných nákladov na zrealizovaný projekt. Pri spoluúčasti min. 20 % malo byť predložené vyúčtovanie vo výške min. 7 500,00 eur. Kontrolnej skupine bolo predložené vyúčtovanie poskytnutej dotácie vo výške 7 504,78 eur na realizáciu projektu „Dobrovoľníci deťom 2023“.

Finančné vyhodnotenie projektu je uvedené v nasledujúcej tabuľke:

v eurách

	názov položky
	výdavky 

spolu
	z toho výdavky z rozpočtu mesta 

	Ozvučenie + montáž a demontáž pódia
	   354,00
	   354,00

	Preprava + príprava a likvidácia akcie (naloženie, vyloženie, montáž, demontáž stánkov, lavíc, stolov, pódia), čistenie námestia
	3 514,00
	2 014,00

	Tričká pre dobrovoľníkov
	   919,80
	   919,80

	Nafukovacie atrakcie
	2 000,00
	2 000,00

	Propagácia a grafika
	   549.20
	  549.20

	Spotrebný materiál
	   167,78
	   163,00

	s p o l u
	7 504,78
	6 000,00


Jednotlivé výdavky boli dokladované kópiami 12 faktúr, ku ktorým boli priložené úhrady peňažného plnenia a 4 pokladničnými dokladmi z elektronických registračných pokladníc.

V stručnom zhodnotení účelu použitia dotácie povinná osoba uviedla: „18. ročník podujatia Dobrovoľníci deťom sa uskutočnil v tomto roku dňa 1.6.2023 (štvrtok). Na podujatí participovalo Mesto Trnava, Mestská rada mládeže a 17 neziskových organizácii z Trnavy pracujúcich s deťmi a mládežou. Každé zo združení prezentovalo prostredníctvom pripravených hier, súťaží a propagačných materiálov svoje celoročné aktivity. Zároveň informovali o pripravovaných táboroch a výletoch, ktoré organizujú počas letných prázdnin s možnosťou zapojenia sa pre jednotlivé vekové kategórie detí. Deti a mládež mohli zakúsiť kamarátsku atmosféru prijatia, zahrať sa rôzne hry a súťaže. Mali jedinečnú príležitosť prihlásiť sa do jednotlivých združení – či už ako členovia, účastníci programov, výletov a iných aktivít, ale aj ako dobrovoľníci. Na deti čakalo množstvo aktivít, ako napríklad maľovanie na tvár, možnosť zahrať si kalčeto (stolný futbal), stolný tenis a mnohé iné. Celé podujatie, ktoré začalo o 9.00 hod ráno a bolo ukončené po 17.00, sprevádzal kvalitný program na pódiu, kde vystúpili detské a mládežnícke talenty z umeleckých škôl a mládežníckych organizácií. Cieľom akcie „Dobrovoľníci deťom“ bolo zviditeľnenie dobrovoľníckej práce mladých ľudí a oslovenie širokej verejnosti – najmä detí a ich rodičov k pozitívnemu tráveniu voľného času s využitím ponúk, ktoré sa pre nich otvárajú prostredníctvom existujúcich detských a mládežníckych združení v Trnave a okolí.“
Pri kontrole bolo konštatované, že dotácia bola vyčerpaná v plnej výške 6 000,00 eur v súlade s účelom, na ktorý bola poskytnutá a bolo dokladované aj použitie finančných prostriedkov povinnou osobou vo výške min. 20% z celkovej realizácie projektu.

Povinná osoba pri vyúčtovaní finančných prostriedkov preukázala, že výška poskytnutých finančných prostriedkov z dotácie predstavovala maximálne 80% z celkových finančných nákladov na zrealizovaný projekt, čím postupovala v súlade s čl. 13 ods. 5 VZN č. 540. 

Použitie a vyúčtovanie poskytnutého finančného príspevku v čiastke 6 000,00 eur z rozpočtu mesta v roku 2023 príjemcom dotácie Mestskou radou mládeže v Trnave bolo vykonané v súlade so zmluvou č. 119/2023 a s VZN č. 540.

Kontrolnou skupinou bola skontrolovaná aj propagácia mesta Trnava pri realizácii projektu „Dobrovoľníci deťom 2023“. 

Povinná osoba pri propagácii podujatia na plagátoch uviedla skutočnosť, že podujatie finančne podporilo mesto Trnava, pričom bolo použité nové logo. Predložené DVD obsahovalo 229 fotiek z tejto akcie. Podľa vyjadrenia povinnej osoby, pri realizácii projektu moderátor podujatia každú pol hodinu pri prezentovaní jednotlivých združení upozorňoval na skutočnosť o finančnej podpore podujatia zo strany mesta Trnava. Táto informácia bola oznamovaná aj cez Mestskú televíziu Trnava, s.r.o., resp. cez tlačové správy.

Kontrolná skupina odporúča povinnej osobe do budúcna zvážiť: využiť pri realizácii tohto podujatia (v rámci informovania o jeho finančnej podpore zo strany mesta) aj možnosť zapožičania si bannerov od MsÚ s logom mesta.

Správa z kontroly bola vyhotovená dňa 8.10.2024, povinná osoba správu prevzala dňa 11.10.2024, čím bola kontrola ukončená v súlade so zákonom o finančnej kontrole.

Kontrola č. 20/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Občianske združenie Mládež aktívne, Ulica Ludvika van Beethovena 5852/15, 917 08 Trnava, ktorému bola v roku 2023 poskytnutá účelová dotácia z rozpočtu mesta na projekt - Podpora chlapčenského volejbalu.

Mládež aktívne je občianske združenie, ktoré sa zaoberá rozvojom športových a fyzických schopností detí a mládeže v športovej oblasti chlapčenského volejbalu. V roku 2023 sa vedenie klubu zameralo na rozvoj chlapčenského volejbalu, kde malo prihlásenú skupinu chlapcov v kategórii MIDI a získali 3. miesto v súťaži organizovanej Slovenskou volejbalovou federáciou – oblasť západ. Starší chlapci v mládežníckom veku boli zaradení do seniorského mužského družstva, ktoré obsadilo v 1. lige mužov 2. miesto v konkurencii 10 družstiev.
Prvotné stanovy boli registrované na MV SR dňa 6.8.2015. V zmysle čl. 1 ods. 2 stanov zo 6.4.2017 Občianske združenie Mládež aktívne, Ulica Ludvika van Beethovena 5852/15, 917 08 Trnava je „samostatnou a nezávislou právnickou osobou vykonávajúcou svoju činnosť v rámci vlastných stanov a právnych noriem Slovenskej republiky.“
Podľa čl. 2 ods. 2 „základným cieľom Mládež aktívne je organizovanie športovej činnosti a to všeobecnej pohybovej prípravy pre deti a mládež v rôznych vekových kategóriách.  Cieľom je organizovanie športovej činnosti pre občanov a najmä mládež a deti v Trnavskom samosprávnom kraji v spolupráci so susednými krajmi i zahraničím.“

Podľa čl. 8 ods. 1 stanov „majetok Mládež aktívne tvoria finančné fondy, hmotný majetok, pohľadávky a iné majetkové práva a príjmy, ktorými sú najmä: p) dotácie z rozpočtu verejnej správy.“

Občianske združenie Mládež aktívne, Ulica Ludvika van Beethovena 5852/15, 917 08 Trnava predložilo v súlade s čl. 3 ods. 2 VZN č. 540 „Žiadosť o dotáciu z rozpočtu mesta Trnava na rok 2023“ elektronicky. Názov projektu bol „Podpora chlapčenského volejbalu v Trnave“. Podľa popisu projektu v žiadosti „Občianske združenie Mládež aktívne, Ulica Ludvika van Beethovena 5852/15, 917 08 Trnava „sa zaoberá športovými aktivitami vo volejbale pre chlapcov. Pravidelne trénujú základné herné činnosti vo volejbale chlapcov 5teho a 6teho ročníka. V roku 2023 chceme rozšíriť členskú základňu chlapcov. Neustále máme požiadavky od rodičov, aby sme sa venovali aj chlapcom a vytvorili volejbalové družstvo.  Začíname s kategóriou MIDI a mladšími žiakmi, ktorí sa zúčastnia turnajov a ligových zápasov organizovaných Slovenskou volejbalovou federáciou oblasť západ. Činnosť bude celoročná. Po skončení halových turnajov a zápasov budú trénovať plážový volejbal a zúčastnia sa aj na kvalifikáciách U12 a U14 Majstrovstiev Slovenska. V súčasnosti náš podpredseda Trnavčan M.B. získava aj trénerskú licenciu. Nábor nových chlapcov sme organizovali na trnavských základných školách a s rozširovaním členov budeme pokračovať aj v roku 2023.“

Požadovaná dotácia od mesta Trnava bola v sume 7 000,- eur. 

Uznesením MZ č. 94/2023 zo dňa 14.2.2023 bola schválená finančná dotácia pre Občianske združenie Mládež aktívne, Ulica Ludvika van Beethovena 5852/15, 917 08 Trnava na projekt „Podpora chlapčenského volejbalu v Trnave“ vo výške 5 000,00 eur v súlade s čl. 12 ods. 5 písm. c) VZN č. 540. 

Mesto Trnava uzatvorilo dňa 1.3.2023 s Občianskym združením Mládež aktívne, Ulica Ludvika van Beethovena 5852/15, 917 08 Trnava „Zmluvu o poskytnutí finančnej dotácie z rozpočtu mesta Trnava v roku 2023“ (ďalej len „zmluva“), centrálne číslo zmluvy 238/2023. Zmluva bola uzatvorená podľa § 628 a nasl. zákona č. 40/1964 Zb. Občianskeho zákonníka v z.n.p. a VZN č. 540. 

Podľa čl. I. ods. 1 zmluvy „Mesto Trnava v zmysle VZN č. 540 poskytuje príjemcovi finančnú dotáciu vo výške 5 000,00 eur.“

Prehľad dotácií poskytnutých z rozpočtu mesta Trnavy za posledné 3 roky je uvedený v nasledujúcej tabuľke:

v eurách

	rok
	názov projektu
	výška poskytnutej dotácie

	2023
	Podpora chlapčenského volejbalu v Trnave
	5 000,00

	2022
	-
	      0,00

	2021
	Mládež aktívne v pohybe
	2 000,00


Pri kontrole dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií Občianske združenie Mládež aktívne, Ulica Ludvika van Beethovena 5852/15, 917 08 Trnava, ktorému bola v roku 2023 z rozpočtu mesta poskytnutá dotácia, boli zistené nasledovné skutočnosti:

V zmysle Čl. 13 ods. 2 VZN č. 540 bol príjemca finančných prostriedkov – Občianske združenie Mládež aktívne, Ulica Ludvika van Beethovena 5852/15, 917 08 Trnava povinný doručiť mestu Trnava zúčtovanie dotácie na predpísanom tlačive „Zúčtovanie dotácie poskytnutej mestom Trnava v roku 2023“ v termíne do 31.12.2023. Pri kontrole bolo konštatované, že povinná osoba predložila zúčtovanie poskytnutých finančných prostriedkov mestu Trnava dňa 29.12.2023. Termín doručenia vyúčtovania finančných prostriedkov z dotácie povinnou osobou bol dodržaný podľa Čl. 13 ods. 2 VZN č. 540.

Tlačivo obsahovalo údaje o príjemcovi dotácie, údaje o projekte, link na webové sídlo príjemcu dotácie, kde je zverejnená fotodokumentácia a finančné vyhodnotenie projektu v eurách.

Podľa poučenia uvedeného na tlačive „Zúčtovanie dotácie poskytnutej mestom Trnava v roku 2023“ prílohou zúčtovania sú kópie dokladov preukazujúce:
a) použitie dotácie,

b) použitie spoluúčasti min. 20 % z celkových finančných nákladov na zrealizovaný projekt napr. vlastný vklad prijímateľa dotácie, príspevok z iných zdrojov, príspevok od sponzorov, výdavky, ktoré nie je možné financovať z dotácie mesta a pod.

Občianskemu združeniu Mládež aktívne, Ulica Ludvika van Beethovena 5852/15, 917 08 Trnava bola poskytnutá dotácia vo výške 5 000,00 eur, ktorá mala tvoriť max. 80% z celkových finančných nákladov na zrealizovaný projekt. Pri spoluúčasti min. 20 % malo byť predložené vyúčtovanie vo výške min. 6 250,00 eur. Kontrolnej skupine bolo predložené vyúčtovanie poskytnutej dotácie vo výške 6 503,21 eur na projekt „Podpora chlapčenského volejbalu v Trnave.“
Zúčtovanie dotácie bolo overené administratívnou finančnou kontrolou zo dňa 16.1.2024. Vykonanie administratívnej finančnej kontroly bolo spísané v správe z administratívnej finančnej kontroly podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v z.n.p. so záverom „bez nedostatkov“.

Podľa zhodnotenia účelu použitia dotácie na tlačive „Zúčtovanie dotácie poskytnutej mestom Trnava v roku 2023“ použila povinná osoba dotáciu na pokrytie nákladov na podporu chlapčenského volejbalu v Trnave nasledovne: „Mládež aktívne je občianske združenie, ktoré sa zaoberá rozvojom športových a fyzických schopností detí a mládeže v športovej oblasti chlapčenského volejbalu. V roku 2023 sa vedenie klubu zameralo na rozvoj chlapčenského volejbalu, kde malo prihlásenú skupinu chlapcov v kategórii MIDI a získali 3. miesto v súťaži organizovanej Slovenskou volejbalovou federáciou – oblasť západ. Starších chlapcov v mládežníckom veku sme zaradili do seniorského mužského družstva, ktoré obsadilo v 1.lige mužov 2. miesto v konkurencii 10 družstiev. Od sezóny 2023 – 2024 pôsobí mužský volejbalový klub pod značkou VK MTF Trnava a najmladších chlapcov sme prihlásili do šestkového volejbalu v kategórii mladších žiakov. Dotáciu sme použili na réžiu, nájom, organizáciu zápasov a nákup športového oblečenia.“ 
Finančné vyhodnotenie projektu za jednotlivé položky je uvedené v nasledujúcej tabuľke:
v eurách
	názov položky
	výdavky 
spolu
	z toho výdavky

z rozpočtu mesta

	Prenájom telocvične 
	2 980,00
	2 480,00

	Vklad do súťaží 
	195,00
	195,00

	Rozhodcovia
	1 072,18
	0

	Trénovanie
	1 600,00
	0

	Cestovné 
	1 087,52
	0

	Materiál, pomôcky, réžia
	2 500,00
	1 300,00

	Tréningové dresy a oblečenie
	3 028,21
	2528,21

	Spolu
	12 462,91
	6 503,21


Kópie predložených dokladov preukazujúcich použitie finančných prostriedkov z poskytnutej dotácie tvorili faktúry (označené ako prílohy) za poplatky SVF (Slovenská volejbalová federácia), nákup športového a tréningového oblečenia, služby a prenájom telocvične, ktoré sú uvedené vyššie v tabuľke. K jednotlivým dokladom boli priložené úhrady peňažného plnenia a k faktúram preukazujúcich použitie finančných prostriedkov z dotácie na tréningové dresy a oblečenie bol priložený menný „zoznam detí užívajúcich športové oblečenie Mládež aktívne“  a mesto, resp. obec, v ktorom má dieťa trvalý pobyt.

Pri kontrole použitia účelovej dotácie poskytnutej mestom Trnava v roku 2023 v sume 5 000,00 eur bolo konštatované, že položky zúčtovanej dotácie boli v súlade s položkami rozpisu výdavkov na zabezpečenie projektu uvedenými v žiadosti o dotáciu z rozpočtu mesta Trnava na rok 2023.

Na základe vyššie uvedenej skutočnosti bolo konštatované, že povinná osoba pri vyúčtovaní finančných prostriedkov preukázala, že výška poskytnutých finančných prostriedkov z dotácie predstavovala maximálne 80% z celkových finančných nákladov na podporu chlapčenského volejbalu v Trnave v Občianskom združení Mládež aktívne, Ulica Ludvika van Beethovena 5852/15, 917 08 Trnava, čo bolo v súlade s Čl. 13 ods. 5 VZN č. 540.

Poskytnutá dotácia bola vyčerpaná v plnej výške 5 000,00 eur v súlade s účelom, na ktorý bola poskytnutá a bolo dokladované aj použitie finančných prostriedkov povinnou osobou vo výške min. 20% z celkovej realizácie projektu podpora chlapčenského volejbalu v Trnave v Občianskom združení Mládež aktívne, Ulica Ludvika van Beethovena 5852/15, 917 08 Trnava.

Kontrolnou skupinou bola skontrolovaná aj propagácia mesta Trnava pri realizácii projektu podpora chlapčenského volejbalu v Trnave v Občianskom združení Mládež aktívne, Ulica Ludvika van Beethovena 5852/15, 917 08 Trnava. Kontrolnej skupine bol na vyžiadanie zaslaný mail s fotkou „zo zápasu mladších žiakov Mládež aktívne 2023“, kde je na športovisku umiestnený banner s aktuálnym logom mesta Trnava, v súlade s Čl. III. ods. 10 zmluvy.“

Kontrolná skupina konštatovala, že použitie a vyúčtovanie poskytnutej finančnej dotácie v čiastke 5 000,00 eur z rozpočtu mesta v roku 2023  Občianskemu združeniu Mládež aktívne, Ulica Ludvika van Beethovena 5852/15, 917 08 Trnava bolo vykonané v súlade so zmluvou a s VZN č. 540. 

Správa z kontroly bola vyhotovená dňa 7.10.2024, povinná osoba správu prevzala dňa 8.10.2024, čím bola kontrola ukončená v súlade so zákonom o finančnej kontrole.

Kontrola č. 21/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Slovenský skauting, 2. zbor Dlhých mačiek Trnava, Ulica Juraja Slottu 21, 917 01 Trnava, ktorému bola v roku 2023 poskytnutá účelová dotácia z rozpočtu mesta na projekt Celoročná skautská činnosť. Cieľom kontroly je preveriť dodržanie legislatívnych noriem a zmluvných podmienok pri použití a vyúčtovaní finančnej dotácie. Povinnou osobou je Slovenský skauting, 2. zbor Dlhých mačiek Trnava, Ulica Juraja Slottu 21, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava poskytovania finančnej dotácie z rozpočtu mesta Trnava a charakteristika združenia Slovenský skauting, 2. zbor Dlhých mačiek Trnava, Ulica Juraja Slottu 21, 917 01 Trnava.
2. Zmluva o poskytnutí finančnej dotácie z rozpočtu mesta Trnava v roku 2023.

3. Kontrola súladu použitia a vyúčtovania poskytnutej finančnej dotácie z rozpočtu mesta Trnava so všeobecne záväznými právnymi predpismi a internými normami mesta.
V súčasnosti je kontrola v štádiu rozpracovanosti.

Kontrola č. 23/2024

Kontrola dodržiavania a uplatňovania všeobecne záväzných právnych predpisov a interných noriem mesta v oblasti použitia účelových dotácií: Záujmové združenie RODINA, Okružná 20, 917 01 Trnava, ktorému bola v roku 2023 poskytnutá účelová dotácia z rozpočtu mesta na projekt Zabezpečenie prevádzky a činnosti Trnavského materského centra a Azylového domu Tamara. Cieľom kontroly je preveriť dodržanie legislatívnych noriem a zmluvných podmienok pri použití a vyúčtovaní finančnej dotácie. Povinnou osobou je Záujmové združenie RODINA, Okružná 20, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:

1. Legislatívna úprava poskytovania finančnej dotácie z rozpočtu mesta Trnava a charakteristika Záujmového združenia RODINA, Okružná 20, 917 01 Trnava.
2. Zmluva o poskytnutí finančnej dotácie z rozpočtu mesta Trnava v roku 2023.

3. Kontrola súladu použitia a vyúčtovania poskytnutej finančnej dotácie z rozpočtu mesta Trnava so všeobecne záväznými právnymi predpismi a internými normami mesta.
V súčasnosti je kontrola v štádiu rozpracovanosti.

� IoT – Internet of things (Internet vecí) - vzájomné a väčšinou bezdrôtové prepojenie viacerých zariadení, ktoré spolu komunikujú pomocou internetu alebo vlastnej siete





� CSS - cestná svetelná signalizácia


� GSM - globálny systém mobilných komunikácií


� CCTV - priemyselná televízna kamera


� PPCH – priechod pre chodcov 


� SSZ – svetelné signalizačné zariadenie 


� HW - Hardvér


� SW - Softvér






